Монгол Улсын Их Хурлын 2008 оны намрын ээлжит чуулганы Байгаль орчин, хүнс, хөдөө аж ахуйн байнгын хорооны 11 дүгээр сарын 12-ны өдөр (Лхагва гараг)-ийн хуралдаан 10 цаг 30 минутад Төрийн ордны “А” танхимд эхлэв.   
   
Байнгын хорооны дарга, УИХ-ын гишүүн Б.Батбаяр ирц, хэлэлцэх асуудлын дарааллыг  танилцуулж, хуралдааныг даргалав.   
   
Хуралдаанд ирвэл зохих 21 гишүүнээс 16 гишүүн ирж, 76.1 хувийн ирцтэй байв.   
   
Чөлөөтэй: Х.Баделхан, Х.Наранхүү, Д.Тэрбишдагва, Ц.Цэнгэл;  
Өвчтэй: Г.Батхүү;  
   
                Байнгын хорооны хуралдаанаар хэлэлцэгдэх хоёр асуудлыг хамтад нь хэлэлцэхээр тогтов.  
   
                Нэг. Монгол Улсын Эдийн засаг, нийгмийг 2009 онд хөгжүүлэх үндсэн чиглэл батлах тухай УИХ-ын тогтоолын төсөл (анхны хэлэлцүүлэг)  
   
                Хоёр. Монгол Улсын 2009 оны төсвийн тухай, Монгол Улсыг хөгжүүлэх сангийн 2009 оны төсвийн тухай, Нийгмийн даатгалын сангийн 2009 оны төсвийн тухай хуулиудын төсөл (хоёр дахь хэлэлцүүлэг)  
   
                Хэлэлцэж буй асуудлуудтай холбогдуулан Хүнс, хөдөө аж ахуй, хөнгөн үйлдвэрийн сайд Т.Бадамжунай, мөн яамны Төрийн нарийн бичгийн дарга Ж.Батсуурь, Стратеги бодлого, төлөвлөлтийн газрын дарга П.Баянмөнх, төсөв хариуцсан мэргэжилтэн Д.Тамир, Байгаль орчин, аялал жуулчлалын дэд сайд Н.Дэлгэрцогт, мөн яамны Тогтвортой хөгжил, стратеги төлөвлөлтийн газрын дарга А.Энхбат, мэргэжилтэн Н.Хишигжаргал, Н.Болормаа, Сангийн яамны Төрийн нарийн бичгийн дарга Д.Баттөр, Эдийн засгийн нэгдсэн бодлогын газрын дарга Ж.Жаргалсайхан, Төсвийн бодлого, зохицуулалтын газрын дарга Б.Батжаргал, Зарлагын хэлтсийн дарга Б.Нямаа, Монгол Улсыг хөгжүүлэх сангийн ажлын албаны дарга Б.Нанзаддорж, Зарлагын хэлтсийн ахлах мэргэжилтэн П.Ганчимэг, мэргэжилтэн П.Оюунтуяа, УИХ-ын Байгаль орчин, хүнс, хөдөө аж ахуйн байнгын хорооны референт Д.Мягмарсүрэн, Д.Мяхдадаг нарын бүрэлдэхүүнтэй ажлын хэсэг байлцав.  
   
УИХ-ын тогтоол болон төсвийн тухай хуулиудын төсөлтэй  холбогдуулан Байгаль орчин, аялал жуулчлалын дэд сайд Н.Дэлгэрцогт, Хүнс, хөдөө аж ахуй, хөнгөн үйлдвэрийн сайд Т.Бадамжунай нар танилцуулга хийв.   
   
Танилцуулгатай холбогдуулан УИХ-ын гишүүн Н.Ганбямба, Ж.Энхбаяр, Д.Балдан-Очир, Я.Батсуурь, Б.Бат-Эрдэнэ, Г.Занданшатар, Ц.Сэдванчиг, П.Алтангэрэл, Г.Баярсайхан, Р.Буд, Ц.Шинэбаяр, Р.Раш нарын асуусан асуултад ажлын хэсгээс Т.Бадамжунай, Н.Дэлгэрцогт, Д.Баттөр, Б.Батжаргал, Ж.Жаргалсайхан, П.Оюунтуяа, П.Ганчимэг нар хариулж, тайлбар хийв.   
   
УИХ-ын гишүүн Н.Ганбямба, Ж.Энхбаяр, Д.Балдан-Очир, Я.Батсуурь, Б.Бат-Эрдэнэ, Г.Занданшатар, Ц.Сэдванчиг, П.Алтангэрэл, Г.Баярсайхан, Р.Буд, Ц.Шинэбаяр, Р.Раш нар санал хэлэв.   
   
Нэг. Монгол Улсын Эдийн засаг, нийгмийг 2009 онд хөгжүүлэх үндсэн чиглэл батлах тухай УИХ-ын тогтоолын төсөлтэй холбогдуулан Байнгын хорооны гишүүдээс гаргасан зарчмын зөрүүтэй саналын томъёоллоор санал хураалт явуулав.   
   
                Б.Батбаяр: - УИХ-ын гишүүн Р.Будын гаргасан, “Байгаль орчны тэнцвэрт харьцааг хангах зорилтод ойн ашиглалтын менежментийг сайжруулах, орон нутгийн ард иргэдийн түлшний хангамжийг нэмэгдүүлэх, ажилгүй иргэдийг ажлын байраар хангах зорилгоор шатсан болон өгөршсөн ойг цэвэрлэж түлшинд хэрэглэдэг тогтолцоог бий болгох” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       11  
                Татгалзсан:                          0  
                Бүгд:                                       11  
                Гишүүдийн олонхийн саналаар дэмжигдлээ.   
   
                УИХ-ын гишүүн Р.Будын гаргасан, “Бэлчээрийн мал аж ахуйн материаллаг баазыг бэхжүүлэх, ялангуяа хадлан тэжээл бэлтгэлийг эрс нэмэгдүүлэх, бэлчээрийг сайжруулах, усжуулах арга замаар бэлчээрийн хүрэлцээг нэмэгдүүлэх арга хэмжээг хэрэгжүүлэхэд төр, засгаас бодлогын хүрээнд дэмжих” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       12  
                Татгалзсан:                          0  
                Бүгд:                                       12  
                Гишүүдийн олонхийн саналаар дэмжигдлээ.   
   
                УИХ-ын гишүүн Р.Будын гаргасан, “Мал сүргийн бүтэц, үйлдвэр угсааг сайжруулах, ашиг шимийг нэмэгдүүлэх, мал сүргийг эрүүлжүүлэх, өвчин эмгэгээс урьдчилан сэргийлэх тарилга, туулга, угаалгын арга хэмжээг тогтмолжуулах үйл хэрэгт төр, засгийн байгууллагаас дэмжлэг үзүүлэх арга механизмыг тогтооно” гэсэн саналыг дэмжиж байгаа гишүүд гараа өргөнө үү.  
   
                Зөвшөөрсөн:                       8  
                Татгалзсан:                          4  
                Бүгд:                                       12  
                Гишүүдийн олонхийн саналаар дэмжигдлээ.   
   
                УИХ-ын гишүүн Р.Будын гаргасан, “Томоохон хот суурин газруудыг сүү, мах, хүнсний ногооны хангамжийг сайжруулах зорилгоор сүү, махны чиглэлээр эрчимжсэн мал аж ахуй, усалгаатай газар тариалан хосолсон фермерийн аж ахуйнуудыг байгуулах. Эхний ээлжинд байгалийн тохиромжтой нөхцөл, боломж бүхий бүс нутагт гадаад улсын болон олон улсын байгууллагын санхүүжилтийн тусламжийн хүрээнд тийм хэлбэрийн үлгэр жишээ цогцолбор аж ахуйг байгуулах талаар анхаарна” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       7  
                Татгалзсан:                          5  
                Бүгд:                                       12  
                Гишүүдийн олонхийн саналаар дэмжигдлээ.   
   
                УИХ-ын гишүүн Р.Будын гаргасан, “Гахай, тахианы мах, өндгийг жирийн ард түмэн худалдан авах боломжтой байхаар үнийг нь хямдруулах түвшинд хүртэл шийдвэрлэх, хангамжийг нэмэгдүүлэхийн тулд гахай, шувууны аж ахуйг хот, суурин газрын орчимд өргөн хүрээтэй эрхэлдэг болох арга замыг тогтоож дэмжлэг үзүүлж байх” гэсэн саналыг дэмжиж байгаа гишүүд гараа өргөнө үү.    
   
                Зөвшөөрсөн:                       8  
                Татгалзсан:                          4  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Р.Будын гаргасан, “Малчдын бүтээгдэхүүнээ борлуулах, мөнгөн орлогоо өсгөн нэмэгдүүлэх, даатгалын тогтолцоотой болгох, соёл, боловсрол, ахуйн нөхцөлийг сайжруулахад чиглэсэн арга хэмжээг зохистой арга хэлбэрээр хэрэгжүүлнэ” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       8  
                Татгалзсан:                          4  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Р.Будын гаргасан, “Мал аж ахуйн салбарт малчдын хөдөлмөрөөр хорших, бүтээгдэхүүнээ зах зээлд борлуулах, хөрөнгө, санхүүгийн эх үүсвэр бүрдүүлэхэд чиглэсэн хоршооллын зохистой тогтолцоог бий болгоход арга зүйн болон зээл, татварын бодлогоор дэмжих” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       9  
                Татгалзсан:                          3  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Р.Будын гаргасан, “Атрын III аяныг үргэлжлүүлэн, тариалангийн атаршсан талбайг шинэ технологийн үндсэн дээр сэргээн ашиглаж, улаан буудай тариалах талбайг өргөтгөж, газар тариалангийн үйлдвэрлэлийг бүрэн сэргээх зорилт тавьж ажиллах. Энэ үндсэн дээр улаан буудай, төмс, хүнсний ногооны дотоодын хэрэгцээг экологийн цэвэр бүтээгдэхүүнээр хангах, импортын хамааралгүй болгох хэмжээнд хүргэх” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       8  
                Татгалзсан:                          4  
                Бүгд:                                       12  
                Гишүүдийн олонхийн саналаар дэмжигдлээ.    
   
                УИХ-ын гишүүн Р.Будын гаргасан, “Услалтын системийг засварлан сэргээх, шинээр барих замаар усалгаатай газар тариаланг өргөжүүлэн хөгжүүлэх явдлыг тус салбарын үндсэн бодлого болгож хэрэгжүүлэхэд Монгол Улсын хөгжлийн сангаас хөнгөлөлттэй зээл олгох, гадаадын зээл тусламжийн хөрөнгийн эх үүсвэрийг зориулж байх” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       12  
                Татгалзсан:                          0  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Р.Будын гаргасан, “Монгол орны байгаль, цаг уур хөрсний нөхцөлд тохирох таримлын сорьцуудыг бий болгох, үр үржүүлгийн бүсчилсэн аж ахуйг сэргээх, үрийн нөөцийн сантай болох, зохистой арга хэмжээг тогтоох” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       10  
                Татгалзсан:                          2  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Р.Будын гаргасан, “Тариалан эрхлэгч компаниудад бага оврын трактор, хөрс боловсруулах техник хэрэгслэлийг хөнгөлөлттэй үнээр нийлүүлэх, том, дунд оврын техникийн лизингийн үйлчилгээг нэвтрүүлэх” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       10  
                Татгалзсан:                          2  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Р.Будын гаргасан, “Газар тариалангийн зориулалтаар газар өмчлөх, эзэмшүүлэх асуудлыг оновчтой шийдвэрлэж, газар тариалан эрхлэгчид урт хугацаанд тасралтгүй хөрөнгө оруулах боломжийг бүрдүүлэх” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       5  
                Татгалзсан:                          7  
                Бүгд:                                       12  
                Гишүүдийн олонхийн саналаар дэмжигдсэнгүй.    
   
                УИХ-ын гишүүн Р.Будын гаргасан, “Зах зээлийн нөхцөлд үр тарианы үйлдвэрлэл эрхэлдэг аж ахуйн нэгжийн тариалангийн талбайн хувьд зохистой хэмжээний үндэслэлийг манай орны байгаль, цаг уурын нөхцөл, эдийн засгийн үр ашиг, мэргэжлийн ажиллах хүчний болон техник хангалт, бүтээгдэхүүний борлуулалт, зах зээлийн санхүүжилтийн боломж зэрэг хүчин зүйлсээ бодолцон судалгаа тооцооны үндсэн дээр тогтоох” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       5  
                Татгалзсан:                          7  
                Бүгд:                                       12  
                Гишүүдийн олонхийн саналаар дэмжигдсэнгүй.    
   
                УИХ-ын гишүүн Ж.Энхбаярын гаргасан, “Голын эхийг тусгай хамгаалалтад авах тоог 6-гаас 20 болгох” гэсэн саналыг дэмжиж байгаа гишүүд гараа өргөнө үү.   
   
                  
                Зөвшөөрсөн:                       9  
                Татгалзсан:                          3  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Ж.Энхбаярын гаргасан, “Ан амьтныг хамгаалах, үржүүлэх нөхөрлөлийн тоог 3-аас 21 болгох” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       8  
                Татгалзсан:                          4  
                Бүгд:                                       12  
                Гишүүдийн олонхийн саналаар дэмжигдлээ.    
   
                УИХ-ын гишүүн Б.Бат-Эрдэнийн гаргасан, “Захиргааны зардлыг 20.0 хувиар бууруулах” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       10  
                Татгалзсан:                          2  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Ц.Шинэбаярын гаргасан, “Хөдөө аж ахуйн эдэлбэр тариалангийн болон эрчимжсэн мал аж ахуйн газар ашиглах гэснийг эзэмшүүлэх, өмчлөх гэж нэмэх” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       9  
                Татгалзсан:                          3  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Я.Батсуурийн гаргасан, “Тавантолгой, Оюу Толгойн ордыг ойрын үед ажиллагаанд оруулахтай холбогдуулан тэдгээрийн усны хэрэгцээг гадаргын усны нөөцөөр хангах, үүний тулд Хэрлэн, Орхон голын усыг хоолойгоор татах төсөл хэрэгжүүлж эхлэх” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       1  
                Татгалзсан:                          11  
                Бүгд:                                       12  
                Гишүүдийн олонхийн саналаар дэмжигдсэнгүй.  
   
                Нэр бүхий УИХ-ын 10 гишүүний гаргасан, “Жижиг, дунд үйлдвэрлэлийг дэмжих зорилгоор санхүүжилтийг гадаад, дотоод эх үүсвэрийг бүрдүүлэх замаар 150.0 тэрбум төгрөгт төсөвлөе” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       12  
                Татгалзсан:                          0  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Я.Батсуурь, Ц.Сэдванчиг, Р.Буд, Н.Ганбямба, Д.Балдан-Очир нарын гаргасан, “Малчдын хөдөлмөрийг хөнгөвчлөх, усан хангамжийг сайжруулахад орчин үеийн техник, технологийг нэвтрүүлэх үүднээс гүний худгийн ус таталтад салхин сэнсээр ажилладаг механик шахуурга нэвтрүүлэх” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       12  
                Татгалзсан:                          0  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Р.Рашийн гаргасан, “Үндсэн чиглэлийн 5.4-д өвөлжөө бууцны ойролцоох бэлчээрийг хашиж хамгаалах асуудлыг дэмжинэ гэж нэмэх. Улсын мэдлийн отрын бүс нутаг бий болгоно” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       12  
                Татгалзсан:                          0  
                Бүгд:                                       12  
                Гишүүдийн олонхийн саналаар дэмжигдлээ.  
   
                Хоёр. Монгол Улсын 2009 оны төсвийн тухай, Монгол Улсыг хөгжүүлэх сангийн 2009 оны төсвийн тухай, Нийгмийн даатгалын сангийн 2009 оны төсвийн тухай хуулиудын төсөлтэй холбогдуулан Байнгын хорооны гишүүдээс гаргасан зарчмын зөрүүтэй саналын томъёоллоор санал хураалт явуулав.  
   
                Б.Батбаяр: - УИХ-ын гишүүн Р.Будын гаргасан, “Түүх, соёлын дурсгалт зүйл хамгаалах зардалд 1.0 тэрбум төгрөг нэмж тусгах” гэсэн саналыг дэмжиж байгаа гишүүд гараа өргөнө үү.    
   
                Зөвшөөрсөн:                       10  
                Татгалзсан:                          2  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Д.Кёкүшюзан Батбаяр, Я.Батсуурь, Б.Бат-Эрдэнэ, Д.Балдан-Очир, Н.Ганбямба, Г.Баярсайхан, Р.Буд, Ц.Шинэбаяр, Г.Занданшатар нарын гаргасан, “Жижиг, дунд үйлдвэрлэлийн сангийн доод хэмжээг 10.0 тэрбум төгрөгөөр нэмэгдүүлэх” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       12  
                Татгалзсан:                          0  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Ц.Сэдванчигийн гаргасан, “Байгаль орчин, аялал жуулчлалын сайдын хөрөнгө оруулалтын багцад, Дэлхийн уртраг, өргөргийн 50 градусыг үржих нь 100 градус, огтлолцлын цэг Хөвсгөл нуурын ойролцоох аялал жуулчлалын төв замд орших цэгт монументаль уран баримал, уран барилгын цогцолбор барихад 65.0 сая төгрөг тусгах. Жич: Ийм цэг дэлхийн бөмбөрцгийн 4 байрлалд тохиодог. Салбарын аялал жуулчлалын газрын энэ огтлолцлыг дэмжиж шийдвэрлэх” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       4  
                Татгалзсан:                          8  
                Бүгд:                                       12  
                Гишүүдийн олонхийн саналаар дэмжигдсэнгүй.  
   
                УИХ-ын гишүүн Су.Батболд, Г.Баярсайхан, Д.Балдан-Очир, Ж.Энхбаяр, Я.Батсуурь, Г.Занданшатар, Б.Батбаяр нарын гаргасан, “Биокомбинатын малын халдварт өвчнөөс урьдчилан сэргийлэх био бэлдмэл үйлдвэрлэлийн үнийн индексжилтэд зориулж 1.8 тэрбум төгрөг нэмж тусгах” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       12  
                Татгалзсан:                          0  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Д.Балдан-Очир, Н.Ганбямба, Ц.Сэдванчиг, Г.Занданшатар, Я.Батсуурь, Б.Бат-Эрдэнэ, Ц.Шинэбаяр, Б.Батбаяр нарын гаргасан, “Хөдөө аж ахуйн бирж байгуулахтай холбогдуулан бэлтгэл ажлыг хангах үйл ажиллагааг эхлүүлэхэд зориулан 50.0 тэрбум төгрөг төсөвлөх” гэсэн саналыг дэмжиж байгаа гишүүд гараа өргөнө үү.    
   
                Зөвшөөрсөн:                       11  
                Татгалзсан:                          1  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Н.Ганбямба, Г.Занданшатар, Д.Балдан-Очир, Я.Батсуурь, Ц.Сэдванчиг, Б.Бат-Эрдэнэ, Д.Кёкүшюзан Батбаяр нарын гаргасан, “Үр тариа хадгалах элеваторуудыг сэргээн засварлах, газар тариалангийн техник хадгалах агуулахын хүчин чадлыг нэмэгдүүлэхэд 10.0 тэрбум төгрөг төсөвлөх” гэсэн саналыг дэмжиж байгаа гишүүд гараа өргөнө үү.   
                  
                Зөвшөөрсөн:                       12  
                Татгалзсан:                          0  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Д.Балдан-Очир, Б.Бат-Эрдэнэ, Н.Ганбямба, Г.Занданшатар, Я.Батсуурь нарын гаргасан, “Худаг шинээр гаргах төсвийг нэмэгдүүлэн Үндсэн чиглэлд тусгасан 1000 худгийг шинээр гаргахын тулд төсвийн төслийг 4.5 тэрбум төгрөгөөр нэмэгдүүлж 9.0 тэрбум төгрөгөөр төсөвлөх” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       10  
                Татгалзсан:                          2  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Д.Балдан-Очирын гаргасан, “Аялал жуулчлалын талаарх зорилтыг ханган биелүүлэх зорилгоор аялал жуулчлалын үйл ажиллагааг зохицуулах төрийн өмчийн улсын үйлдвэрийг байгуулснаар Засгийн газрын хөтөлбөрт тусгаснаар жилд ирэх жуулчдын тоог 1.0 саяд хүргэх” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       11  
                Татгалзсан:                          1  
                Бүгд:                                       12  
                Гишүүдийн олонхийн саналаар дэмжигдлээ.  
.   
                УИХ-ын гишүүн Д.Балдан-Очир, Н.Ганбямба, Ц.Сэдванчиг нарын гаргасан, “Бага оврын трактороор хөдөө аж ахуйн салбарын үйлдвэрлэлийг дэмжих зориулалтаар 4.0 тэрбум төгрөг төсөвлөх” гэсэн саналыг дэмжиж байгаа гишүүд гараа өргөнө үү.   
   
                Зөвшөөрсөн:                       8  
                Татгалзсан:                          4  
                Бүгд:                                       12  
                Гишүүдийн олонхийн саналаар дэмжигдлээ.  
   
                УИХ-ын гишүүн Я.Батсуурь, Ж.Энхбаяр, Г.Баярсайхан, Б.Батбаяр, Г.Занданшатар нарын гаргасан, “Цөлжилттэй тэмцэх ойжуулалт, ойн аж ахуйн арга хэмжээний зардлыг 1.0 тэрбум төгрөгөөр нэмэгдүүлэх” гэсэн саналыг дэмжиж байгаа гишүүд гараа өргөнө үү.    
   
                Зөвшөөрсөн:                       12  
                Татгалзсан:                          0  
                Бүгд:                                       12  
                Гишүүдийн олонхийн саналаар дэмжигдлээ.  
   
                Монгол Улсын Эдийн засаг, нийгмийг 2009 онд хөгжүүлэх үндсэн чиглэл батлах тухай УИХ-ын тогтоолын төслийн талаар Байгаль орчин, хүнс, хөдөө аж ахуйн байнгын хорооноос гарах санал, дүгнэлтийг УИХ-ын гишүүн Р.Буд,  Монгол Улсын 2009 оны төсвийн тухай, Монгол Улсыг хөгжүүлэх сангийн 2009 оны төсвийн тухай, Нийгмийн даатгалын сангийн 2009 оны төсвийн тухай хуулиудын төслийн талаар Байнгын хорооноос гарах санал, дүгнэлтийг УИХ-ын гишүүн Д.Балдан-Очир нар УИХ-ын чуулганы нэгдсэн хуралдаанд танилцуулахаар тогтов.  
   
                Хуралдаан 13 цаг 30 минутад өндөрлөв.  
   
                Тэмдэглэлтэй танилцсан:   
                БАЙГАЛЬ ОРЧИН, ХҮНС,   
                ХӨДӨӨ АЖ АХУЙН   
                БАЙНГЫН ХОРООНЫ ДАРГА Б.БАТБАЯР  
                  
Тэмдэглэл хөтөлсөн:   
                ХУРАЛДААНЫ ТЭМДЭГЛЭЛ  
                ХӨТЛӨГЧ Ц.АЛТАН-ОД  
   
   
УЛСЫН ИХ ХУРЛЫН БАЙГАЛЬ ОРЧИН, ХҮНС, ХӨДӨӨ АЖ АХУЙН   
БАЙНГЫН ХОРООНЫ 2008 ОНЫ 11 ДҮГЭЭР САРЫН 12-НЫ ӨДӨР   
(ЛХАГВА ГАРАГ)-ИЙН ХУРАЛДААНЫ ДЭЛГЭРЭНГҮЙ   
ТЭМДЭГЛЭЛ  
   
                Хуралдаан 10 цаг 30 минутад эхлэв.  
   
                Б.Батбаяр: - Байнгын хорооны хуралдаанд нийт 11 гишүүн ирж ирц бүрдүүлэх ёстой эндээс 11 ирсэн. За ингээд өнөөдрийн Байнгын хорооны хуралдаанаар хоёр асуудал хэлэлцэх юм. Нэгдүгээрт, Монгол Улсын эдийн засаг, нийгмийг 2009 онд хөгжүүлэх үндсэн чиглэл батлах тухай УИХ-ын тогтоолын төслийн анхны хэлэлцүүлгийг хийнэ.   
   
                Хоёрдугаарт, Монгол Улсын 2009 оны төсвийн тухай, Монгол Улсыг хөгжүүлэх сангийн 2009 оны төсвийн тухай, Нийгмийн даатгалын 2009 оны төсвийн тухай хуулиудын төслийн хоёр дахь хэлэлцүүлгийг хийх юм.   
   
                Тэгэхээр энэ хэлэлцэх асуудлаа батлах уу гишүүд ээ. За хэлэлцэх асуудлаа баталлаа. Одоо энэ хуралдаанд оролцож байгаа хүмүүсийг танилцуулъя. За Байгаль орчны яамны дэд сайд н.Дэлгэрцогт, за Л.Гансүх сайд одоо орж ирнэ. За Тогтвортой хөгжил, стратеги төлөвлөлтийн газрын дарга А.Энхбат. Байгаль орчин, аялал жуулчлалын яамны мэргэжилтэн н.Хишигжаргал гэж бүсгүй байна. Хаана байна. Мэргэжилтэн н.Болормаа гэж байна. Хүнс, хөдөө аж ахуй, хөнгөн үйлдвэрийн яамнаас Ж.Батсуурь Төрийн нарийн бичгийн дарга нөгөө байнгын хороон дээр асуудал танилцуулж байгаа юм байна. Одоо ингээд ороод ирэх юм байна. Стратеги, бодлого төлөвлөлтийн газрын дарга П.Баянмөнх, Хөнгөн үйлдвэрийн хэлтсийн дарга Бадарч ирээгүй байгаа юм уу. Төсөв хариуцсан мэргэжилтэн Д.Тамир гэж байна. Сангийн яамнаас Зарлагын хэлтсийн дарга Б.Нямаа, Монгол Улсыг хөгжүүлэх сангийн ажлын албаны дарга Б.Нанзаддорж байхгүй. Зарлагын хэлтсийн ахлах мэргэжилтэн П.Ганчимэг гэж байна. П.Оюунтуяа бас мэргэжилтэн. Э.Алтанзул Орлогын хэлтсийн мэргэжилтэн. Ингээд ийм мэргэжилтэн. Ингээд ийм бүрэлдэхүүнтэй. За Ж.Жаргалсайхан ирсэн байна.   
   
                За ингээд ийм бүрэлдэхүүнтэйгээр энэ хурлаа хийж байгаа юм. Ингээд хэлэлцэх асуудалдаа оръё. Монгол Улсын эдийн засаг, нийгмийг 2009 онд хөгжүүлэх үндсэн чиглэл батлах тухай УИХ-ын тогтоолын төслийг Байгаль орчин, аялал жуулчлалын салбарын хэсгийн илтгэгч нь Байгаль орчин, аялал жуулчлалын дэд сайд н.Дэлгэрцогт илтгэнэ. За н.Дэлгэцогтыг урьж байна.   
   
                Н.Дэлгэрцогт: - За баярлалаа. УИХ-ын дарга, эрхэм гишүүд ээ. Өнөөдрийн Байнгын хорооны хурлаар хэлэлцэх асуудлын дагуу Монгол Улсын эдийн засаг, нийгмийг 2009 онд хөгжүүлэх үндсэн чиглэлд Байгаль орчны чиглэлээр тусгагдсан асуудлын талаар товч танилцуулга хийе.   
   
                Эхний танилцуулга бол Үндсэн чиглэлийн талаарх танилцуулга байна. Тэгэхээр Үндсэн чиглэлд 2 бүлэг асуудлаар манай асуудлууд томъёологдож орсон байгаа. Нэгдүгээрт нь, байгаль орчин, бүс нутаг, хөдөөгийн хөгжлийн бодлого гэсэн энэ бүлгийн хүрээнд хоёр том зорилт байна. Зорилт 10-т нь байгалийн нөөцийн баялгын менежментийн эрх зүйн үндсийг боловсронгуй болгон байгаль орчныг хамгаалах, олон нийтийн оролцоог нэмэгдүүлэх гэсэн ийм том зорилт байгаа. Нөгөө нэг зорилт нь бол зорилт 11-д агаар ус, хөрсний бохирдол, орчны доройтлыг бууруулах, хянах тогтолцоог боловсронгуй болгох гэсэн энэ хоёр зорилтын хүрээнд манай салбарын асуудлууд томъёологдсон байгаа. Нийтдээ зорилт 10-ын хүрээнд 12 асуудал, мөн зорилт 11-ийн хүрээнд 10 асуудал. Нийтдээ 22 ийм хэрэгжүүлэх зорилтоор задлагдаж манай асуудлууд томъёологдсон байна.   
   
                За би эндээс товчхон хэдэн зүйлийг бас онцолж танилцуулъя гэж бодож байна. Зорилт 10-ын хүрээнд жишээлбэл энэ газрын нэгдмэл сангийн удирдлагын тогтолцоог боловсронгуй болгон, газрыг үр ашигтай ашиглах, хамгаалах эрх зүйн үндсийг боловсронгуй болгох гэсэн ийм зорилт байгаа. Тэгэхээр бидний энэ Үндсэн чиглэлд томъёологдож байгаагаар газрын хэвлийг, ашигт малтмалыг ашиглах, ер нь газар дээрх ой, газрын гадаргын болон гүний ус, агаар мандал энэ бүх биологийн төрөл зүйл, энэ бүхний хамгаалах, энэ бүх үйл ажиллагаа, менежментийн үйл ажиллагаа бол бүгд газартай салшгүй холбоотой нь мэдээж. Тийм учраас газрын менежментийг газрын сангийн нэгдмэл удирдлагыг боловсронгуй болгох чиглэлээр одоо онцгой арга хэмжээ авч ажиллах ёстой гэсэн ийм бодлогыг, ийм үйл ажиллагааны чиглэлийг гаргаж ажиллаж байгаа юм.   
   
                Ингээд цааш нь энэ зорилтоо томъёолоод, хүрэх үр дүнгүүдийг нь бас бичсэн байгаа. Тэгээд энэ дээр мөн тэр дэвшүүлж байгаа зорилтын чиглэлээр анхаарах ёстой асуудлуудыг тайлбар байдлаар ингэж бичээд Байнгын хороондоо асуудлаа ирүүлсэн байгаа.   
   
                За тухайлбал, өөр энэ 10 зорилтын хүрээнд говь, хээр, цөлжилт ихтэй явагдаж байгаа бүс нутагт усны нөөцийг нэмэгдүүлэх, мод бут, сөөг. Тэгэхээр энэ дээр бид Байнгын хороон дээрээ бас энэ асуудлыг дахиж хэлэлцээд, уг нь 12 зорилтыг нийтдээ бас оруулсан байсан. Тэгээд нэмж саналуудыг тусгаад 17 зорилт болгож оруулсан. Өчигдөр Төрийн байгуулалтын байнгын хорооны хурал дээр мөн манай энэ асуудлуудыг авч хэлэлцсэн байгаа. Тэгээд энэ дээр мөн нэмэгдсэн зүйл байхгүй. Мөн хасагдсан зүйл байхгүй. Хоёр гурван асуудлууд тодорхой саналууд байсан. Тухайлбал энэ дээр бидний дэвшүүлж байгаа алтны шороон болон бага нөөцтэй ордыг ашиглах, ой болон усны сан бүхий газар, түүний хамгаалалтын бүсэд олборлолт явуулах, байгаль орчинд халтай технологи ашиглан ашигт малтмал олборлохыг хориглоно гэсэн ийм заалт байгаа. Тэгэхээр энэ дээр өчигдөр Төрийн байгуулалтын байнгын хорооны хурал дээр энийг бас алтны шороон ордыг бас хэтэрхий бүрэн хориглож болохгүй гэсэн тийм юугаар бас зарим гишүүдээс санал гарсан. Тэгэхээр санал хураалтаар дэмжигдээгүй байгаа.   
   
                Тэгээд үндсэндээ бидний оруулсан, манай Байнгын хорооноос өөрчлөлт орсон хувилбараар өнөөдөр ингэж танилцуулж байгаа. Нийт энэ зорилтууд ийм байна. Тэгээд бидний гол анхаарч байгаа асуудал бол усны асуудлууд байгаа. Усны асуудал дээр энэ цөлжилт, тэгээд энэ бүх зүйлүүд нь хоорондоо уялдсан байдлаар зохицуулах. Усан дээр гадаргын усны нөөцийн хуримтлалыг бий болгох, тэр замаар мөн нэлээн усны баялгыг эхлээд бий болгох ийм бодлогыг баримталж байгаа. Тэгээд тодорхой голууд дээр мөн хөрөнгө зарж, ус хөтөлбөрийн хүрээнд усны хуримтлал, нөөц баялгаа эхлээд бүрдүүлье гэсэн ийм бодлогыг яамнаас дэвшүүлж байгаа юм. Эхний ээлжинд усыг бол шууд түүхий эд байдлаар хандаж, усыг эрчим хүч шууд, эсвэл усалгааны үндсэн түүхий эд юм уу, энэ талаас нь хандахаасаа илүү эхлээд усныхаа нөөц баялгыг бий болгоё гэдэг ийм бодлогын концепцийг яам дэвшүүлж байгаа. Тэгээд энэ үндсэн дээрээ мэдээж баялгаа бий болгочихоод тэрний дараа тодорхой тариалалт түүхий эд байдлаар ашиглах ийм чиглэл рүү явагдана. Нөгөө талаар энэ баялгаа түшиглээд аялал жуулчлал хөгжүүлэх, байгалийн цогцолбор, бүрд газар бий болгох гээд энэ байгаль хамгаалах орчинтойгоо холбогдолтой олон цогц арга хэмжээг бодож төлөвлөж энэ асуудлыг дэвшүүлж ингэж тавьж байгаа.   
   
                Ингээд энэ дээр маш тодорхой асуудлуудыг чиглэл чиглэлээр нь, жишээлбэл ойжуулалтын асуудал, бусад биологийн төрөл зүйл, ан амьтны асуудлаар, мөн аялал жуучлалын асуудлаар, тэгээд тусгай хамгаалалттай газар нутгийн асуудлаар мөн тодорхой заалтуудыг энэ 10 дугаар зорилтын хүрээнд дэвшүүлсэн байгаа. 11 дүгээр зорилтын хүрээнд агаар, хөрсний бохирдол, орчны доройтлыг бууруулах, хяналт шалгалтын тогтолцоог боловсронгуй болгох ийм зорилтуудыг дэвшүүлсэн. Энд концепцийн шинж чанартай бидний дэвшүүлж байгаа гол асуудал бол бохирдуулагч нь бол өөрөө төлбөр төлөх зарчмыг хэрэгжүүлье гэсэн ийм зарчмыг дэвшүүлж байгаа. Тэгээд агаарыг хамгаалах арга хэмжээг санхүүжүүлэх оновчтой арга механизмыг бас нэвтрүүлэх нь зүйтэй гэсэн ийм асуудлууд байгаа.   
   
                Мэдээж агаарын бохирдол гэхээр гол нь Улаанбаатар хоттой холбоотой асуудал байгаа. Тэгэхээр энэ чиглэлээр бусад салбарын яамдууд, тэгээд нийслэл хоттой хамтарч хэрэгжүүлэх олон талын ийм арга хэмжээнүүдийг энд бас тусгасан байгаа. Тэгээд агаарын бохирдлыг бууруулах арга хэмжээг бид яамнаас бодлогын түвшинд авч үзэхдээ зөвхөн олон олон арга хэмжээний нийлбэр, цогцолбор арга хэмжээ гэж үзэж байгаа. Тухайлбал орон сууцжуулах асуудал, мөн түүхий нүүрсийг ашиглахгүй байх. Түүхий нүүрсийг утаа багатай тийм түлшинд шилжүүлэх, мөн хийн гааз ашиглах, мөн усаар халаалтыг сайжруулах, мөн Улаанбаатар хотын гэр хорооллыг бүсчилсэн байдлаар эрх зүйн орчинг нь боловсронгуй болгох замаар түүхий нүүрсийг хэрэглэх бүсийг багасгах, дэс дараатай багасгах ийм байдлаар олон олон арга хэмжээний цогцолбор байдлаар энэ арга хэмжээг хэрэгжүүлнэ гэж ингэж төлөвлөж байгаа. Энэтэй холбогдуулаад мөн эрх зүйн орчинг боловсронгуй болгох шатуудыг энэ асуудалд мөн дэвшүүлсэн байгаа.   
   
                Мөн агаарын бохирдолтой холбогдолтой, агаарын бохирдлын эх үүсвэрүүдийг бид судалгаагаар олон талаас нь тогтоосон байгаа. Мэдээж зөвхөн ганц гэр хороолол биш энэ дээр авто тээврийн хэрэгслэл, тэгээд гол бохирдуулагч станцууд, тэгээд уурын зуухны асуудлууд байгаа. Энэ бүгд дээр нь бас тохирсон арга хэмжээг шат дараатайгаар хэрэгжүүлэх ийм тогтолцоог бий болгох энэ чиглэлийн асуудлуудыг мөн тусгасан байгаа. Мэдээж яамны чиглэлээр нэг баримталж байгаа гол асуудал бол энэ байгаль орчны асуудал, хүрээлэн буй орчны асуудал, лабораторийн түвшинг өндөр түвшинд байлгах. Тийм учраас бид лабораторийн өнөөгийн байдал, энэ бүхний судалгааг өргөн хүрээтэй хийсэн. Энэ үндсэн дээр зорилтоо лабораторийн чадавхийг дээшлүүлэх чиглэлээр нэлээн томоохон зорилтыг дэвшүүлж байгаа. Тэгэхээр энэ дээр мэдээж байгаль орчны асуудлыг боловсронгуй болгохтой холбогдуулаад мэргэжлийн хяналтын асуудал нэлээн өндөр түвшинд тавигдаж байгаа. Тэгээд энэ хяналтын тогтолцоог бас боловсронгуй болгох энэ чиглэлийн асуудлууд дээр бид энэ зорилтын хүрээнд, Үндсэн чиглэлийн энэ зорилтын хүрээнд мөн тодорхой асуудлуудыг дэвшүүлж ингэж ажиллаж байна.   
   
                За би товчхон танилцуулгыг хийе. Эцэст нь нэг асуудал. Мэдээж байгаль орчны асуудал бол өөрөө их өргөн хүрээтэй том асуудал. Энэ бол шинжлэх ухаан дээр суурилсан ийм тогтолцоогоороо сайжруулах асуудал гэдэг нь хэн бүхэнд ойлгомжтой байгаа. Тийм учраас бидний энэ жилийн үндсэн чиглэлд нэг тодорхой одоо үзэл баримтлалын хувьд, суурь асуудлын хувьд өөрчлөлт оруулах томоохон зорилт бол энэ 11.7 дээр байгаа. Уур амьсгалын өөрчлөлтийн асуудал байгаа. Энэ уур амьсгалын өөрчлөлт бол дэлхий даяараа нэлээн томоохон асуудал байгаа. Ингээд Монгол Улсын Ерөнхийлөгчөөс Зүүн Хойд Азийн орнуудын түвшинд дээд хэмжээний уулзалтыг 2009 онд байгуулахаар энд тусгасан байгаа. Тэгээд энэ асуудлын хүрээнд бид уур амьсгалын өөрчлөлтөд, бүс нутгийн уур амьсгалын өөрчлөлтөд Монгол орны уур амьсгалын өөрчлөлт хэрхэн нөлөөлж байгаа. Тэгээд эндээс ер нь зөвхөн Монгол орон, бидний өөрийнхөө нөөц бололцоогоор хийж чадахгүй зүйлээ бүс нутгийн орнуудыг татаж оролцуулах, олон улсын байгууллагуудыг татаж оролцуулах замаар шийдэх ийм зорилтуудыг бас дэвшүүлсэн байгаа.   
   
                Ингээд би ийм товч мэдээллийг энэ үндсэн чиглэлтэй холбогдуулаад эрхэм гишүүд та бүхэнд хүргэж байна. Ингээд энэ чиглэлээр асуултад хариулж ажиллая.   
   
                Б.Батбаяр: - За одоо дарааллын дагуу Монгол Улсын эдийн засаг, нийгмийг 2009 онд хөгжүүлэх үндсэн чиглэл батлах тухай УИХ-ын тогтоолын төслийн танилцуулгыг Хүнс, хөдөө аж ахуй, хөнгөн үйлдвэрийн сайд Т.Бадамжунай танилцуулна.   
   
                Т.Бадамжунай: - УИХ-ын эрхэм гишүүд ээ, та бүхний энэ өдрийн амгаланг айлтгая. Үндэсний хөгжлийн цогц бодлого, төрөөс хүнс, хөдөө аж ахуйн талаар баримтлах бодлогын баримт бичгүүдэд тусгагдсан зорилго, зорилтыг хэрэгжүүлэхийг хангах, стратегийн хүнсний бүтээгдэхүүний үйлдвэрлэлийг дэмжин, гол нэрийн зарим бүтээгдэхүүний хэрэгцээг дотоодын үйлдвэрлэлээр хангах, хүнсний баталгаат байдлаа сайжруулах, экологийн цэвэр бүтээгдэхүүний үндэсний брэндийг бий болгож гадаад дотоодын зах зээлд гарган сурталчлах, жижиг дунд үйлдвэрлэлийг хөгжүүлэх замаар эдийн засгийн шинэ чадавхи бүрдүүлэх зорилт дэвшүүлж, дунд хугацааны 2009-2011 оны төсвийн төлөвлөгөө боловсрууллаа.   
   
                Засгийн газраас УИХ-д өргөн барьсан 2009 оны Хүнс, хөдөө аж ахуй, хөнгөн үйлдвэрийн сайдын багцад 99.6 тэрбум төгрөгийг төлөвлөснөөс урсгал зардалд 62.9 тэрбум төгрөг тусгасан бөгөөд төвлөрсөн арга хэмжээний зардал болон Хүнс, хөдөө аж ахуй, хөнгөн үйлдвэрийн сайдын багцын харъяа төсвийн байгууллагуудын төсөв, хөрөнгө оруулалтын зардалд 36.7 тэрбум төгрөг тусгаснаас улсын төсвийн хөрөнгө оруулалтаар 18.7 тэрбум төгрөг, Монгол Улсыг хөгжүүлэх сангийн хөрөнгөөр 18.0 тэрбум төгрөгийн төсвийн төслийг Сангийн яамаар хянуулан хэлэлцүүлж байна.   
   
                Төвлөрсөн арга хэмжээний зардлын тухайд, Хүнс, хөдөө аж ахуй, хөнгөн үйлдвэрийн салбарын хүрээнд Монгол Улсын Засгийн газраас баталсан хөтөлбөрүүдийг хэрэгжүүлэх арга хэмжээний зардал буюу мал эмнэлгийн урьдчилан сэргийлэх арга хэмжээний зардалд 7.7 тэрбум төгрөгийг мал амьтны гоц халдварт болон халдварт паразит өвчин, архаг халдварт өвчнөөс урьдчилан сэргийлэхээр малын хөтөлбөр арга хэмжээг хэрэгжүүлэхэд 584.4 сая төгрөг, тоо толгой цөөрсөн малыг хамгаалах, үржүүлэх, үйлдвэрлэлийг дэмжих, цаа буга хөтөлбөр хэрэгжүүлэх, малын ашиг шим, үр төлийг чанараар сонгон үржүүлэх, цөм сүргийн үйлчилгээ, малын удмын сангийн генийн төвийн үйл ажиллагааг дэмжих, эрчимжсэн мал аж ахуйн хөгжлийг дэмжих, хөтөлбөрийн хэрэгжилтийг хангах, өндөр ашиг шимтэй мал үржүүлэх болон эрчимжсэн мал ахуй эрхлэгчдийг дэмжихээр 1.2 тэрбум төгрөг, бэлчээрийн ургамалд хөнөөл учруулж буй үлийн цагаан оготно болон царцаатай тэмцэхэд 1.5 тэрбум төгрөг. Малын тэжээл хөтөлбөрт 664.7 сая төгрөгийг отрын бүс нутгийг хамгаалах, тэжээлийн нэг болон олон наст таримал ургамал тариалах, мал амьтны тэжээл үйлдвэрлэлийг дэмжихээр Атрын 3 дахь аян, тариалангийн хөгжлийн үндэсний хөтөлбөрийг хэрэгжүүлэхэд 4.9 тэрбум төгрөгийг тариалангийн газрын хөрсний үр шимийг сайжруулах, үрийн чанарыг сайжруулах, бордооны үйлдвэрлэлийг дэмжихээр улаанбуудайн урамшуулалд 11.3 тэрбум төгрөг. Ногоон хувьсгал хөтөлбөрийг хэрэгжүүлэх, бага оврын услалтын систем, багаж хэрэгслэл хангах, хамгаалагдсан хөрсний тариалан эрхлэх, жимс жимсгэний үйлдвэрлэлд дэмжлэг үзүүлэхээр 1.3 тэрбум төгрөг. Хүнсний хангамж, аюулгүй байдал, хоол тэжээл хөтөлбөрт 30.0 сая төгрөг, сүү хөтөлбөрт 450.0 сая төгрөг, экологийн цэвэр бүтээгдэхүүн хөтөлбөрт 70.0 сая төгрөг, иод дутагдлын эмгэгээс урьдчилан сэргийлэх хөтөлбөрт 40.0 сая төгрөг. Хөнгөн үйлдвэрийн ноос ноолуур, хэвлэл, мод боловсруулах, арьс шир болон ахуйн үйлчилгээний салбарыг сэргээн хөгжүүлэхэд 100.0 сая төгрөг.   
   
                Худалдаа, эдийн засаг, ажил эрхлэлтийг харилцааг сэргээх үйл ажиллагааны 1.2 тэрбум төгрөгийг бөөний худалдааны сүлжээ, хөдөлмөр эрхлэлт, жижиг бизнес эрхлэгчдэд зөвлөгөө өгөх болон хувиараа хөдөлмөр эрхлэгчдийг дэмжихээр Хүнс, хөдөө аж ахуй, хөнгөн үйлдвэрийн сайдын багцын харъяа байгууллагуудын үйл ажиллагааны зардалд нийт 6.1 тэрбум төгрөг тус тус туссан болно.   
   
                Хөрөнгө оруулалтын тухайд. Атрын 3 дахь аян, тариалангийн хөгжлийн үндэсний хөтөлбөрийн хэрэгжилтийг хангах, техник тоног төхөөрөмжийн шинэчлэл, худаг ус цэгийг шинээр барих болон сэргээн засварлах, усалгаатай газар тариаланг сэргээн хөгжүүлэхэд 17.0 тэрбум төгрөг, Монгол Улсаа хөгжүүлэх сангийн хөрөнгөөр 15.0 тэрбум төгрөг тус тус тусгаад байна. Улсын төсвийн хөрөнгө оруулалтаар аймгуудын хүнс, хөдөө аж ахуйн газруудын барилга болон засварын зардалд 797.8 сая төгрөг, Хөвсгөл аймагт чацарганы төгөл байгуулсан. 471.6 сая төгрөг. Инженерийн хийцтэй худаг ус цэгт засварын ажилд 500 сая төгрөг тус тус төлөвлөсөн. Мөн Монгол Улсыг хөгжүүлэх сангийн хөрөнгөөр тэргүүлэх чиглэлийн байгаль орчинд халгүй техник, технологи импортлох, нутагшуулах замаар үйлдвэрлэлийг дэмжих зорилгоор бүсийн тулгуур төвүүдэд технологи дамжуулах төвүүд байгуулахад 1.0 тэрбум төгрөг, УИХ-ын 2003 оны 54 дүгээр тогтоолоор баталсан үйлдвэр технологийн парк байгуулж хөгжүүлэх үндсэн чиглэлийн дагуу Ховд, Чойбалсан хотод үйлдвэр, технологийн парк байгуулахаар техник, эдийн засгийн үндэслэл, мастер төлөвлөгөө, байгаль орчны төлөв байдлын судалгаа хийлгэхэд 700.0 сая төгрөг, үйлдвэр технологийн паркийн зураг төсөл боловсруулахад 300.0 сая төгрөг.   
   
                Жижиг, дунд үйлдвэрлэлийг дэмжих бодлогын хүрээнд Архангай, Баянхонгор, Хэнтий аймгийн төвүүдэд жижиг, дунд бизнес эрхлэгчдийг сургах арга зүйн зөвлөгөө өгөх, бүтээгдэхүүн үйлчилгээг зах зээлд байршуулахад дэмжлэг үзүүлэх төвүүд байгуулахад 1.0 тэрбум төгрөг тус тус тусгаад байна.   
   
                Хүнс, хөдөө аж ахуй, хөнгөн үйлдвэрийн сайдын 2009 оны төсвийн багцад тусгагдаагүй зардлын талаар. Улсын хэмжээний 170 гаруй мянган малчин өрхийн усан хангамжийг сайжруулах, бэлчээрийн 80.0 хүртэлх хувийг усжуулахад ойролцоогоор 10 мянган шинэ худгийг 15 жилийн хугацаанд гаргах шаардлагатай байгаа бөгөөд энэ нь 2005 оноос эхэлсэн хугацаа болно. Энэ талаар үндэсний хөгжлийн цогц бодлого, төрөөс хүнс, хөдөө аж ахуйн талаар баримтлах бодлого болон бусад холбогдох хөтөлбөр, төсөлд туссан байгаа юм. Энэ ажлыг гүйцэтгэснээр мал аж ахуйн үйлдвэрлэлийг эрдслээс хамгаалах, тогтвортой байдлыг хангаж, бүтээгдэхүүний үйлдвэрлэлийг нэмэгдүүлэх, бэлчээрийн даацыг багасгах, иргэдийн хүнсний хангамжийг сайжруулах, аюулгүй хүнс бэлтгэл нөхцөл байдлыг бүрдүүлэх дээрх сайн талтай. Одоогийн байдлаар өмнөх онуудад гаргасан худгийн тоог хасуулах, нэмж 8 мянган худгийг барьж байгуулахад дэмжлэг үзүүлэх шаардлагатай байгаа бөгөөд 2009 онд мянган шинэ худаг барьж байгуулахаар 11.9 тэрбум төгрөгийн хөрөнгө оруулалтаар гүйцэтгэхээр төлөвлөж санал оруулсан боловч УИХ-д өргөн барьсан төсөвт 4.5 тэрбум төгрөг туссан байгаа.   
   
                Мөн манай орны цаг уурын байдал эрс тэс, хуурайшилт ихтэй тул газрын ашиглалтыг сайжруулан тариалангийн улирлыг нэмэгдүүлж усалгаатай тариаланг хөгжүүлэх явдал зайлшгүй шаардлагатай байна. Иймд энэ талаар дээрх баримт бичгүүдэд тодорхой туссан бөгөөд 2009 онд нийт 3 мянган га талбайн хуучин услалтын системийг засварлах, 8 мянган га талбайд шинээр услалтын систем барих, 6.5 сая шоо метр багтаамж бүхий 3 усан сан, боомт, 30.0 мянган га-д усны хайгуул хийхээр нийт 14.7 тэрбум төгрөг төлөвлөсөн боловч УИХ-д өргөн барьсан төсөвт 7.5 тэрбум төгрөг туссан байгаа.   
   
                Мөн Атрын 3 дахь аян, тариалангийн хөгжлийн үндэсний хөтөлбөрт зааснаар газар тариалангийн үйлдвэрлэлийн техник, технологийг шинэчлэхэд зориулан өндөр хүчин чадалтай трактор 290 ширхэг, дунд хүчин чадалтай трактор 260 ширхэг, бага хүчин чадалтай трактор 400 ширхэг, дагалдах хэрэгслэл 3800 гаруй ширхэгийг худалдан авахад зориулан нийт 56.4 тэрбум төгрөг төлөвлөсөн боловч УИХ-д өргөн барьсан төсөвт 15.0 тэрбум төгрөг туссан байгаа.   
   
                Одоогийн байдлаар Хүнс, хөдөө аж ахуй, хөнгөн үйлдвэрийн сайдын багцад дээрх арга хэмжээнүүдэд зориулан Монгол Улсаа хөгжүүлэх сангаас нийт 15.0 тэрбум төгрөг тавьсан байгаа нь манай зорилтыг хэрэгжүүлэх боломжийг бүрэн хангахгүй байгааг анхаарч үзэхийг та бүхнээс хүсэж байна. Анхаарал тавьсанд баярлалаа.   
   
                Б.Батбаяр: - Одоо Монгол Улсын 2009 оны төсвийн тухай Монгол Улсыг хөгжүүлэх сангийн 2009 оны төсвийн тухай, Нийгмийн даатгалын сангийн 2009 оны төсвийн тухай хуулиудын төслийн танилцуулгыг Байгаль орчин, аялал жуулчлалын дэд сайд н.Дэлгэрцогт танилцуулна.   
   
                Ингээд бид Монгол Улсын эдийн засаг, нийгмийг 2009 онд хөгжүүлэх үндсэн чиглэлийг батлах тухай УИХ-ын тогтоол, тэгээд энэ төсвийн 2009 оны улсын төсвийн тухай хууль хоёрыг эхлээд хамтад нь танилцуулъя. Тэгээд дараа нь энэ дээрээ асуултаа асууж саналаа хийж ингэж ярилцлагаа зохион байгуулъя гэж байгаа шүү дээ.   
   
                Тэгээд одоо энэ төсвийн тухай хуулийн танилцуулгыг Байгаль орчин, аялал жуулчлалын яамны дэд сайд н.Дэлгэрцогт танилцуулна.   
   
                Н.Дэлгэрцогт: - УИХ-ын Байнгын хорооны дарга, эрхэм гишүүд ээ,  
   
                Үндэсний хөгжлийн цогц бодлого, Монгол Улсын Мянганы хөгжлийн зорилтууд болон Засгийн газрын үйл ажиллагааны хөтөлбөр, байгаль орчны үндэсний хөтөлбөрүүд, аялал жуулчлалын салбарын мастер төлөвлөгөөнд тусгагдсан байгаль орчныг хамгаалах, байгалийн нөөц баялгыг нөхөн сэргээх, аялал жуулчлалыг хөгжүүлэхтэй холбоотой зорилтыг хэрэгжүүлэх зорилгоор байгаль орчин, аялал жуулчлалын салбарын 2009 оны төсвийн төслийг боловсруулсан.   
   
                Байгаль, экологийн тэнцвэртэй байдлыг тогтворжуулах, байгаль орчны бохирдол, доройтлыг бууруулах, байгалийн баялаг, ой, усны нөөцийг нөхөн сэргээх, хамгаалах, устах, аюулд орсон аж ахуйн ач холбогдол бүхий амьтан ургамлын зүйлийг зориудаар өсгөн үржүүлэх, сэргээн нутагшуулах, тарималжуулах, тусгай хамгаалалттай газар нутгийн сүлжээг өргөтгөх, ус цаг уур, орчны шинжилгээний салбарын байгууллагууд, аймгийн байгаль орчны албад, тусгай хамгаалалттай газрын хамгаалалтын захиргаадын хэвийн үйл ажиллагааг хангах зорилгоор урд онуудад дутуу төлөвлөгдсөн зардлыг нэмж тусгах, хуульд заасан нормативын дагуу байгаль хамгаалагчдыг нэмж ажиллуулах, байгаль орчны салбарын харъяа байгууллагуудын материаллаг бааз, техник хэрэгслэл, хангамжийг нэмэгдүүлэхэд шаардагдах нийт 26.5 тэрбум төгрөгийг бүтээгдэхүүн, хөтөлбөрт суурилсан төлөвлөлтийн зарчмаар боловсруулаад байна.   
   
                Байгаль орчны салбарын 2009 оны төсвийн төслийг 2008 оны төсвийн тодотголтой харьцуулахад 7.6 хувиар өсөж 280.1 сая төгрөгөөр нэмэгдэж төлөвлөгдсөн. Үүнээс байгаль орчны салбарын урсгал зардал 12.4 хувь буюу 2.5 тэрбум төгрөгөөр, тус салбарт УИХ-д өргөн барьсан төслөөр тус салбарт шинээр нэмэгдсэн 109 орон тоог задлан үзвэл байгаль орчны албадын байгаль хамгаалагчдын орон тоо 100, Архангай, Хөвсгөл, Дорнод, Өвөрхангай аймгийн сум дундын ойн ангиудад орон тоо 20, ус, намгархаг газрын экосистемийг хамгаалах, тогтвортой ашиглах төслийн Монголын талын хүлээх үүрэг болох төвийн ашиглалтын өмнөх захиргааны орон тоо 5, Засгийн газрын 2006 оны 87 дугаар тогтоолын дагуу нэмэгдэх тусгай хамгаалалтын газрын хамгаалалтын захиргаадын байгаль хамгаалагчид 10, шинээр байгуулагдаж буй Их Богдын байгалийн цогцолбор газрын хамгаалалтын захиргаанд 9, цаг уурын 7 өртөө, хур тунадас нэмэгдүүлэх явуулын 10 экспедиц, үүлийн явуулын радар 5, газрын 7 генератор, шар шороон шуурганы мониторингийн 8 станц зэрэгт ажиллах 55 орон тоо тус тус нэмэгдэхээр төлөвлөгдсөн.   
   
                Харин Байгаль орчин, аялал жуулчлалын салбарын хөрөнгө оруулалт, их засвар, тоног төхөөрөмжийн зардлын 2009 оны төсвийн төслийг 2008 оны төсвийн тодотголтой харьцуулахад 36.3 хувь буюу 3.2 тэрбум төгрөгөөр буураад байна. Байгаль орчны 2009 оны төвлөрсөн арга хэмжээний зардлаар авто тээврийн хэрэгслэлээс гарах хорт хийг бууруулах, экологийн үнэлгээний стандарт, техникийн шаардлага боловсруулах, түлш, шатахуунд агуулагдах хар тугалга, хүхэр зэрэг хорт бодисын зөвшөөрөгдөх хэмжээг стандарт тогтоож мөрдүүлэх, ховор болон ашигт ургамлын зүйл, тэгээрийн ангилал, тархалт, нөөцийг нарийвчлан тогтоох, нэн ховор ургамлыг тарималжуулах, монгол тарвага, цагаан зээр, эдлэг шонхор шувууны полуляцийн хэмжээ, тархац нутгийг тодорхойлох судалгаа, монгол тарвага сэргээн нутагшуулах, байгаль орчны салбарын мэдээллийн технологийн хэрэглээг өргөжүүлэх, орон нутгийн байгууллагуудыг мэдээллийн нэгдсэн сүлжээнд холбох, аймгуудад идэвхтэн байгаль хамгаалагч нарт зориулан сургалт зохион байгуулах, Монгол Улсын хилээр дамжуулан нэвтрүүлж буй хувиргасан амьд организмын төлөв байдлын суурь судалгаа, сургалт зохион байгуулах, байгаль орчны орон нутгийн болон төрийн бус байгууллагууд, иргэдийг дэмжих, ойн хохирлыг даатгалтай болгох систем бүрдүүлэх, уур амьсгалын өөрчлөлтийн асуудлаар Зүүн Хойд Азийн орнуудын дээд хэмжээний чуулга уулзалтыг зохион байгуулах, олон улсын аялал жуулчлалын үзэсгэлэн яармагт оролцох, Монгол Улсыг гадаадад сурталчлах зэрэг шинэлэг арга хэмжээнүүдийг хэрэгжүүлэхээр төлөвлөөд байна.   
   
                Харин байгаль орчны хөрөнгө оруулалт, их засвар, тоног төхөөрөмжийн 2009 оны зардлаар мэдээлэл, сургалт, сурталчилгааны төвтэй байгаль орчны алба болон тусгай хамгаалалттай газруудын хамгаалалтын захиргаадын барилгын хөрөнгө оруулалт, аймгуудад хог хаягдлыг дахин ашиглах, хог хаягдлыг ландпилийн аргаар устгах, булах аргад үндэслэсэн хог хаягдлын төвлөрсөн цэгийг нэг маягийн үлгэрчилсэн загварын дагуу байгуулах, байгаль орчны салбарын харъяа байгууллагуудын их засварын ажлыг гүйцэтгэх, агаарын бохирдлыг бууруулах ажлын хүрээнд нэн тэргүүн яаралтай авч хэрэгжүүлэх арга хэмжээний чиглэлийг тодорхойлсны дагуу хүрээлэн буй орчны хяналт шинжилгээний тоног төхөөрөмж худалдан авах, лабораториудын чадавхийг сайжруулах, байгаль орчны алба, тусгай хамгаалалттай газар нутгийн хамгаалалтын материаллаг бааз, техник хэрэгслэл, хангамжийг сайжруулах, үүлэнд зориудаар нөлөөлж бороо оруулах, радар, дагалдах хэрэгслэл худалдан авах зэрэг ажлуудыг төлөвлөсөн болно.   
   
                Б.Батбаяр: - За ингээд хэлэлцэх асуудлынхаа талаар хоёр сайдын илтгэлийг сонслоо. Одоо энэ хэлэлцэх дарааллынхаа дагуу саяны илтгэлтэй холбогдуулж УИХ-ын гишүүд илтгэгчдээс асуулт асууж, тайлбар тодруулга хийх гишүүн нэрээ бичүүлнэ үү. Бараг бүгдээрээ байна. За Н.Ганбямба гишүүн.   
   
                Н.Ганбямба: - Төсөв чинь одоо тайрагдаж орж ирэх үү? Одоо бол өргөн барьсан хэмжээндээ л явж байгаа шүү дээ. Тэгж байтал энэ чинь бас нэг тайрагдаад.   
   
                Б.Батбаяр: - Хэлэлцүүлгийн явцад яахыг мэдэхгүй байна л даа.   
   
                Н.Ганбямба: - Гол хэлэлцүүлэг чинь хоёрдугаар хэлэлцүүлэг шүү дээ. Гурав, дөрөв бол тэртээ тэргүй хэлэлцүүлэг байхгүй.   
   
                Б.Батбаяр: - Одоо ярих нь чухал л даа.   
   
                Н.Ганбямба: - Багцаа нэг тоотой явахгүй бол одоо бид чинь энэ том номоороо яваад байсан чинь энэ ном маань бүр өөр болоод ороод ирнэ шүү дээ. Сангийн сайдаас асуумаар байх юм. Сангийн сайд чинь одоо яг нарийндаа бэлчээр сайн мэдэхгүй хүн шүү дээ. Бэлчээр гэж юу байдаг юм, одоо яг нарийндаа энэ үндсэн чиглэл дээр заасан тоо нь энэ төсөв дээр ороогүй юмнууд явж байгаа юм.   
   
                Б.Батбаяр: - Сангийн яамны холбогдох улсууд энд байгаа.   
   
                Н.Ганбямба: - Сангийн яамнаас асуух уу. Сангийн сайд бол яг нарийндаа бэлчээр гэж юу байдаг юм бэ гэдгийг үнэхээр “а” ч үсэггүй хүн байх л даа. Өөрөөр хэлэх юм бол бэлчээр усжуулалт Монгол Улсын хэмжээнд 30.0 гаруй хувьтай явж байгаа шүү дээ. 30.0 гаруйхан хувь нь устай байгаа юм шүү дээ. Гэтэл аваачаад энэ төсөв дээр бол мянган худаг, мянган трактор энэ тэр гээд энэ үндсэн чиглэл дээр зоосон юм нь төсөв дээр болохоор байхгүй болсон байх юм. Энэ хоёр баримт бичгийг Засгийн газраас өргөн баригдсан хоёр баримт бичиг нь хоорондоо зөрчилтэй. Худгийг бол ноднингийнхоос бүр хоёр дахин багасгаад оруулж ирж байгаа юм.   
   
                Тэгэхээр энэ захиргааны зардал нэмж орж ирж байгаа мөртлөө худгийг багасгахаар зэрэг нэг амьдралаас тасраад явчихаад байгаа байхгүй юу. Тэгээд би одоо уг нь Сангийн сайд л манай Байнгын хорооны хуралд байх ёстой. Тэгээд Сангийн сайдаас би асуух юм их байгаа юм. Сангийн сайд энэ баримт бичгүүдийнхээ хариуцлагыг бас хүлээнэ шүү дээ.   
   
                Хоёр ном байгаа юм. Хөөрхөн гоё хэвлүүлсэн энэ хоёр цэнхэр ном нь Үндсэн чиглэл, энэ нь Төсөв гээд. Энэ хоёр нь хоорондоо зөрөөд байх юм. Энэ дээр нөгөө тракторын тоо нь ч байхгүй болсон нөгөө төсөв дээрээ. Мянган трактор чинь бүр байхгүй болоод ороод ирж байгаа шүү дээ. Төсөв, үндсэн чиглэл хоёр нь хоорондоо зөрчилтэй ороод ирсэн байгаа юм.   
   
                Тэгэхээр ийм мэтийн юмнуудыг нэгдүгээрт асуумаар байх юм. Хоёрдугаарт нь, энэ яг бодлогын хувьд их алдаатай бодлогууд орж ирсэн л дээ. Нөгөө чанаргүй малынхаа тоог нэмье гэсэн тийм бодлого хөдөө аж ахуйн салбар дээр цоо шинэ бодлого ороод ирлээ. Өөрөөр хэлэх юм бол энэ нэг хөтөлбөрийг манай Сангийн яамныхан харж байгаа даа. Малыг чанаржуулах хөтөлбөр чинь 5 дахин багасаад ороод ирж байгаа юм. Тэгэхээр өөрөөр хэлэх юм бол чанаржуулах нь онц биш ээ. Зүгээр одоо чанаргүй малынхаа тоог одоо, 40 сая чинь одоо энэ жил 44 сая хүрэхээр багцаатай байгаа билүү. Тэгээд дараа нь 50 сая, 60 сая гээд явах юм байна. Мал чанаржуулах юу бол 5 дахин багасаад орж ирж байна гэдэг нь бодлогын хувьд ингээд зарчмын өөр өөрчлөлт орж ирж байгаа юм уу гээд л ингээд л асуугаад байвал С.Баярцогт сайдаас овоо л юмнууд асуумаар байгаа юм. Одоо яах вэ наана нь байхгүйд нь Сангийн яамныхан төлөөлж хариулж байх юм болов уу, яах юм бол.   
   
                Манай Байнгын хороон дээр л уг нь эд нар жаахан гольдролдоо орж гарах юм байгаа юм. Хоёрдугаарт, энэ чинь их өөр болж орж ирэх гээд байна шүү дээ. Тийм ээ. П.Ганчимэгээ энэ тоо чинь өөрчлөгдөх үү? Одоо нөгөө хувь нь гээд байгаа шүү дээ. Тайрна гээд байгаа шүү дээ. Тэр тоогүйгээр бид задгай ярихаар бас нэг багцаа муутай болоод байна.   
   
                Б.Батбаяр: - За Н.Ганбямба гишүүний асуултад энэ Сангийн яамны холбогдох хүмүүс хариулж байя. Тэгээд одоо С.Баярцогт сайд ирэх байлгүй. Хэн хариулах вэ? За Ж.Жаргалсайхан хариулъя.   
   
                Ж.Жаргалсайхан: - За бэлчээр, ус дээр би хариулъя. Энэ малын чанарыг 5 дахин бууруулах гэж. Энэ дээр манай хөдөө аж ахуйн яамныхан хариулах нь дээр байх гэж бодож байна. Угаасаа тоо нь, материал нь Хөдөө аж ахуйн яамнаас орж ирсэн материал байгаа л даа.   
   
                Бэлчээр, ус дээр яах вэ Үндсэн чиглэл дээр мянга хүртэл худаг гэж байгаа. Энэ дээр өмнөх оны, энэ 2008 оных бол 1700 худаг байгаа л даа. Үнэхээр энэ бол хөрөнгийнхөө эх үүсвэртэй уялдаад ингэж багасаж ирсэн байгаа. Хөрөнгө оруулалт дээр энэ бол 800 орчим худгийн мөнгө тусгагдсан байгаа. Зүгээр цаана нь үлдэж байгаа 200-гаад хуудсан дээр нөгөө төслийн шугамаар, хөдөөгийн ядуурлыг бууруулах гэх мэтчилэн манай Хөдөө аж ахуйн яаман дээр хэрэгждэг, төслийн шугамаар бас нэг 30, 40-өөд худаг байгаа л даа.   
   
                Зүгээр манай сайд нөгөө Төсвийн байнгын хорооны хуралтай давхардаад байна л даа. Хөрөнгө оруулалтынхан бас тийшээ орсон. Тэгээд гол нөгөө төсвийнхөө тоонуудыг ярьж байгаа учраас ингээд давхардаад байна.   
   
                Б.Батбаяр: - За Ж.Энхбаяр гишүүн.   
   
                Ж.Энхбаяр: - Бид нөгөө буруу хэлэлцээд эхлэх гээд байна л даа. Сангийн яам өөрөө 324.0 тэрбумыг хасаж өгөөчээ, бууруулж байгаа нөхцөл байдал тэгээд төсөл, зардал бууруулъя гээд ороод ирсэн байдаг. Энэ дээр зарчмаа ойлгоод авмаар байна. Ямар зардлыг бууруулж байгаа юм бэ? Урсгал зардал юм уу? Тогтмол зардал юм уу? Захиргааны зардал юм уу? Хөрөнгө оруулалт юм уу? алиныг хасаж байж цаашаа явахаа бид тодорхойлохгүй бол одоо түрүүчээсээ худаг яриад, бэлчээр яриад эхлэх юм бол энэ чинь задраад явахаа болино.   
   
                Тэгэхээр Б.Батбаяр дарга аа, ийм саналыг гаргаад нэг тодорхой болгоё. Бид аль ямар хүрээнд асуудал ярих гээд байгаа юм. Ямар зардлыг Сангийн яам бодлогоор энэ оруулсан тэр 324.0 тэрбумынхаа хүрээнд ямар зардлын төсвийн зарлагыг бууруулъя гэж санал оруулж ирж байгаа юм. Тэр нэг гол конпецио тохиръё. Урсгал зардлыг хасъя. Одоо юу гэдэг юм одоо бүх нэмэгдлүүдийг хасна, урамшууллуудыг хасна, тэр гар утсыг хасна, унааг хасна, хөрөнгө оруулалтыг хасна, шинэ барилга хасна. Одоо юу юуг хасах юм. Тэр хасах юмаа тодорхойлох юм бол үлдсэн дээр нь ярих юм байна шүү дээ.   
   
                Тэгэхгүй бол одоо энэ 324.0 тэрбумаас манай Байнгын хороонд ногдох нь хэд орчим багцаа гарах юм. Тэгээд бид сүүлдээ бага багаар нь хасаад, мянган худаг бол 500 болгох юм уу. Ингээд явах юм бол бид дуусахгүй. Энэ бол Сангийн яамны ажил байхгүй юу. Яамдын ажлыг бид энд хийгээд одоо энийг нь нэмье, энийг нь хасъя гэх юм бол хоорондоо маргаан болно. Аягүй бол манай сумын нэг юм хасагддаг, аймгийн, тойргийн. Тэгвэл тэрнээс нөгөө тойрог дээр илүү гардаг. Ингээд хоорондоо хэрэлдээд мэтгэлцээд бүр дэмий байдал үүсэж байгаа нь анзаарагдаж байна л даа зарим байнгын хорооны хурлууд дээр.   
   
                Тэгэхээр зарчмаа тохиръё. Яг юуг хасах юм. Ерөнхий байдал. Хүнд байгаа нь ойлгомжтой. Тэгээд юуг хасах юм.   
   
                Д.Балдан-Очир: - Би горимын шинжтэй санал хэлмээр байна. Тэгээд одоо бид нар ямар ч баримжаагүйгээр одоо үндсэндээ энэ салбарын бодлогуудыг ярьж байгаа юм. Мөнгөний эх үүсвэр тодорхойгүй болсон. Сангийн яам ганцхан тоо өгсөн. Тэр 300.0 гаруй тэрбум төгрөгийг төсвийн орлого талаас хасаад нэг ийм байдалтай байна гэсэн юм хэлсэн байгаа юм.   
   
                Гэтэл өнөөдөр нарийндаа их яривал бүр хоёр намын бүлэг, бас дундуур нь завсар авч хуралдаад, энэ орлого тал дээр ерөөсөө ажиллахгүй байгаа юм. Төсвийн орлогыг нэмэгдүүлэх тал дээр ерөөсөө юм ярихгүй байгаа юм. Гэтэл нэмэгдүүлэх дүүрэн боломж байгаа юм. Ямар нэгэн татвар, гувчуур нэмэхгүйгээр ер нь одоо төрийн бүртгэл, санхүүжилт, хяналт муугаас ер нь дор хаяад алтнаас гэхэд 10.0-аас 15.0 тонн алтыг төр хэрвээ хүчтэй л байдаг бол энийгээ цуглуулах хэмжээгээр, энэ Сангийн яамны хасах гээд тэр 300.0 тэрбумыг орлого талд нь нэмэх ийм боломжууд байгаа юм.   
   
                Тийм учраас орлогоо Сангийн яамны яриад байгаа зөвхөн зэсийн үнэ унасантай холбогдуулж тэр 300.0 гаруй тэрбум төгрөгийг хасахаас биш өөр толгой ажлуулж, газар ухаж, энд тэнд тоо нарийн үзэж ухаад орлогоо ер нь ийм хэмжээнд л байлгая. Өөрөөр хэлбэл тэр 300.0, 400.0 орчим тэрбум төгрөгийг хасна гээд айлгаад хаясан, Их Хурлыг. Гэтэл ерөөсөө орлого талын эх үүсвэрийг нэмэгдүүлэх тал дээр ерөөсөө ямар нэгэн талаар толгой ажлуулаагүй. Ингээд үзэхээр орлого тэр гурван зуун хэдэн тэрбум төгрөг нэмэгдэх хэмжээ байгаа юм. Тэгээд зарчмын хувьд зардлаас танах зарчмаа тохирох ёстой юм.   
   
                Тэгээд өнөөдөр Н.Ганбямба гишүүний хэлдэг үнэн л дээ. Үнэндээ худлаа байгаа юм. Засгийн газрын үндсэндээ УИХ-д өргөн бариад байгаа энэ үндсэн чиглэл, төсвийн төсөл бол маш хариуцлагагүй байгаа юм. Зардал нь тунхаглаж байгаа, нийтэд хэлж байгаа байдал нь төсвийн хумих жигтэйхэн юм яриад байгаа шүү дээ. Эдийн засгийг өсгөнө гэсэн мөртлөө нөгөө балан цулан, ёстой нөгөө Тоорой бандийг байхад торгоны сайныг хэрэглэж байсан гэдэг шиг төр зэсийн үнийн өсөлт өндөртэй ийм захиргааны зардал тэр чигээрээ орж ирж байгаа шүү дээ. Тэгээд ийм хачин хариуцлагагүй ийм юм оруулж ирчихээд Их Хурлыг үнэхээр ний нуугүй ажиллах боломж бүрдүүлэхгүй байна шүү дээ. Тийм учраас зарчмын хувьд би юу бдож байна вэ гэвэл энэ орлого тал бол ингээд танагдах юм гээд биднийг баахан үймүүлээд, орлого нэмэх тал дээр ерөөсөө ажлаагүй байна лээ Сангийн яам, Засгийн газар. Зарлагаа үнэхээр одоо зардлыг хямдруулах тал дээр ерөөсөө ажил хийгээгүй мөртлөө хумиж байгаа гэж ярьж байгаа юм. Ийм хариуцлагагүй байдлаар төрийн ажлыг ингээд сунжруулж, унжруулж байгаа энэ байдлыг хэлж, аль түвшиндээ байдаг юм ярих хэрэгтэй байна шүү дээ.  
   
                Ингээд аяндаа юм, орлого тал хайрцлагдаад, ерөнхийдөө орлого гурван зуун хэдэн тэрбумаар билээ зөвхөн алт гэсэн, зэсийн үнийн фактор гэдгээр нэг ийм хачин юм хийгээд хаясан. Тэгэхээр зэрэг зарлага талдаа зарчмын хувьд ийм юмыг хасна гэсэн яг ийм тоглоомийн дүрэм гэдэг юм уу төсөв батлах зарчим дүрмээ яг ингээд хоёр талдаа орлого зарлага дээр ийм байх юм гэдгийг 76 гишүүн нарийн ойлгоод ингээд явбал тодорхой салбаруудын бодлогыг ярихад амархан байна. Яг ний нуугүй хэлэхэд. Одоо тэр Ж.Энхбаяр гишүүний хэлдэгээр үнэн.   
   
                Тэгэхээр энэ явагдаж байгаа, ерөнхийдөө төсвийг хэлэлцэж байна энэ байдал, арга барил, хандаж байгаа хандлага нэлэнхүйдээ маш их эмх замбараагүй, хариуцлагагүй, ийм сунжирсан. Аягүй бол тэгээд 12 сарын 1-н гэдэг юмаар тулгагдаж байгаад юу хийх юм. Тийм учраас хэлэлцэх энэ арга хэлбэр, элдэв юмандаа аль аль талаасаа анхаарахгүй бол хий сул цаас. Энэ бүх тоонууд нь одоо бидэнд өгсөн энэ ажиллах баримтууд нь ахиад зөрчсөн ийм болоод байгаа шүү дээ.   
   
                Би зүгээр тодорхой саналуудыг яримаар л байна. Гэтэл одоо нөгөөдөх адууныхаа хэрээр исгэрнэ гэдэг, одоо тэр ерөнхийдөө тэр орлого талынхаа юмаа мэдэхгүй болохоор ерөөсөө зовлонтой л байна.   
   
                Б.Батбаяр: - Баярлалаа. За Я.Батсуурь гишүүн. Энэ чинь хоёр дахь хэлэлцүүлэг шүү дээ. Хоёр дахь хэлэлцүүлэг гэдэг маань одоо зарчмын зөрүүтэй саналаа хэлээд санал хураалгаад л ингээд явах ёстой шүү дээ. Эхний хэлэлцүүлгээ хийсэн. Эргэж буцах юм байхгүй. Энэ дээр гишүүд анхаараасай гэж хэлмээр байна.   
   
                Я.Батсуурь: - Энэ говийн нөгөө том том ордууд, Тавантолгой, Оюутолгой ойрын үед ашиглалтад орох нь нэгэнт тодорхой боллоо шүү дээ. Энийг хүчтэй түлхэж байна. Тэгэхээр зэрэг энэ том ордуудыг ашиглахад усны асуудлыг нь яаж шийдвэрлэх вэ. Байгаль орчны яамнаас асууж байна. Одоохондоо тэр гүний усыг ашиглана гээд. Гүний ус ашиглах чинь байгаль орчинд асар хортой шүү дээ. Нөхөгддөггүй, сэргээгддэггүй. Гадаргын ус бол тэр чигээрээ гадаад улсууд руу голцуу манай гол мөрөн урсаад гардаг. Энэ тал дээр одоо яаж шийдвэрлэх вэ? Нэн даруй ашиглалтад оруулна гээд байгаа. Ямар бодлого баримтлах вэ? Яаж тэр усны хангамжийг асуудлыг шийдвэрлэх вэ гэж байгаа юм гэсэн асуулт байна.   
   
                Н.Дэлгэлцогт: - За томоохон ордуудыг ашиглахтай холбогдсон говийн усны судалгаа бол энэ ордуудтай холбогдсон байгаль орчны нарийвчилсан үнэлгээнүүд хийгдсэн байгаа. Энэ хийгдсэн хүрээнд авч үзэхэд бас усны хангамж, гүний усны нөөц, энэ бүх юмнаас бас зохих хэмжээнд бололцоотой гэсэн ийм дүгнэлт гарсан. Гэхдээ энийг бас баталгаажуулахын тулд Байгаль орчны яамнаас нэмэлт зардал гаргаад олон улсын байгууллагын шугамаар Америкийн холбогдох байгууллагуудад хандаж энэ байгаль орчны нарийвчилсан үнэлгээг дахин уншиж, энд бас зөвлөгөө өгөөчээ гэсэн ийм хөнлөнгийн үнэлгээ гаргуулахаар бид асуудал тавьсан байгаа. Тэгээд энэ хүрээндээ дүгнэлтүүд нь ойрын үед ирэх юм. Тэгээд энэ дүгнэлтийг үндэслээд бас асуудлыг эргэж авч үзнэ гэсэн ийм тооцоо судалгаа байгаа. Усны хэрэг эрхлэх газар оролцоод бид нарийвчилсан үнэлгээгээрээ асуудлаа бас судалсан байгаа.   
   
                Б.Батбаяр: - За Б.Бат-Эрдэнэ гишүүн. Дараа нь Г.Занданшатар гишүүн.   
   
                Б.Бат-Эрдэнэ: - Би маш товчхон асууя. Тэгэхээр зэрэг одоо ингээд юу яагаад байна шүү дээ. Бид ингээд толгой эргээд байна шүү дээ. Ард түмний мөнгийг хэмнэе. Захиргааны зардлыг бууруулъя гээд. Тэгээд Сангийн яам бол яг бодитойгоор хэдэн төгрөг одоо эндээс оруулж ирэх, хэмнэх ийм бололцоотой гэдгийг хэлж өгөөч гэж ингэж асуумаар байгаа юм.   
   
                Бид одоо жишээлбэл Хөдөө аж ахуй, хөнгөн үйлдвэрийн яам нэгдсэн. Тэгтэл одоо сая Т.Бадамжунай сайдын хэлж байгаа мэдээлэл дотор хөнгөн үйлдвэржүүлэх чиглэлээр, хөнгөн үйлдвэрийн салбарт ер нь нэг ч төгрөг байхгүй байна гэж ойлголоо. За хөдөө аж ахуйн чиглэлээр бид Атрын III аян, одоо бусад салбарт хүрсэн түвшингээсээ ухрах нь. Энэ жил тавьсан зорилтууд бол хэрэгжих ямар ч бололцоогүй болох гээд байна шүү дээ. Энэ чинь одоо буудайныхаа тодорхой хувийг, төмсийг 100.0 хувь хангаж байсан бол ирэх жилээс эргээд ухраад явах нь байна шүү дээ. Тэгэхээр зэрэг одоо Сангийн яам энэ төсөвт мөнгө, эх үүсвэр дайчлах бололцоо нь ямар байна. Тэгээд энэ бодитой үйлдвэрийнхээ салбарыг дэмжихэд хөрөнгө тавьж өгмөөр надад санагдаж байгаа юм.   
   
                За тэгээд н.Дэлгэрцогт сайдын мэдээлэл дээр байгаль орчны талаар одоо би хөрөнгө оруулсан юм огт сонссонгүй. Тэгээд бид 2 жил ярьж байгаа. Хан Хэнтийн нуруу бол одоо Монгол Улсын усны хагалбар том нуруу, эх газар. Тэгээд энэ Хангай, Хэнтийн нуруун дээр газрын генератор байрлуулах, тэгээд Хэнтий аймагт одоо тэр явуулын экспедиц, нэг радар, үүл шинжилдэг радар нь 500 сая төгрөг байдаг юм уу, 400 сая төгрөг байдаг юм уу. Энийг суурилуулах чиглэлийн юмыг л одоо 2 жил ярьж байгаа. Болно. Одоо орууллаа. Бүтлээ л гэдэг. Тэгээд энэ жил одоо энэ дээр би олж харахгүй байгаад байх юм. Энэ одоо явж байна уу, үгүй юу?   
   
                Б.Батбаяр: - За баярлалаа. За тэгэхээр Сангийн яамныхан эхний асуултад хариулъя. Сангийн яамнаас хэн нь хариулах юм. Энэ хэмнэлтийн талаар ярьсан нэгдүгээрт. Хоёрдугаарт, хөнгөн үйлдвэр, хөдөө аж ахуйн зорилтыг хэрэгжүүлэх боломжгүй ийм төсвийн төсөл болсон байна гэж ингэж хэлж байна.   
   
                Д.Баттөр: - Эрхэм гишүүдийн өглөөний мэндийг эрье. Бид бас энэ Төсвийн байнгын хороо, Нийгмийн бодлогын байнгын хороон дээр бас хуваагдаж орсон байсан учраас бас хоцорч ирлээ. Уучлаарай. Удирдлагын зардал болон ер нь урсгал зардлын хэмжээнд бид нэлээн их бас төслөөс бууруулах тооцоонууд хийгдсэн байгаа. Энэ дотроо тэгээд одоо бас түрүүн хэлж байсан. Өмнөх байнгын хорооны хуралдаануудаар хэлж байсан. За удирдлагын гар утасны зардал, машин, тээврийн хэрэгслэл хэрэглэх зардал гэх мэтчилэн нэлээн олон зардлуудыг хасахаар тооцож байгаа.   
   
                Үйлдвэржүүлэлтийн чиглэлийн хөрөнгө оруулалтын хувьд Хүнс, хөдөө аж ахуй, хөнгөн үйлдвэрийн яамны ирэх оны хөрөнгө оруулалтад 3.0 тэрбум төгрөгийг тавьсан байгаа. Энд тухайлбал бизнес инкубатор байгуулах, технологи дамжуулах төв байгуулах, үйлдвэр технологийн парк байгуулах гэх мэтчилэн асуудал орсон байгаа. Түүнээс гадна жижиг, дунд үйлдвэрийг дэмжих сангийн хөрөнгийг бас нэмэгдүүлэх ийм тооцоонуудыг хийж байгаа.   
   
                Б.Батбаяр: - Байгаль орчны хамгааллын талаар тэр Хан Хэнтийн бүсэд нэг генераторын тухай асуусан. Тийм үү? За энийг н.Дэлгэрцогт.   
   
                Н.Дэлгэрцогт: - Радар, тэгээд энэ цаг уурын хангамжийг сайжруулахад. Би түрүүн танилцуулгадаа манай салбарын 2009 оны төсөвт хөрөнгө оруулалт багассан гэж тайлбарласан л даа. 2008 онтой харьцуулаад. Зүгээр төлөвлөсөн юм байгаа. Нийтдээ 500 сая төгрөг энэ цаг уурын чиглэлээр, хөрөнгө оруулалтаар төлөвлөсөн байгаа. Энэ хүрээнд тэр радарыг байршуулах, мөн энэ чиглэлийн асуудлуудыг аймаг аймаг дээр нь авч үзэж болно. Энэ дээр тусгаж болно.   
   
                Б.Бат-Эрдэнэ: - Ганцхан юм тодруулъя. Одоо жишээлэх юм бол энэ захиргааны зардал их байна. Тэгээд энэ хэмнэлт гаргана гэж яриад байгаа юм. Та жишээлэх юм бол утастай холбоотой, бензин тостой холбоотой юм гээд. Энэ хоёрын хооронд, нэрийн хор тийм нэг хэдэн төгрөг хэмнэх гээд байгаа юм уу? Энэ Их Хурлын гишүүд ч ярьсан. Сонгуулийн өмнөх шоу болоод, ард түмний мөнгийг хэмнэе гээд их мундаг юм яриад тэгээд сонгуулийн дараа болохоор таг болдог. Тэгтэл энэ нь сонгуультай холбоотой нэг шоуны ийм ажил. Тэгээд тэр нь бодитойгоор хасах ямар ч бололцоо байхгүй, хасаж байгаа мөнгө нь тийм их үр дүнтэй тодорхой ч мөнгө гаргахгүй байгаа юм. Та дүнг нь надад хэлж өгөхгүй байна шүү дээ.   
   
                Энэ үнэхээр эндээс орон тоог нь хасаж өгөөд, за тэр хэмнэж болох юмнуудыг хэмнээд одоо бүр дорвитой хэмнэлт болохоор юм байх юм бол энийг нь зоригтой хийх хэрэгтэй байна шүү дээ. Шаардлагатай байх юм бол одоо нөгөө бид Их Хурлын гишүүдэд нэмж өгсөн туслахын орон тоог хасаад, одоо өшөө юу байдаг юм. Энэ яам, тамгын газруудаас чинь дарга, хэлтсийн дарга, орлогч, туслах, одоо юу юу билээ. Нүсэр аппарат байна шүү дээ. Энэ бүх юмыг одоо бүр хэмнэх бололцоо байна уу?   
   
                Д.Баттөр: - Бас тийм их өндөр дүнтэй биш гэдэг нь бас тийм байгаа. Яах вэ Сангийн яамны хувьд одоо байгаа, хэрэглэж байгаа хууль тогтоомжийн хүрээнд анх төслийг боловсруулж оруулж ирсэн. Ер нь одоо тооцоо судалгаа хийгдсэн юмнууд бий. Энэ талаар манай Төсвийн бодлого, зохицуулалтын газрын дарга Б.Батжаргал хариуцсан тоог нь хэлнэ.   
   
                Б.Батжаргал: - Б.Бат-Эрдэнэ гишүүний асуултад хариулахад, ер нь Төсвийн байнгын хорооноос Сангийн яам зэсийн үнэ, нефтийн үнэ дээр бодлогоо оруулж ир гэсэн. Үүнтэй холбогдуулж орлого 422.0 тэрбум төгрөгөөр хасагдахаар болж байгаа. Үүнтэй холбогдож мэдээж харгалзах зарлагууд хасагдах шаардлагатай болж байгаа.   
   
                Яг таны асуусан тодорхой асуултад гар утас дээр 300.0 сая төгрөг хасагдахаар байгаа. Тэгэхээр Сангийн яам, хоёр намын бүлэг, бусад байнгын хороон дээр гарч байгаа гишүүдийн саналыг нэг бүрчлэн бичиж аваад, нэг бүрчлэн тайлбар өгөөд явж байгаа. Тэгэхээр одоо та жишээлбэл гар утсыг жишээ авбал гар утсыг хасах шаардлагагүй гэх юм бол нөгөө талд бас хасна уу гэсэн гишүүдийн, хоёр гурван гишүүдийн санал байж байгаа. Тэгэхээр бид яг энэ гар утас болон бусад хасах ёстой зардлууд дээр, ялангуяа аудитын дүгнэлтийг дугаарлаж байгаад нэг бүрчлэн тайлбар хийгээд өгсөн байгаа. Эндээс 2-оос 3-н дүгнэлтээс бусдыг нь бүгдийг нь авна. Тэр утгаараа аудитын дүгнэлтээс хасах ёстой зардлыг бүгдийг нь хасна. Дээр нь өшөө ихээхэн хэмжээний зардлагыг хасах шаардлагатай болж байгаа.   
   
                Өчигдөр орой бид сууж байгаад ерөнхийдөө 3200-аар авахад нэмж их хэмжээний зардал хасах шаардлагатай болох нь. Тэгэхээр хөрөнгө оруулалт дээр 2009 оны хувьд тэртээ тэргүй он дамжиж байгаа объектууд их байгаа учраас, хоёрдугаарт улсын төсвөөс гаргаж байгаа хөрөнгө оруулалтын зардал их хэмжээгээр хумих юм бол эдийн засагтаа бас сөрөг нөлөө үзүүлэх учраас хөрөнгө оруулалт руу тэр болгон гар хүрэх боломжгүй болсон. Тийм учраас урсгал зардал дээр дахиж тооцоо судалгаа хийгээд сууж байгаа. Ер нь нэг талдаа зарлагаа хасаад нөгөө талдаа зарлага нэмэгдүүлэх боломж маш бага. Гишүүдээс гарч байгаа санал дээр салбарын яамдууд өөрсдөө эрэмбэлэлтээ хийгээд, одоо 2009 оны төсөв дээр Сангийн яам өмнөх жилүүдийн адил ямар нэгэн байдлаар тухайн яамны дотооддоо шийдсэн асуудал руу ороогүй. Өөрөөр хэлбэл яам лимитдээ багтаагаад өөрсдийнхөө бодлогын хүрээнд бүх асуудлаа эрэмблээд ороод ирсэн.  
   
                Тэр лимитнээс хэтэрсэн нь хасагдсан. Тэгэхээр лимит буюу тэр улаан шугамны дээр ахиж юм оруулъя гэхэд тэр дээр, шугамны дээр байгаа нэг объектыг хасаад оронд нь шинэ объект оруулах ийм л зарчмаар явах ёстой болж таарч байгаа юм.   
   
                Д.Балдан-Очир: - Б.Батжаргалаа нөгөө намын бүлэг дээр ярьж байхад бид нэг асуулт тавьсан тийм ээ. Орлого тал дээр ийм ийм боломж байна гээд. Ер нь зүгээр 10 дугаар ангийн хүүхэд бас тэр 400.0 орчим тэрбум төгрөгийг хасах хэлбэрээр нэг ийм юм ярьчихаад эргүүлээд байдаг. Та нар орлого талаа өшөө үндэслэл их сул оруулж ирсэн байсан шүү дээ. Тэгээд одоо тэр Монголбанкинд тушаах алтны асуудал, тэр Бороо гоулдын хэдэн жил алт тушаадаггүй асуудал. За усны төлбөрийн томоохон асуудал. Бас л тэр Бороо гоулд чинь хэдэн жил ерөөсөө тушаагаагүй байсан байна шүү дээ. Байдлаар бол тэр Бороо гоулдын тооцоогоор жилдээ доор хаяад 2, 3 тэрбум төгрөгийн ус хэрэглэж байсан байна шүү дээ.   
   
                Тэгээд энэ компани ганцаараа 1 метр куб усыг 6 төгрөгөөр авдаг гэж байгаа юм. Бусад аж ахуйн нэгж, байгууллага, уул уурхайн компани 100 төгрөгөөр боддог. Ийм хариуцлагатай ийм юм руугаа бид жаахан хандаад. Та нар зэсийн үнэ уналаа гэж Их Хурлын гишүүдийг бодлогоосоо хөндийртөл нь ингэж айлгаад байна шүү дээ. Эх үүсвэр талыг нь хамтарч тооцъё гэсэн шүү дээ. Тэр 400.0 бараг буурхааргүй ч байх тийм үндэслэл байна лээ. Энгийн ухамсрын түвшинд тооцоо хийхэд. Тэгээд өшөө та нар мэргэжлийн нарийн улсууд байж өшөө л юм олж харж байгаа шүү дээ.   
   
                Үл хөдлөх хөрөнгийн бүртгэл муутай учраас татвар ерөөсөө өсдөггүй. Гэтэл сүүлийн 3, 4 жил ашиглалтад орсон үл хөдлөх хөрөнгийн хэмжээ 200, 300 дахин нэмэгдээд байхад үл хөдлөх хөрөнгөөс татаж байгаа татвар ерөөсөө 5-аас 7-хон хувь нэмэгдсэн ийм юмнууд байгаа шүү дээ.   
   
                Дээрээс нь энэ тендерээр одоо зарлагдаад жил болгон тэр олон зуун тэрбум төгрөгийн тендер авсан тэр хувийн компаниудаас нэмэгдсэн өртгийн албан татвар авсан байдал энэ тэр юу ч байхгүй байгаа шүү дээ. Тэр олон зуун тэрбум төгрөгийн нэмэгдсэн өртгийн албан татварыг тооцоод бариад ингээд аваад энэ жилээс эхлээд тендер шалгаруулаад л тэр хуулийн этгээд, иргэнийг одоо НӨАТ авах талаар ингээд үзвэл зүгээр бараг одоо та нарын тэр зэсийн үнийн уналтаас болоод орлого талыг 400 тэрбумаар хасах гээд байгаа байдал чинь алттай хатуухан харьцаад, тэр Монголын төрийг, Монголын ард түмнийг гутаагаад байгаа тэр гадны тэр компаниудад нэлээн хатуу хандаад, дээрээс нь тэр усны асуудал, үл хөдлөх хөрөнгийн татварын асуудал. Би гурав дөрөвхөн юм яриад байгаа шүү дээ. Дээрээс нь НӨАТ-ын асуудал. Энэ 4 асуудлыг жаахан гайгүй шахаад тооцоогоо нягтлахад зэсийн үнийн уналтаас болж төсвийн орлогыг хасах гээд байгаа 300.0, 400.0 тэрбум төгрөг байгаа байхгүй юу. Иймэрхүү байдлуудаа бид олж хараад тэгээд төлөвлөх юмаа яривал эвтэйхэн байгаа юм.   
   
                Тэгээд зарлага талаасаа тэр урсгал зардлыг зүгээр автоматаар 20.0 хувь хасаж болохоор тийм тооцоо байсан шүү дээ. Тэгээд ийм хязгааруудыг та нар бидэнд бас нэг баримжаа авах орлого талын, зарлага талын юмыг саяны хэлэлцэх явцад ийм болсон шүү гээд та нар цаг тухайд нь бидэнд, Байнгын хороодод хээлцэх тийм боломжийг нь хэлээд өгчихвөл бид бас их ухамсартайгаар учир зүггүй шахах хавчих биш их уян хатан бодлогоо ээлж дэс дараалалтайгаар төлөвлөж болмоор байна шүү дээ. Бид 3 хоногийн өмнө тэр тухай ярьсан. Орлогын эх үүсвэрийн талаар. Тэр үндэслэлтэй байна уу, юу байна?   
   
                Б.Батжаргал: - Д.Балдан-Очир гишүүний асуултад хариулъя. Түрүүн 422.0 тэрбум төгрөгөөр 3200-оор авах үед хасагдана. Манай төсөв дээр үнэхээр том нөлөө үзүүлж байгаа учраас зөвхөн зэсийг яриад байгаа юм. Бусад хөдөлгөөнүүдийг хийж байгаа. Тэгэхээр орлого талаас 422.0 хасагдаж байгаа ч гэсэн зарлага талаасаа аваад үзэх юм бол энэ бол 210.0 хасагдаж байгаа юм. Өөрөөр хэлбэл 422-той тэнцүү хэмжээний зарлагыг хасах шаардлагагүй гэсэн үг. Тэгэхээр тэр зөрүү нь юу болох вэ гэхээр бид орлогоо дайчилна. Түрүүний хэлсэн тэр усны төлбөр байж байна. Үл хөдлөх хөрөнгийн татвар тэртээ тэргүй аудит руу ороод ирсэн байгаа. Нүүрс дээр ахиж тооцоо хийж байгаа. Нефть дээр тооцоо хийж байгаа. Алтны хувьд бол үнэхээр тогтвортой байдлын гэрээг Засгийн газраас байгуулсан учраас бас яаж ч чадахгүй.   
   
                Таны хэлдэг бол үнэхээр үнэн. Бороо гоулд компани бусад компаниудтай харьцуулахад Монгол компаниуд 100 төгрөг төлж байхад Бороо гоулд компани 6 төгрөг төлөөд явж байгаа. Яагаад гэхээр тогтвортой байдлын гэрээнийх нь утга нь тийм. Тухайн үед ямар татварын хувь хэмжээ гэсэн тэр нь хэвээр хүчин төгөлдөр мөрдөгдөнө гэсэн. Тэгээд усны төлбөрийн хувьд нэмэгдүүлэх боломж байна гэж үзэж байгаа. Гэхдээ бид салбарын яамдуудтай тооцоо нийлэх учраас Сангийн яам дангаараа бас бүгдийг нь гаргаад ирж болохгүй байгаа. Тэгэхээр энэ дээр ажиллаж байгаа. Бид гишүүдийн гаргасан санал болгон дээр тооцоо судалгаа хийж байгаа. Бас хугацаа алдаж байгаа бол уучлаарай. Гэхдээ бидэнд өнөөдөр өгөхөөс өөр арга байхгүй.   
   
                Д.Балдан-Очир: - Тэр гэрээ чинь 2 хэл дээр байдаг гээд байгаа шүү дээ. Тэрийгээ хүртэл та нар авч үзсэн үү? Монгол гэрээн дээрээ болохоор зэрэг үнэхээр Монголбанкинд тушаана гээд зөндөө юм хийсэн. Англи гэрээн дээрээ болохоор зэрэг алтыг одоо хаана зарах тухай юм нь тодорхойгүй байдаг. Гэсэн мөртлөө маргаан үүсвэл англи хэл дээрх гэрээгээ барина гээд ингээд юм болсон. Энэ чинь бараг гэмт хэргийн шинжтэй. Одоо төрийг залилсан, мэхэлсэн ийм л юм яваад байгаа шүү дээ.   
   
                Одоо тэгээд Монголын төр өнөөдөр нэг муу Бороо гоулд гээд жижигхэн компани ходоодондоо том компанид ингээд хүчин мөхөсдөж байгаа юм. Цаашдаа энэ Тавантолгой, Оюу Толгой энэ тэр дээр тэгээд бүгдээрээ өвөр түрийнд нь орох л юм байна л даа. Тэгээд энэ дээр хуулийн хүч хэрэглэх ёстой шүү дээ тэгээд.   
   
                Б.Батбаяр: - За одоо Г.Занданшатар гишүүн асуултаа асууя.   
   
                Г.Занданшатар: - Сая гишүүдийн хэлсэн саналтай холбогдуулаад хэлэхэд Байнгын хороод өөрсдийнхөө эрхлэх асуудлын хүрээнд санал онолоо гаргаад, саналаа хураалгаад тэгээд Төсвийн байнгын хороонд хүргэдэг. Төсвийн байнгын хорооны хоёрдугаар хэлэлцүүлгээр бүх Байнгын хороодын саналыг нэгтгэж, намын бүлгүүдийн саналыг нэгтгэж хэлэлцээд УИХ-ын чуулганд оруулдаг журамтай. Тийм учраас манай Байнгын хорооны зүгээс бусад Байнгын хороодын нэгэн адил холбогдох асуудлын талаар төсөвт оруулах санал өөрсдөө ингээд оруулаад явах ийм журамтай байгаа.   
   
                Хоёрдугаарт, Сангийн яам зэсийн үнийг 6700-аас 4200, 4100 доллароор тооцсонтой холбогдуулаад Монгол Улсыг хөгжүүлэх сангийн орлого 280 гаруй тэрбум төгрөгөөр, улсын төсвийн орлого 82.0 тэрбум төгрөг, Эрдэнэт үйлдвэрээс орж ирэх орлого тасрахаар болж байгаа. Тийм учраас Монгол Улсыг хөгжүүлэх сангийн хөрөнгөөс орж ирж байгаа олгодог хүүхдийн мөнгө, шинэ гэр бүлийн мөнгө. Энэ зардлууд бол хуулийн дагуу багасгах тийм эрсдэл учирч байгаа шүү дээ.   
   
                Дээр нь орлого олох боломжуудын талаар ярилаа. Ингээд төсөв дээр орлого нэмж олох боломж ямар зардлуудынх хасах вэ гэсэн нэгдсэн саналаа Сангийн яам ахиж боловсруулж өгөх гэж байгаа гэж ойлгож байгаа. Тийм учраас манай Байнгын хороо үлдэхгүйгээр саналуудаа хамгаалж гарч ирэх, байгаль орчин, хүнс хөдөө аж ахуйн салбарын чиглэлийн саналуудаа оруулах тийм л бодлогоо явуулах нь зүйтэй байх гэж ойлгож байна.   
   
                За энэ хүрээнд сая алтны асуудлыг ярилаа. Энэ Татварын өршөөлийн хууль ер нь ямар нөлөө үзүүлэв гэдэг асуудлыг эргэж хармаар байгаа юм. Яг Татварын өршөөлийн хууль гарснаар татварын орлого нэмэгдэнэ, баланс ил тод болно, татварын бааз суурь өргөжинө, маш их сайхан болно гэж ойлгосон. Гэтэл татварын орлогод бодитой нэмэлт гарсан уу? Энийг эргэж хянах гээд байгаа юм биш. Энэтэй холбогдуулаад би Татварын өршөөлийн хуулиас 68.0 хувийн татвар маань үнэн хэрэгтээ алт тушаалт багассанаас шалтгаалаад төсвийн орлого ч тэр, төлбөрийн баланс ч тэр, валютын нөөцөд ч сөргөөр нөлөөлж байна.   
   
                Энэ урагшаа гаргадаг нүүрс дотор чинь ингээд алт хийгээд гаргадаг болсон. Яг ингээд адилхан ийм том нүүрс байдаг. Ингээд зардлаад алт. За энэ Бороо гоулд гэдэг юм уу, зарим тогтвортой байдлын гэрээний сувгаар бас алт гардаг гэсэн олон мэдээллүүд байна л даа. Баталж шалгасан юм байхгүй. Үндсэндээ 10 орчим тонн алт гарч байна гэсэн ийм судалгаа байна. 10 тонн алт гэдэг бол Монгол Улсын төсөв, валютын нөөцөд зөвхөн 4 тонн алт л тушаагдсан байгаа шүү дээ энэ онд.   
   
                Тийм учраас 68.0 хувийн татварыг 10 сарын 1-нээр тасалбар болгоод алтны компаниуд 68.0 хувийн татвараа нөхөж төлөх юм бол 68.0 хувийн татвараас цаашид чөлөөлөх, 68.0 хувийн татварыг байхгүй болгохдоо өмнөх татвараа төлсөн хүмүүсийг нь чөлөөлөх ийм санаачилга гаргаж болохгүй юу? Энэ Солонгос улс чинь цаг байдал хүндрэхээр хуруундаа байгаа бөгж алтыг тавиад байдаг. Одоо манай алтны компаниуд санаачилга гаргаж 68.0 хувийн татвараа төлчих тэгвэл 68.0 хувийн татварыг тухайн компаниуд дээр нь хөнгөлье. Ингэж валютын нөөцийг нэмэгдүүлэх арга хэмжээ авахгүй бол манай банк, санхүү, эдийн засаг, төсвийн байдал бас одоо урагшаа гардаг маш том сүлжээ, мафийн доор асар их хэмжээний алт гарч байгаа нь бодит үнэн байдал болж илэрч байна. Энэ асуудал мөнгөний бодлогод орж байгаа. Энэ талаар Сангийн яам байр сууриа илэрхийлмээр байна.   
   
                Хоёрдугаарт нь, Атарын III аян гээд маш том зорилт дэвшүүлсэн. Ингээд намуудын мөрийн хөтөлбөрт 12 мянган трактор, 20 трактор усжуулалтыг дэмжих гээд орсон. Тэгээд энэ жижиг, дунд үйлдвэрлэлийг хувийн сектор, үйлдвэржүүлэлтийн бодлого хэрэгжүүлье гээд аль аль намын хөтөлбөр яваад байгаа. Гэтэл энэ чиглэлээр төсвөөс төлөвлөж байгаа мөнгө өчүүхэн байна. Үнэхээр ганц хоёрхон тэрбум төгрөгөөр жижиг, дунд үйлдвэрлэлийг хөгжүүлэхгүй. Тийм учраас энийг нэгдүгээрт бууруулж болохгүй юм. Хоёрдугаарт яаж нэмэгдүүлэх бололцоо байна вэ Сангийн яамнаас. 150.0 тэрбум төгрөгийг жижиг, дунд үйлдвэрлэлийг дэмжүүлэхэд зарцуулъя гэсэн ерөнхий санаа үндсэн чиглэлд ороод батлагдаж байгаа шүү дээ. Энэний хөрөнгийн эх үүсвэрийг төсөв болон төсвийн бус орлогоос яаж бүрдүүлэх вэ? Зөвхөн төсвөө хараад хэвтдэг биш одоо төсвийн бус орлогыг гадаад дотоод эх үүсвэр дайчлах талаар, хувийн хөрөнгө оруулалтыг дайчлах талаар Сангийн яам ямар санаачлагатай ямар ажил байна гэж асуумаар байна.   
   
                Хоёрдугаарт нь, энэ жижиг, дунд үйлдвэрлэл, усжуулалт, хөдөө аж ахуй гээд явж байгаа.   
   
                Гуравдугаарт нь, хоёр намын өнгөрсөн их хурлаар бодлого гаргаад баг болгонд худаг гаргана гээд худаг усны ажил эрчимтэй явж байсан юм. Жилдээ 10 гаруй тэрбум төгрөг суулгаж ирсэн. Энэ жил 500-хан сая төгрөг суулгахаар орж ирсэн байх юм. Энэ одоо усны асуудал шийдэгдсэн гэж ойлгож байгаа юм уу? Энэ дээр ямар бодлого байна вэ? Хүн, малын усан хангамжийн асуудал.   
   
                За байгаль орчны чиглэлээр энэ шинэ яам байгуулагдсан. Байгаль орчин, аялал жуулчлалын яам. Аялал жуулчлалын яам нэгдэхээр энэ аялал жуулчлалын асуудлыг хөдөө орон нутагт хэрэгжүүлэх чиглэлээр ер нь дунд нь аялал жуулчлалын төсөв хаягдсан юм шиг байх юм. Хүн хүчний хувьд ч тэр. Шинэ хуучин хоёр яамны дунд хаягдав уу? Энэ дээр одоо нэмж төлөвлөж байгаа хөрөнгө, орлого юу байна вэ? Энэ цөлжилттэй тэмцэх асуудлаар, энэ усны асуудлаар, энэ усны хайгуул судалгааны асуудалд жил болгон 400 сая төгрөг төлөвлөж байх ёстой юм. Энэ усны бодлого гараад. Энийг өмнөх жилүүдэд ч гэсэн 400 сая төгрөг төлөвлөж явсан юм. Энэ жил 200 сая төгрөгөөр буулгасан байна. Энийг хэвээр нь үлдээх бололцоо байна уу?   
   
                За энэ ойжуулалт, ногоон хэрэм гээд бид нар чинь баахан лоозон, тунхаглал гаргахдаа сайн л даа. Тэгээд одоо нэг тийм бодлого гаргасан юм бол тэрийг хэрэгжүүлэх тал дээр, энэ ойн арга хэмжээнд нийтдээ 1.2-хон тэрбум төгрөг төлөвлөсөн байх юм. Энийг 1.0 тэрбум төгрөгөөр нэмэгдүүлж энэ ойн хортон шавьжтай тэмцэх. Энэ ой чинь дууслаа шүү дээ. Шавьж хорхойдоо баригдаад. Энэ талаар ямар санал байна гэсэн ийм хэдэн асуулт байна.   
   
                Ингээд төсвийн орлого буурлаа, зарлага нэмэгдлээ гэж гишүүдийг айлгасаар байгаад, нэлээн сүртэй юм ярьж айлгасаар байгаад тэгээд санал гаргахгүй тэр чигээр нь чимээгүйхэн явуулж байгаад, тойрогийн ашиг сонирхлыг тэрүүгээр нь тэгж ингэж дарж байгаад тэгээд яг цагаа болохоор Төсвийн байнгын хороон дээр нэмэгдэх хасагдах юмаа тас гээд явчихдаг шүү дээ. Тийм учраас манай гишүүд ч гэсэн ер нь жаахан хэлэх ярих юмаа хэлээд л, оруулах юмаа оруулаад л, манай Байнгын хороо бол тэгж. Бусад Байнгын хороо бол нэлээн их хөрөнгө оруулалтын юм нэмэгдэж байгаа гэж ойлгож байгаа. Тийм учраас салбарын бодлогоо аваад л гарах нь зүйтэй байх гэж бодож байна.   
   
                Б.Батбаяр: - Тэгэхээр ийм байна. Гишүүд бас асуултынхаа цаг хугацаан дээрээ жаахан анхаараарай. Асуулт, дүгнэлт хоёр нэг л яваад байна уу даа гэж би ойлгоод байгаа шүү дээ. Энэ цаг хугацаан дээрээ тийм ээ. За ингээд Г.Занданшатар гишүүний асуултад хариулъя.   
   
                Б.Батжаргал: - Нэгдүгээр асуултын хувьд алтны, зарим олборлосон алт, сорьцын улсын албан дээр бүртгэгдэхгүйгээр бас гадагшаа гарч байна гэсэн асуудал байгаа. Энэ бол үнэхээр судлаад үзэх юм бол яг гэмт хэргийн шинжтэй ийм асуудал байгаа. Энэ дээр Тагнуулын ерөнхий газартай хамтарч ажиллаж байгаа. Тодорхой тодорхой үед илрүүлдэг. Тэгээд Сангийн яамны зүгээс татварын байгууллагаа бас дээд зэргээр шахаж ажиллаж байгаа ийм байдалтай байгаа юм. Тэгэхээр энэ хууль, хяналтын байгууллагууд бүгд цогц байдлаар хяналтаа сайжруулах чиглэлээр ажлаа эрчимжүүлэх ийм асуудал байгаа. Манай харъяаны буюу гаалийн байгууллагын хувьд энэ дээр бүр зориуд алт илрүүлэх тийм төхөөрөмжүүдийг хилийн боомтууд дээр тавьсан байгаа. Хоёр удаагийн үйлдлээр нийтдээ 5 кг алтыг ойрын үед илрүүлсэн байгаа. Ингээд илрүүлсэн байцаагчдад бас урамшуулал олгодог. Энэ утгаараа бас энэ илрүүлэлт бол бас тодорхой хэмжээнд бага ч гэсэн явж байгаа.   
   
                Ер нь өчигдөр бас алтны гэнэтийн ашгийн татварын босгыг өндөрсгөх ийм асуудал яригдаад дэмжигдсэн гэж манай сайд бидэнд мэдэгдсэн. Тэгэхээр гишүүд та бүхэнд бас мэдээллийн журмаар хэлэхэд 2009 онд алтны гэнэтийн ашгийн татвар дээр 52 тэрбум төгрөг орно гээд тавьсан байсан. Түүнтэй холбогдох бас хөрөнгө оруулалтад гуравны нэг нь 17.0 тэрбум төгрөг хөрөнгө оруулалт дээр орно гээд түүнд холбогдох арга хэмжээнүүдийг төлөвлөсөн байсан. Энэ асуудал бас нэлээн эрсдэлд орж байгаа.   
   
                За жижиг, дунд үйлдвэрийг хөгжүүлэх асуудал дээр үнэхээр хөрөнгө нэмэх шаардлагатай гэдгийг сайдын зөвлөлийн хэмжээнд ярьсан. Бусад яамдуудын газрын дарга нарын хэмжээнд ярьсан. Тэгэхээр өнөөгийн байдлаар хүн амын орлогын албан татвараас орон нутагт 30.0 орчим хувийг нь буцааж өгөөд, орон нутаг дахь жижиг, дунд үйлдвэрийн үйл ажиллагаанд зарцуулахаар. Төв дээрх агентлагийн хувьд санхүүгийн эх үүсвэрийг нь бүрдүүлэхэд 24.0 орчим тэрбум төгрөг боломжтой. Энийг хуульд өөрчлөлт оруулаад хөдөлмөр эрхлэлтийг дэмжих сан гэж байгаа. Тэр санд 24.0 тэрбум төгрөг яг энэ зорилгоор зарцуулагддаг байгаа.   
   
                Дээр нь гадаад зээлээс бас оруулахаар төлөвлөгдөж байгаа. Ийм ийм ажлууды г хийхээр төлөвлөж байгаа. Тэгэхээр жижиг, дунд үйлдвэрийн агентлаг байгуулагдсантай холбогдуулж энэ бүтцийг бий болгох, дээр нь үйл ажиллагаа явуулах санхүүгийн эх үүсвэрийг бий болгох чиглэлээр ийм ажлыг хийж байгаа. Дээр нь ашигт малтмалын нөөц ашигласны төлбөрийг бас жижиг, дунд үйлдвэрийн санд оруулах хэлбэрээр томъёолж байгаа. Энийг бас одоогоор яг Сангийн яамны хэмжээнд яригдаж байгаа болохоор та бүхэнд зүгээр танилцуулах үүднээс хэлж байна.   
   
                Хүнс, хөдөө аж ахуйн багц дээр бага мөнгө тусгаагүй. Яагаад вэ гэхээр энэ жил жишээлбэл Боловсролын яаман дээр 3, 4-хөн шинэ объект туссан байгаа. Хүнс, хөдөө аж ахуйн яаман дээр хөгжүүлэх сан дээр 18.0 тэрбум, төсөв дээр бас 18.0 тэрбум. Ингээд их хэмжээний хөрөнгө оруулалтыг тусгасан байгаа. Энэ хөрөнгө оруулалтаа юунд зарцуулахыг нь салбарын яам мэдэж байгаа. Яг урсгал зардал дээр бас тийм бууруулсан юм байхгүй учраас байхгүй гэсэн ийм тайлбарыг хэлмээр байна.   
   
                Б.Батбаяр: - За Ц.Сэдванчиг гишүүн.   
   
                Ц.Сэдванчиг: - Б.Батбаяр дарга аа, уг нь өнөөдөр чинь үндсэн чиглэл, төсөв гээд хоёр асуудал хэлэлцэж байгаа. Тийм ээ.   
   
                Б.Батбаяр: - Хоёуланг нь давхар ярьж байгаа.   
   
                Ц.Сэдванчиг: - Уг нь жаахан салгаад, ялгаад ярьсан бол ойлгомжтой байх байсан юм болов уу.   
   
                Б.Батбаяр: - Үндсэн чиглэлтэйгээ холбоод ярьж байгаа юм.   
   
                Ц.Сэдванчиг: - Бидэнд ирж байгаа бичиг баримтууд ер нь харилцан уялдаа холбоо нь нэг л авцалдахгүй юмнууд байгаа юм. Тухайлбал, Засгийн газрын мөрийн хөтөлбөр, мөнгөний бодлого гээд. Тэр бичиг баримт, танилцуулгыг харахаар их л бийлэгжүү, юм бүхнийг хийнэ гэсэн санаанууд байх жишээтэй. Мөрийн хөтөлбөр, энэ үндсэн чиглэлийг харахаар.   
   
                Төсөв, мөнгөний бодлогыг ингээд харахаар ер нь төсвийг хумина, танана. Тийм ээ. Мөнгөний хатуу бодлого барина гэсэн. Иймэрхүү л харилцан жаахан зөрчилтэй л бичиг баримт, танилцуулгууд бидэнд ирээд байгаа юм л даа. Тэгээд зарим тохиолдолд ер нь аль чиглэлийг нь барьж ёстой юм. Учраа олохгүй тохиолдол гараад л байгаа юм. Тэгээд өнөөдрийн яриа бол гол нь төсөвтэй холбогдоод явах шиг боллоо л доо.   
   
                Тэгэхээр би Сангийн яамныхнаас нэг хоёр зүйл тодруулъя. Энэ Монгол Улсыг хөгжүүлэх сангаас ирэх онд бүтээн байгуулалтын гол гол ажлуудыг хийнэ гэж суулгасан байгаа юм. Зам, гүүр тэгээд л ер нь дэд бүтцийн чанартай том том үнийн дүн энд л харагдаж байх шиг байгаа юм л даа. Хөрөнгө оруулалтын. Тэгэхээр зэсийн үнэ буураад, орлого буураад ингээд ирэхээр энэ хөрөнгө оруулалтын сан руу ордог мөнгө нь тасраад. Дээрээс нь тэр Засгийн газрын мөрийн хөтөлбөрт нөгөө сонгуулийн амлалтууд бүгд байж байгаа шүү дээ. Гурав дахь хүүхдээ төрүүлбэл 300 мянга, нэгдүгээр одонтой 1 сая төгрөг, хоёрдугаар одонтой бол 500 мянган төгрөг ч билүү. Тийм ээ. Тиймэрхүү амлалтууд руу энэ сангаас чинь мөнгө нь тийшээгээ зарцуулагдаад. Энэ сан чинь хоосорчихоод, тэгээд энэ хөрөнгө оруулалтын ажлууд одоо хийгдэхгүй зүгээр нэг цаасан дээр буусан бичиг болоод ингээд үлдэх юм биш биз ээ. Энд одоо ямарваа нэгэн баталгаа байна уу? Энэ Монгол Улсыг хөгжүүлэх сангаас хийгдэх хөрөнгө оруулалтын ажлууд ирэх онд эхлэх, хийгдэх ийм баталгаа байна уу? Би бол жаахан эргэлзээд байгаа юм.   
   
                За нэгдсэн төсвөөр хийгдэх тэр сургууль, барилга, цэцэрлэг билүү. Тиймэрхүү юмнууд хийгдэх юм шиг байгаа юм, яаж ийгээд. Энэ Монгол Улсыг хөгжүүлэх сангаас хийгдэх энэ хөрөнгө оруулалтын ажлууд үнэхээр хийгдэх баталгаа байна уу, үгүй юу? Тухайлбал манай салбарыг ингээд харах юм бол жижиг, дунд бизнес, тэр бизнесийг байж болох төв, Атрын III аян гээд бүгд л энэ Монгол Улсыг хөгжүүлэх сангаас гээд тавьсан байгаа шүү дээ. Тэгэхээр энэ дээр одоо ямар баталгаа байна вэ? Үнэхээр энэ ажлыг хэрэгжинэ гэж ойлгож болох уу гэсэн асуудал байна.   
   
                За бидэнд энэ танилцуулсан танилцуулгаас харахад энэ гадаадын зээл тусламжаар бас нэлээн хэдэн төслүүд хэрэгжих юм билээ. Япон, Герман, Дэлхийн банк гээд. Нийтдээ 22.0 тэрбум төгрөгийн төсөл хэрэгжихээр ийм танилцуулга харагдаж байгаа юм. Тэр тусмаа энэ дотор жижиг, дунд бизнес, байгаль орчныг хамгаалах чиглэлээр бас энэ Япон JBIC [Japan Bank for International Cooperation] банк гэж байсан байх аа. Эндээс 8.7 тэрбум төгрөгөөр санхүүжилт хийж төсөл хэрэгжүүлэх юм билээ. Тэгэхээр энэ төслийг яаж хэрэгжүүлэх юм. Төлөвлөсөн ямар ажлууд байдаг юм. Тийм ээ. Энийг одоо манай яамны холбогдох хүмүүс жаахан дэлгэрэнгүй тайлбар өгөөчээ.   
   
                Тэгээд Баянхонгор, Хэнтий, нэг нь ямар аймаг харагдаж байв, гурван аймагт тэр бизнесийг бойжуулах төв гэж байгуулна гэсэн байна лээ. Тэр жижиг, дунд үйлдвэрлэлийг хөгжүүлэх 1.0 тэрбум төгрөг ерөөсөө л 3 аймагт бизнес бойжуулах төв гэж байгуулаад, тэгээд л дуусах юм шиг байгаа юм. Тэгэхээр энэ 3 аймгийн ямар шалгуураар сонгосон юм бэ? Энийг тодруулж өгөөч.  
   
                За худаг устай холбоотой гишүүд манай Байнгын хорооны хурал дээр их ярьдаг юм. Тэгэхээр өнгөрсөн жилүүдэд худгийг хангалттай гаргасан юм билээ. Өнөөдөр ажиллаж байгаа нь хэд бол. Энийг шалгаж, үнэхээр хэд нь ажиллаж байгаа юм, хэд нь ажиллахгүй байгаа юм. Тийм ээ. Шалгаж хянаж, энийг Байнгын хорооны хурал дээр мэдээлэл авмаар байгаа юм. Зүгээр зарим хөдөөний иргэдтэй уулзаж байхад үнэхээр нэг худгийг 15.0 сая төгрөг ч билүү барьсан. Үнэхээр тоглоом хийгээд хаясан. Ажилладаггүй. Тийм ээ. Зүгээр л одоо худаг нэртэй, хөрөнгө оруулалт хийсэн нэртэй. Үндсэндээ хөрөнгийг нь хийсгэсэн юм нэлээн байгаа юм билээ.   
   
                Я.Батсуурь гишүүн нэг санал дэвшүүлж байсан шүү дээ. Салхины сэнсээр ажилладаг мотортой худаг байгуулбал яасан юм. Ийм технологи оруулж ирвэл яасан юм гэж. Тэгээд тэрийг судалж, энэ оноос худаг, ус гаргах асуудлыг жаахан өөр байдлаар шийдсэн нь дээр байх. Байрлалаа олдоггүй гэж байгаа юм, нэгдүгээрт. Худаг, ус гаргасан байрлалаа олдоггүй. Байрлал нь ойлгомжтой биш. Чанарын асуудал. Хамгийн гол нь. Дорхноо эвдэрчихдэг. Сум бүрт, баг бүрт нэг нэг худаг гаргасан юм шиг байгаа юм. Өнгөрсөн жилүүдэд. Үнэхээр хэд нь ажилтай байна. Хэд нь ажилгүй байна вэ? Энийг комисс гаргаад, шалгаад, нэлээн сайн нухацтай үзээд дараагийн Байнгын хорооны хурал дээр мэдээлэл өгвөл их сайн байгаа юм аа. За баярлалаа.   
   
                Б.Батбаяр: - Гишүүний асуултад хариулъя.   
   
                Б.Батжаргал: - За Ц.Сэдванчиг гишүүний асуултад хариулъя. Төсвийн тухай хууль, Удирдлага санхүүжилтийн тухай хуулийн дагуу Сангийн яам улсын төсөв дээр тавьж байгаа аливаа зарлага, санхүүжилтийг эх үүсвэртэй нь уялдуулж тавих ийм төлөвлөгөө зохиох ийм үүрэгтэй байдаг. Тэгэхээр Монгол Улсыг хөгжүүлэх сангийн дараа жилийн орлого хэдийгээр багасаж байгаа ч гэсэн үлдэгдлийг нь он онуудад бас хуримтлагдаж ирсэн үлдэгдэл байгаа. Түүгээр нь 2009 онд ялангуяа дамжих болон шинээр хэрэгжихээр тусгагдсан арга хэмжээнүүдийг бүрэн санхүүжүүлэхээр тооцож Монгол Улсыг хөгжүүлэх сангийн хөрөнгө оруулалт хэдийгээр орлого нь буурсан ч гэсэн хөрөнгө оруулалтын хэмжээ буурахгүй байгаа нь ийм учиртай. Тэгэхээр таны асуусан асуулт буюу санхүүжүүлэх боломж бодитойгоор байгаа юм уу гээд тэр асуултад яг бодитой санхүүжүүлэх боломж бий.   
   
                Хоёрдугаар асуулт буюу Японы JBIC банкны зээлийн хувьд, энэ бол Засгийн газрын хоёр талын зээл. Энэ зээлийг үйлдвэрлэлийг хөгжүүлэх чиглэлээр авсан. Яг одоо 3 аймаг сонгосон. Яагаад тэр 3-ыг сонгосон. Эдгээрийг тэр удирдах хороо гэж байдаг. Тэгэхээр бид энэ талаар мэдээллийг, дэлгэрэнгүй мэдээллийг гаргаж өгье.   
   
                Дараагийн асуултад холбогдох яамныхан нэмж хариулах байх.   
   
                Н.Дэлгэрцогт: - Түрүүн бас Г.Занданшатар гишүүний асуулт байсан. Тэр нь дээр бас зарим зүйлийг нэмж хэлье гэж бодож байна. Тэгэхээр үнэхээр аялал жуулчлалын асуудал байсан. Байгаль орчин, аялал жуулчлалын яам болоод салбар нэгтгэгдсэн байгаа. Тэгээд аялал жуулчлал дээр энэ жил хөрөнгө оруулалтаар томоохон хөрөнгө оруулолт үнэхээр тусгагдаж чадаагүй. Бас тодорхой саналууд байсан боловч энэ хасагдсан байгаа. Тухайлбал, Хөвсгөл аймаг дээр бас аялал жуулчлалын цогцолбор барих ийм санал байсан. Тэгээд хасагдсан байгаа. Гэхдээ аялал жуулчлалын гол арга хэмжээнүүд бас бид аялал жуулчлалын сан гэж байдаг. Энэ санд 200 орчим сая төгрөг төвлөрнө гэж үзэж байгаа. Энэ сангаасаа арга хэмжээний зардлууд бас нэлээн төлөвлөгдсөн юмнууд байгаа. Дээр нь энэ сангаас гадна аялал жуулчлалын үзэсгэлэн яармагт оролцох гээд 150 сая төгрөг, Монгол Улсыг гадаадад сурталчлах арга хэмжээнд 50 сая төгрөг гээд ийм бага зэргийн зардлууд энэ 2009 оны төсөвт одоо үйл ажиллагааныхаа чиглэлээр тусгагдсан байгаа.   
   
                За цөлжилттэй тэмцэх асуудлаар мэдээж тэр ойн чиглэлээр Г.Занданшатар гишүүний тавьсан санал үнэхээр чухал санал байгаа. Энэ дээр бидний нормативаар тооцож үзэхэд жишээлбэл ойн асуудлаар гэхэд үнэхээр Үндсэн чиглэлд тусгагдсан арга хэмжээнүүдийг бас нормативаар тооцоход үнэхээр 1.2 тэрбум төгрөг тусгагдсан. Энэ мөнгө үнэхээр бага байгаа. Энийг өсгөх шаардлагатай байгаа. Гэхдээ одоогийн байдлаар тохироод явж байгаа хэмжээнд бас харьцангуй бага байгаа. Тэгэхээр энэ дээр бас цаашид нэмэгдүүлэх чиглэлийн арга хэмжээнүүдийг анхаарч авч үзнэ гэж ингэж бодож байгаа.   
   
                Саяны Ц.Сэдванчиг гишүүний асуулт дээр сая Сангийн яамныхан бас тодорхой хариултууд өглөө. Тэгэхдээ тэр JBIC-ийн хүрээнд нийтдээ 25.0 сая долларын тийм юу байгаа. Тэр дотор нь 5.0 орчим сая нь байгаль орчны чиглэлийн жижиг арга хэмжээг санхүүжүүлэх ийм арилжааны банкаар дамжигдаж байгаа ийм арга хэмжээ байгаа учраас мөн арилжааны банкныхаа шугамаар жижиг төслүүд нь өөрөө сонгогдоно. Гэхдээ байгаль орчны нарийвчилсан үнэлгээн дээр суурилж сонгогдох ийм байдлаар асуудал явж байгаа гэж хэлье.   
   
                Б.Батбаяр: - За П.Алтангэрэл гишүүн.   
   
                П.Алтангэрэл: - За би ганц нэг зүйл асууя. Тэгэхээр энэ төсөв, үндсэн чиглэлийг анх хэлэлцэж эхлэх гэж байх үеийн нэг төсөөлөл, одоогийн төсөөлөл хоёр нэг л өөр болчихоод байгаа юм л даа. Шал өөрөөр төсөөлөгдөөд ингээд явчихлаа л даа. Тэгэхээр би энэ Сангийн яамны хүмүүсээс нэг зүйлийг бүр тодорхой хариулаад өгөөч гэж. Зүгээр яах вэ энэ бүх Байнгын хороод дээр энэ ном та нар хэвлүүлж тараалаа шүү дээ. Энэ ном бараг үр ашиггүй юм болж байна уу, яаж байна. Дахиад нэг ном хэвлүүлэх шаардлага гараад байгаа юм уу, яагаад байгаа юм бэ.   
   
                Тэгэхээр болж л өгвөл нөгөө энэ дээр байгаа тусгагдсан хөрөнгө оруулалт янз бүрийн юмнуудыг нэмэх чиглэлийн саналууд бол нэлээн тавигдаж байгаа болов уу гэж би бодоод байгаа юм. Хэмнэлт гэдэг юм яригдаж л байгаа байх. Зүгээр одоо Сангийн яамныхан, мэргэжлийн хүмүүсийн зүгээс. Одоо бол яг энэ анх төсөвлөж байснаас хэдэн төгрөг сох байхгүй болох нь. Энэ алт, зэсний үнэ, энэ эдийн засгийн байдлаас шалтгаалаад. Бид бол нэг ийм боломжийг ингэж хайгаад ийм хэмжээний орлогыг нэмж олох боломжтой байна. Тэгэхээр энэ хоёрын хооронд ийм зөрүү гарах нь байна. Дутах нь байна. Энэ дээр бид ийм чиглэлийн хөрөнгө оруулалт гэдэг юм уу, ийм чиглэлийн урсгал зардлыг ийм ийм юмыг хасъя гэж төлөвлөж байна гэсэн ийм бодлого байна уу?   
   
                Тэгэхгүй бол тэр Ж.Энхбаяр гишүүн, Д.Балдан-Очир гишүүний саналтай нэг байна л даа. Одоо бид үнэндээ бараг хэрэггүй л юм хэлэлцээд эхлэх гээд байх шиг байна. Бид баахан энд ярьдаг, баахан санал хэлдэг, баахан юм нэмье гэж ярьдаг, хасъя гэж ярьдаг. Тэртээ тэргүй цаана нь бодит нөгөө мөнгөндөө захирагдаж орж ирнэ шүү дээ, төсөв бол. Тэгэхээр зэрэг яг одоо ийм хэмжээний мөнгө дутна. Эндээс ийм юмыг одоо хасъя гэж хэлж байна гэсэн нэг тийм бодлого та нарт очсон байгаа болов уу гэж бодож байна. Энийг яг нэг бодитоор нь хэлээд өгөөчээ. Энийг яаж ч орлого нэмж олохгүй. Энэ бол хасагдана.   
   
                Хоёрдугаарт нь, энэ газрын тосноос бүтээгдэхүүн хуваах гэрээгээр мөнгө ордог шүү дээ. Энэ бол яах вэ энэ 12 сарын 7-ны байдлаар зөвхөн миний ойлгосноор Тамсагаас олборлож байгаа Хятадын компани бол 19 талбайгаас нь ч юм уу 22 тэрбум гаруй төгрөг өгчихөөд байгаа юм билээ. Миний сонссоноор бол энэ мөнгө нэг жаахан өөр гараар яваад байдаг, өөр газраар дамжиж энэ Ашигт малтмал, газрын тосны хэрэг эрхлэх газраар дамжиж улсын төсөв рүү орж ирдэг ч юм уу яадаг юм, бас нэг жаахан замбараагүй байдаг юм шиг ийм ойлголт надад төрөөд байдаг юм.   
   
                Тэгэхээр энэ ер нь ямар байдлаар яаж орж ирдэг юм. Энэ чинь жилээс жилд нэмэгдээд байгаа шүү дээ. Энэ мөнгө бол. Ирэх жил энэ газрын тосноос орж ирэх мөнгийг ер нь хэдэн төгрөг байхаар та бүхэн төсөөлж байгаа вэ? Тэр гэрээн дээр нь юу гэж заагдсан юм бол гэж ингэж бодож байх юм.   
   
                Ер нь гуравдугаарт нь одоо энэ байгаль орчин, хүнс, хөдөө аж ахуйн чиглэлээр энэ төсөвт тусгагдсан хөрөнгө оруулалт, бүх л зүйлүүд түрүүн та бүхэн хасахаар тийм бодлого чиглэл баримталж байгаа юм байна уу? Эсвэл ер нь энэ байгаль, экологи, хүнс, хөдөө аж ахуй гэсэн гол чиглэл рүүгээ бас хөрөнгө мөнгөө танахгүй байх нь зүйтэй гэсэн ийм бодлого баримталж байна уу? Энэ хүнс, хөдөө аж ахуй, байгаль орчны чиглэлээр орж ирсэн, төсөвт тусгагдсан зүйлүүд энэ хэвээрээ байх боломж байгаа юу гэсэн ийм гурав дахь асуулт.   
   
                За энэ нэг асуусан дээр үндсэн чиглэлтэй холбоотой ганц нэг зүйл асууя гэж бодоод байна. Түрүүн тэр н.Дэлгэрцогт сайд ярих юм. Би одоо буруу сонсов уу, үгүй юу. Энэ байгаль орчны чиглэлээр захиргааны зардал нь бараг 280 сая төгрөгөөр нэмэгдээд, байгаль хамгаалах зардал хасагдсан юм шиг юм ярих юм. Яг ийм юм болов уу? Ийм юм болж байгаа бол энэ бүх салбарт ийм юм яваад байгаа юм биш биз ээ. Захиргааны зардал нь нэмэгдээд байдаг, гол гол нөгөө нэмэгдүүлэх ёстой зардал нь хорогдоод байдаг ийм юм арай болоогүй биз ээ. Тэр юун дээр би буруу сонсоогүй биз ээ гэж ингэж бодож байх юм.   
   
                Би Т.Бадамжунай сайдаас нэг зүйлийг асуумаар байх юм. Манай үндсэн чиглэл дээр ийм юм байгаа шүү дээ. Хөдөөгийн хөгжил гэсэн энэ үндэсний хөтөлбөр боловсруулж хэрэгжүүлнэ гээд. Тэгэхээр яах вэ энэ хөдөөгийн чиглэлээр янз бүрийн асуулт гарахаар зэрэг би боддог байхгүй юу. Энэ хөдөөгийн хөгжил гэсэн энэ хөтөлбөр дотроо орж ирээд явах юм байна даа гэж бодоод нэг их лавлахгүй байгаа юм. Энэ ер нь ямар агуулгатай хөтөлбөр байх юм бэ? Энэ хөтөлбөрийг боловсруулах үндсэн чиглэл нь гарсан уу? Гарсан бол та нар хэр бодлоготой энэ рүү оролцсон бэ? Яг агуулга нь бол ер нь юу юм болоо гэсэн ийм.   
   
                Тэгээд энэ үндсэн чиглэлийг би ингэж бодоод байгаа шүү дээ. Байгаль орчны яам, энэ Хүнс, хөдөө аж ахуй, хөнгөн үйлдвэрийн яамнаас тодруулахад энэ үндсэн чиглэлээ дагаад их нарийвчилсан төлөвлөгөө гарч ирэх юм байна гэж би ойлгоод байгаа шүү дээ. Тэгэхээр энэ нарийвчилсан төлөвлөгөө зүгээр энэ УИХ-ын гишүүдэд бас тараагдах, тэднээс санал авахаар юм байдаг юм болов уу, үгүй юм болов уу? Тэгэх юм бол бас нэлээн нарийвчилж бас ярьж хэлэх юм уг нь байх юм гэж ингэж бодож байна.   
   
                Энэ зүгээр орон нутгийн чанартай нэг юм асууя. Энэ 2009 оны 1 сарын 1-нээс Баян-Уулд ойн анги байгуулагдах нэг асуудал яригдаж байсан байхаа. Тэр ер нь хэвээрээ байгаа юу? Ийм нэг асуулт байх юм.   
   
                Б.Батбаяр: - За баярлалаа. П.Алтангэрэл гишүүний асуултад хэн хариулах вэ? За Сангийн яамнаас.  
   
                Б.Батжаргал: - П.Алтангэрэл гишүүний асуултад хариулъя. Нийт орлого бол 422.8 тэрбум төгрөгөөр багасахаар тооцоо гарч байна. Яг өнөөдрийн байдлаар. Тэгэхээр энэ орлогын бууралтыг шууд зарлагаа танах байдлаар хийхгүй гэж тооцож байгаа. Учир нь юу гэхээр ийм их хэмжээний зарлагыг нэмэгдүүлчихээд орлого нь буураад ирэхээр яг түүнтэй тэнцүү хэмжээгээр хасах юм бол эдийн засгийн утгаараа маш хортой байдаг. Тийм учраас зарлага талаасаа 205.0 тэрбумыг нь хасаад нөгөө талдаа 200.0 орчим тэрбум төгрөгөөр орлогоо нэмэгдүүлж байгаа юм. Тэгэхээр энэ баланслаж байгаа юм. Тэгэхээр энэ бол яг санхүүжилтийн эх үүсвэрийг баланслуулах талаасаа хоёр талдаа ачааллыг тэнцүү авч байгаа гэж тайлбарлаж болно.   
   
                За газрын тосны бүтээгдэхүүн хуваах гэрээний дагуу орж ирэх газрын тосны орлого бол жилээс жилд нэмэгдэж байгаа. Таны хэлж байгаа олборлолт их нэмэгдэж байгаа. За Сангийн яамны шугамаар бас мэдээлэл авагддаг. Зарим чиглэлээр бүртгэлгүйгээр газрын тос гарч байна. Энэ дээр одоо ажлаач гээд. Энэ чиглэлээр бас үүрэг өгөгдсөн байгаа. Гүйцэтгэх ажилтай холбогдуулсан байдлаар ажил явж байгаа.   
   
                Ер нь Ашигт малтмал, газрын тосны хэрэг эрхлэх газар, одоо бол Газрын тосны хэрэг эрхлэх газар бол яг энэ мэргэжлийн байгууллага. Цооног болгон дээр өөрсдийн хүнээ суулгадаг. Хилийн боомт дээр өөрийн хүнийг суулгаж байгаад хоёр талдаа тоогоо тулгаж байж гаргадаг. Гэсэн хэдий ч бас эрсдэл байгаад байна гэсэн мэдээлэл байдаг учраас энэ чиглэлээр ажил хийж байгаа.   
   
                За хүнс, хөдөө аж ахуй болон байгаль орчны салбар дээр тавигдсан эдгээр арга хэмжээнүүд хэвээр байх уу гэж. Тэгэхээр ер нь бол тавигдсан арга хэмжээнүүдийг салбарын яамдууд өөрсдөө тодорхойлсон байгаа. Засгийн газрын хэмжээнд лимитийг нь тогтоогоод өгсөн учраас эдгээр зүйл бол хэвээр. Хөрөнгийнхөө нийт дүнгийн хувьд хэвээр хадгалагдана гэж бодож байгаа.   
   
                Б.Батбаяр: - За П.Алтангэрэл гишүүний асуултад н.Дэлгэрцогт сайд хариулна.   
   
                Н.Дэлгэрцогт: - П.Алтангэрэл гишүүний асуултад нэмж хариулъя. Тэгэхээр ойн анги бол энэ дээр тодорхой заасан байгаа. Дорнод дээр нэмэгдэхээр байгаа. Түрүүний тэр зардлын хувьд 2009 оны төсөв дээр 2008 онтой харьцуулахад урсгал зардал өсөж байгаа юм. Тэр хүрээнд энэ орон тоотой холбогдолтой асуудал байгаа. Тэгэхээр бид гарсан хууль тогтоомж, энэ бүх хүрээнд нь ингээд тооцоод үзэхээр байгаль хамгаалагчдын орон тоог, тэгээд энэ ойн анги, тэгээд ус, намгархаг газрын эко системийг хамгаалах төв ч байдаг юм уу, иймэрхүү чиглэлд, мэргэжлийн чиглэлүүдийн ийм орон тоо зайлшгүй нэмэгдэхээр байгаа. Энэ хүрээндээ 280.1 сая төгрөгийн хэмжээнд нэмэгдэнэ гэсэн юу байгаа. Нөгөөдөх нь бол түрүүний тэр буурсан юун бол хөрөнгө оруулалтын зардал байгаа. Хөрөнгө оруулалтын зардлууд буурсан. Энэ хоёр жаахан тийм ялгаатай. Хөрөнгө оруулалтын зардал 2.2 тэрбум төгрөгөөр буурсан.   
   
                Б.Батбаяр: - Г.Баярсайхан гишүүн асуултаа асууя. Уучлаарай Т.Бадамжунай сайд бас П.Алтангэрэл гишүүний асуултад хариулна.   
   
                Т.Бадамжунай: - П.Алтангэрэл гишүүний асуултад хариулъя. Хөдөөгийн хөгжил хөтөлбөр боловсруулна гэж. Яг ийм үгээрээ яг үндсэн чиглэл дээр хатуу суугаагүй. Зүгээр намуудын программаас хамтарч гарсан гэрээний төсөл дээр ийм үг байж байгаа. Энэ агуулгаар нь бид бас ажил эхэлсэн явж байгаа. Төрөөс мал малчдын талаар баримтлах бодлого гэсэн эрх зүйн юм гаргая гээд бүх чиглэлийн субъектуудыг оруулсан том ажлын хэсэг ажиллаж байгаа. Энд орон нутгийн, эрүүл мэндийн, нийгмийн даатгалын, хууль хяналтын, эдийн засаг, санхүүгийн бүх бүрэлдэхүүн орсон. Тэгээд энэ нь бол нийт малчдын талаар нь яах юм, даатгалын талаар нь яах юм, нийгмийн талаар нь яах юм, үйлдвэрлэлийн талаар нь яах юм, ер нь малын гаралтай, тэнд гарч байгаа түүхий эд юмыг нь яах юм. Яаж үнэгүйдүүлэхгүй байх вэ? Үйлдвэрлэл, хэрэглэгч, малчдын яаж холбох вэ зэрэг бүх зүйлийг хамруулсан маягаар ажил явж байгаа.   
   
                Ингээд энэ төслийг эхний шатанд ажлын хэсгийн хүрээнд бий болгоод холбогдох ёстой Байнгын хороондоо бид албан ёсоор танилцуулна гэсэн талаар Б.Батбаяр даргатай ярьсан байгаа. Тэр шугамаар гишүүдээс бас саналыг авна.   
   
                Б.Батбаяр: - За хариулт дууссан бол одоо Г.Баярсайхан гишүүн асуултаа асууя.   
   
                Г.Баярсайхан: - За Байгаль орчны дэд сайд н.Дэлгэрцогт танаас асуух зүйл байна. Энэ уул уурхайн хоёр том төсөл ашиглагдах асуудал ойрын үед эрчимтэй яригдаж байна. Ойрын үед энэ төсөл хэрэгжээд эхлэх нь тодорхой. Тэгэхээр энэ хоёр том уул уурхайн төсөл дээр Байгаль орчны яам онцгойлон ямар бодлого баримтлах вэ? Зүгээр одоо энэ олон жил хийсэн сайхан сүүлд нь тайлан болоод үлддэг нарийвчилсан үнэлгээ хийх үү? Энэ нарийвчилсан үнэлгээ маш олон шороон орд, жижиг уурхайнууд дээр хийгдсэн. Заамарын хөндий тэр чигээрээ орвонгоороо эргэсэн байж байдаг.   
   
                Энэ хоёр уул уурхайн том төсөл дээр маш их нарийн хяналттай, маш их болгоомжтой ингэж хандах шаардлагатай байгаа. Тэр Засгийн газрын мөрийн хөтөлбөрт энэ хоёр уул уурхайн төсөлтэй холбоотой байгаль орчны талаар цөөхөн ганцхан өгүүлбэр орсон байна лээ. Хяналтыг сайжруулна гэж. Хяналтын тогтолцоо бий болгоно гэж. Тэр бол үнэхээр хангалтгүй. Байнгын 24 цагийн ажиллагаатай, байгаль орчны мониторинг, хяналтын тогтолцоог тэнд ажлуулах шаардлагатай. Ингэхгүй бол одоо өмнийн говьд байгаа тэр хоёр том сайхан орд маань жинхэнэ одоо түүрэнгийн, одоо байнгын түүрэнгийн голомт л болно шүү дээ.   
   
                Ер нь тэгээд энэ хоёр том төсөл дээр гадаадын, одоо энэ байгаль орчин хамгаалах чиглэлээр үйл ажиллагаа явуулдаг олон улсын байгууллагуудтай хамтарч ажиллаж байна уу? Нэгдүгээр асуулт.   
   
                Хоёрдугаар асуулт энэ голуудын сав газрыг менежментийн зөвлөлийг байгуулна. Зарим голын эхийг тусгай хамгаалалтад авна гэдэг асуудал явж байгаа л даа. Тэгээд энэ нэг тоо тавьсан байгаа юм. 6 гээд. Одоо 6-хан голын эхийг одоо тусгай хамгаалалтад авах юм уу, яах юм. Энэ чинь 6-гаар тогтохгүй одоо Монголд 600, 700 гаруй гол горих ширгэсэн байгаа шүү дээ. Энэ дээр одоо яг ямар бодлого баримтлах вэ? Ялангуяа энэ Улаанбаатар хотын Туулын хөндийг одоо энэ Улаанбаатар хотын голоор урсаж байгаа Сэлбэ гол, энэ голуудын эхийг бас тусгай хамгаалалтад авах шаардлагатай болов уу гэж бодож байна. Та үүнд хариулж өгөхгүй юу?   
   
                Н.Дэлгэрцогт: - За Г.Баярсайхан гишүүний асуултад хариулъя. Тэгэхээр үнэхээр уул уурхайн чиглэлд энэ хоёр том толгойн ордыг ашиглах асуудал дээр Байгаль орчны чиглэлээр нарийвчилсэн үнэлгээ хийгдсэн байгаа. Түрүүнд бас танилцуулгын үеэр ярьсан. Энэ нарийвчилсан үнэлгээг бид бас олон улсын байгууллагын түвшинд, мэргэжлийн түвшинд нэлээн дүгнэлтүүд гаргуулъя гээд Америкийн холбогдох байгууллагын өндөр мэргэжлийн хүмүүст нэмэлт зардлын юмнуудыг нь төлөвлөөд хүргүүлсэн байгаа. Эндээс экспертийн өндөр түвшний бас энэ үнэлгээний байдалд бас дүгнэлт ойрын үед ингэж гарч ирнэ. Тэгээд энийг бас хэлэлцэж холбогдох байгууллагуудад энэ саналыг хүргүүлж ажиллана гэсэн ийм юутай байгаа.   
   
                Нөгөө талаар энэ үнэлгээнд хамгийн гол тусгагдаж байгаа Байгаль орчны яамнаас онцгойлон анхаарч байгаа асуудал юу байна вэ гэхээр ер нь энэ томоохон ордууд дээр байгаль орчны нөхөн сэргээлтийн асуудлын санг ашиглалтаас нь өмнө байгуулж байгуулж байгаа. Энэ асуудал дээр мэдээж энэ ашиглалтын үйл ажиллагаа явагдахаас өмнө нөхөн сэргээлтийн томоохон хэмжээний хөрөнгийг заавал төвлөрүүлсэн байна. Энэ төвлөрүүлэх арга хэмжээг бид энэ нарийвчилсан үнэлгээнд тусгагдсан байгаа. Энэ нөхөн сэргээсэн санд мөнгөө төвлөрүүлсний дараа бас ном дүрмийнхээ дагуу тэр ашиглалтын үйл ажиллагаа явагдана. Тэгэхдээ энэ төвлөрсөн хөрөнгө нь өөрөө бас бидний байгаль хамгаалах үйл ажиллагаанд нэг талын бас тийм арга туслалцаа үзүүлэх ийм арга хэмжээ болно гэсэн энэ чиглэлд нэлээн анхаарч ажиллаж байгаа. Энэ чиглэлийн бодлогыг хатуу баримталж ажиллаж байгаа. Тэгээд бусад биологийн төрөл зүйл, тэгээд усан хангамж, энэ чиглэлийн юмнууд мөн нарийвчилсан үнэлгээний тэрийг хэрэгжүүлэх төлөвлөгөөнд маш нарийвчлан заагдсан байгаа. Энэ бүгдийг энэ уул уурхайн үйл ажиллагаа явуулах компанид энэ үйл ажиллагаанууд мөн тэдний үйлдвэрлэлийнх нь төлөвлөгөө, техник эдийн засгийн үндэслэлийн төлөвлөгөө энэ бүх юманд тусгагдсан байх ёстой. Энэ чиглэлээр одоо бас ажиллаж л байна. Тэгээд энэ чиглэлийнхээ материалуудыг хяналт шалгалтаа сайжруулаад ингээд ажиллаад тодорхой хүрээнд, манайхаас бол бас энэ үнэлгээ бүх юм, ажлын хэсэгт оролцоод л явж байгаа.   
   
                За энэ гол, савууд бол үнэхээр яах вэ энэ дээр нэр заагаад цөөхөн голын савын яг хөрөнгө юутайг нь тусгасан байгаа. Төвлөрсөн байдлаар. Нөгөө талаар ер нь бол олон жижиг том олон голууд бий. Тэгэхээр энэ чиглэлийн хөрөнгүүд бол бас аймаг, орон нутгуудынхаа байгаль хамгаалах албадууд дээр хөрөнгө оруулалтаар бас тусгагдсан байгаа. Тэр нь дээр бас аймаг болгонд бас гол булаг шандны эхийг хамгаалах чиглэлийн бага хэмжээний ч гэсэн хөрөнгө бас тусгагдсан байгаа. Томоохон зүгээр тусгай хамгаалалтад авах гэж яг нэр зааж ороогүй ч гэсэн Туул гол дээр жишээлбэл энэ жилээс ч гэсэн мөн судалгааны ажлууд бүрэн хийгдэж байгаа. Хөрөнгө оруулалтын зардлаар ч хийгдэж байгаа. Гадны төслүүдийн хөрөнгө оруулалтаар ч хийгдэж байгаа. Ялангуяа Туул дээр онцгой ач холбогдол өгч мөн энэ сав газар дээр усан барих, тэгээд нөөц урсацын байдал, тохируулга хийх ийм чиглэлийн ажлууд бол улсын хөрөнгө оруулалт, мөн төслийн чиглэлийн хөрөнгө оруулалтаар судалгааны ажлууд нэлээн өргөн хүрээнд хийгдэж байгаа. Тэгэхдээ энэ судалгаа нь 2009 оны төгсгөлөөр үр дүн нь гарах ийм явцтай явж байна.   
   
                Ер нь бидний үндсэн чиглэлд тусгагдсан энэ гол асуудал бол түрүүний танилцуулгын үеэр бас ярьсан. Гадаргын усны хувьд бол бид эхлээд түүхий эд гэж харахаас илүү усны нөөцийг ундаргатай байгаа үе дээр нь нөөцийг аль болох бүрдүүлэх ийм бодлого барих үүднээс одоо Орхон, хэд хэдэн гол дээр тийм томоохон хэмжээний усны нөөц бүрдүүлэх ийм чиглэлийн юмыг Үндсэн чиглэлд тусгагдаад явж байгаа. Тэгээд хөрөнгө мөнгөний асуудал дээр энэ дээр цөөхөн төсвийн хөрөнгийг мэдээж бололцоогүй гэж үзэж байгаа. Тэгээд гадна дотны томоохон төслүүд аль болохоор оролцуулах, хамтарч ажиллах ийм чиглэлээр санал хэлэлцээрүүд хийгдээд явж байна.   
   
                Б.Батбаяр: - За Р.Буд гишүүн.   
   
                Р.Буд: - За баярлалаа. Тэгэхээр надад хэд хэдэн асуулт байна. Нэгдүгээрт нь, энэ Сангийн яам, холбогдох мэргэжлийн яамдууд бүтээгдэхүүн нийлүүлэх гэрээ гэж хуучин байгуулдаг байсан. Тэгэхээр энэ гэрээний үр дүн одоо өнөөдөр ямар байна вэ? Энэ Сангийн яам, тэгээд Байгаль орчны яамнаас асууж байна. Баахан тусгай хамгаалалттай газрын захиргаа, дархан цаазтай газар, байгалийн цогцолбор газруудын захиргаа ажиллаад байгаа. Гэтэл үр дүн ямар байна вэ? Өнөөдөр жишээлбэл наад ирсэн мэдээллээс энэ жил Сэлэнгийн Тужийн нарс үндсэндээ дууссан гээд байгаа шүү дээ. Гэтэл тэнд одоо том захиргаа, данхайсан захиргаа жилд хичнээн сая төгрөг зараад суугаад байдаг. Ерөөсөө энэ үр дүн ер нь ямар байна вэ? Үр дүнтэй хамааруулж энэ зардлыг хуваарилах, орлого зарлагыг хуваарилах энэ явц ер нь ямар байна вэ гэсэн асуулт байна.   
   
                Хоёрдугаарт нь, түрүүн асуусан бол яасан бол, энэ гадагшаа гараад байгаа өнгөт металууд, алт, зэс тэр зүйлүүд ойлгомжтой байгаа. Энэ нүүрсний орд газруудаас гарч байгаа нүүрс их хямдхан. Дэлхийн зах зээлийн үнэтэй харьцуулахад маш хямдхан гадагшаа гарч байгаа. Ялангуяа Оюутолгой орчмын нүүрсийг цааш нь их л хямдхан гаргаж байгаа юм яриад байгаа шүү дээ. Энэний гэрээг хянаж үздэг газрууд байна уу? гэсэн дараагийн ийм асуулт байна.   
   
                Гуравдугаарт нь, энэ монополь үйлдвэрүүд байна л даа. Жишээлбэл, одоо АПУ, Спирт бал бурам ч гэх шиг. Энэ үйлдвэрүүдээс чинь маш их, за тэр нөгөө Тамхи Со ч биш лүү. Эд нарын бүтээгдэхүүнүүд аймаг руу маш их ачигддаг юм байна. Зарим аймгуудад сард 40 тонноороо очдог гэж байна. Энэ бүтээгдэхүүн. Тэгээд НӨАТ төлдөггүй. НӨАТ-ын падан очдоггүй. НӨАТ төлдөггүй. Тийм учраас та нарт одоо энэ манай Сангийн яаманд ийм хяналтын тогтолцоо байна уу, үгүй юу? Энэ том үйлдвэрүүдээс гаргаад байгаа бүтээгдэхүүн ер нь ямархуу хэмжээнд явдаг юм, хянадаг барьдаг, хэмжээ далайцыг нь хядаг юм байна уу, үгүй юу? Тэгээд яаж байна вэ гэхээр орон нутагт байгаа жижиг үйлдвэрүүдийг очоод унагаад байдаг. Тэнд нь одоо дестрибютерүүд байгуулчихсан. Тэр нөхөд нь энэ бүтээгдэхүүнийг нь зараад баахан ашиг олоод тэгээд НӨАТ-ын татвараас зугтаагаад байгаа. Тийм учраас та нарын энэ орлого төлөвлөлт ер нь хэр бодитой байна вэ? гэсэн дараагийн ийм зүйлийг асууя гэж бодсон юм.   
   
                За дараа нь энэ орон нутгийн нөгөө ядуурлыг бууруулах чиглэлээр урд нь төсөл арга хэмжээнүүд хэрэгжүүлдэг байсан. Тэгээд ирэх онд хөдөөгийн ядуурлыг бууруулах хөтөлбөрийн хүрээнд ер нь бараг юм төлөвлөгдөөгүй юм шиг байх юм. Энийг юу гэж үзэж байгаа вэ? Хөдөөгийн ядуурлыг бууруулах хөтөлбөрийн хүрээнд. Үйлдвэр, худалдааны сайдын эрхлэх асуудлын хүрээнд.   
   
                Дараа нь сая одоо улсын хэмжээнд үйлдвэр эрхлэгчдийн улсын анхдугаар зөвлөгөөн боллоо. Энэ дээр одоо нэг яригдсан 30, 40-өөд хүн санал хэлсэн. Эндээс ямар зүйл ажиглагдав гэхээр ерөөсөө Монгол Улсыг хөгжүүлье гэвэл энэ жижиг дунд үйлдвэрлэлийг эрчимжүүлэх, хөгжүүлэх, энийг эдийн засгийн механизмаар дэмжих асуудал их чухал байна. Тийм учраас жижиг, дунд үйлдвэрлэлийг хөгжүүлэх сан дээр ерөөсөө тэрбум төгрөг байгаа. Энийг цааш нь нэмэгдүүлэх, болбол одоо энэ 4 жилд нь нэг 400 орчим төгрөгийн хөрөнгө оруулалтыг энэ жижиг, дунд үйлдвэрлэлд оруулах боломж байна уу? Түрүүн Б.Батжаргал даргын үгэнд их аятайхан санаанууд дурдагдаж байх шиг байна. Сангийн яаман дээр ухаандаа тэр хөдөлмөр эрхлэлтийн санд байгаа зарим санг ухаандаа энэ жижиг, дунд үйлдвэрлэлийг дэмжих чиглэлээр. За тэгээд гэнэтийн ашгийн албан татварын тодорхой хувийг одоо энэ рүү шилжүүлэх тухай асуудал ярьж байна. Энэ нийт дүн нь одоогийн байдлаар, өнөөгийн байдлаар Сангийн яамны мэргэжлийн улсуудын төлөвлөж байгаагаар жижиг, дунд үйлдвэрлэлийг хөгжүүлэх чиглэлээр ирэх онд хэдий хэмжээний хөрөнгө зарахаар төлөвлөж байна вэ гэсэн ийм хэдэн асуулт байна.   
   
                За Байгаль орчны яамтай холбогдуулаад асуух зүйл байна. Аялал жуулчлал танай яаманд очсон. Тэгэхээр энэ Монголд чинь ер нь их сонин тогтолцоо бий болоод байна. Энэ өрсөлдөөнийг зохицуулах юм ерөөсөө алга. Та нар энэ Богд хаан уулын дархан цаазтай газар, Тэрэлжийн ай сав газар, Хөвсгөлийн ай сав газарт газар олгосон байдлыг шалгах ажлын хэсгийг Байнгын хорооноос томилогдсон ажлын хэсгийг ахлаад байж байна. Түрүүчээс нь мэдээлэл аваад үзэж байна. Богд уулын ам болгонд алга дарам газарт дандаа аялал жуулчлалын баазуудад зөвшөөрөл өгсөн байх юм. Тэгэхээр энийг одоо ер нь яамны бодлого гэж үзэж болох уу? Энэ чинь ерөөсөө зэргэлдээ 500 метрийн зайтай баахан аялал жуулчлалын баазуудад зөвшөөрөл өгсөн. Энэ байдал бас Хөвсгөлийн далай эрэгт байдаг сурагтай байгаа юм. Тийм учраас энэ яамны бодлого ер нь ямар байх юм. Энэ чинь жаахан хязгаартай, хэмжээтэй, тэр стандартынх нь түвшинд, мэргэжлийн боловсон хүчинтэй, түр бааз бий болгосон, аялал жуулчлалын менежертэй, тэр гайд нь бий болчихсон тийм улсуудад өгдөггүй юм уу? Энийг цаашдаа ер нь ингэж замбараагүй лицензүүд олгоод, тэгээд одоо зах зээлийнхээ өрсөлдөөнөөр яваг гээд ингээд хаяж байна уу? Үүнээс болж маш их хохирол байгаль орчинд нөлөөлж байна. Юун аялал жуулчлалын туризм битгий хэл байгаль орчинд маш их муу нөлөө үзүүлж байна. Дээр нь одоо тэр архидалд есөн жорын юм тэнд л бий болж байна. Гэсэн мөртлөө орчин үеийн стандартад хүрч байгаа юм алга. Үйлчилгээний хувьд ч тэр, барилга байшингийн хувьд ч гэсэн ийм зүйл байна.   
   
                За дараа нь энэ ойн нөөцийг тогтвортой менежментийг бий болгож, мод орлох бүтээгдэхүүний үйлдвэрлэл, модны хэрэглээг импортоор хангах санаачилгыг дэмжинэ гэж байна. Тэгэхээр одоогийн байдлаар энэ ой орлох бүтээгдэхүүн үйлдвэрлэж байгаа юм байна уу? Тарьж байгаа ургамал энэ тэр юм уу?   
   
                Хоёрдугаарт, импортоор ер нь мод оруулж байгаа юм байна уу? Оруулж эхэлсэн үү гэсэн хоёр дахь асуулт.   
   
                Гуравдугаарт нь, манай энэ байгаль орчны байцаагч нар чинь ер нь яаж ажилладаг юм бэ дээ. Нөгөө ёстой чононд хонь хадгалуулна гээч л болдог юм байна шүү дээ. Одоо энэ хотын ойролцоох бүх уулуудад, хуучин бол яах вэ ачааны автомашинаар ачаад байхаар нь машин тэргийг нь хураадаг болсон. Бас нэг үе хяналтын тогтолцоо нь гайгүй болсон. Одоо яаж байна вэ гэхээр нөгөө муу микроавтобусны чинь арын суудлыг авчихаад тэгээд тэнд хүн харахад нэг микроавтобустай хүн зогсож байгаа юм шиг. Хот руу орж ирэхээрээ бөөн мод ачиж орж ирээд байна гэж байна шүү дээ. Тайрчихсан мод. Тэрийг хэн бэлтгэж байна вэ, нөгөө ойн хамгаалагч нар чинь.   
   
                Хотод хэдэн ойрхон тарвагатай газар би бас мэднэ. Тэрийг хэн алж байна вэ тэр ойн хамгаалагчийн найз нөхөд, ах дүү нар алаад дууслаа. Жишээлбэл, Сонжигболдын урд аманд 30, 40-өөд тарвага байсан юм. Ерөөсөө улаан цайм нүдэн дээр нь очоод алж байна гэж байна шүү дээ. Гэтэл Байгаль орчны яам энэ чиглэлээр юу хийж байна вэ? Зардал нэмэгдүүлээд баахан юм төлөвлөөд л бйадаг. Баахан байгаль хамгаалагч нар томилоод л байдаг, нөгөөдүүл нь харин ёстой миний дээр хэлсэн зүйр үгийн дагуу тэр байгалийг чинь тонодог. Ерөөсөө нэг хэдхэн хүн эзэмшсэн юм шиг идэж уудаг ийм тогтолцоо бий болоод байна шүү дээ. Энийг сайжруулах чиглэлээр одоо юу хийх гэж байна вэ? Эцэст нь бас л энэ чинь бүтээгдэхүүн, ажлын хариуцлага, тэгээд бүтээгдэхүүний нийлүүлж байгаа юмтай л хамааралтай баймаар байх юм. Энд одоо Байгаль орчны яам, тэр байгаль орчныхоо байцаагч нар, тэгээд тусгай хамгаалалттай газруудын ажил, үр дүнгийг нь тооцдог, жилийн эцсээр хариуцлага тооцдог юм байна уу?   
   
                Үүнтэй холбогдуулаад өнгөрсөн жил хариуцлагагүй ажилласан байгаль орчны байцаагч нар, тусгай хамгаалалттай газруудын дарга нарт арга хэмжээ авсан зүйл байна уу гэсэн ийм хэдэн асуултыг асууя.   
   
                Б.Батбаяр: - Холбогдох хүмүүс асуултад хариулъя. Сангийн яам, Байгаль орчны яам гэсэн юм байх шив дээ. Тийм үү Р.Буд гишүүн ээ.   
   
                Б.Батжаргал: - Р.Буд гишүүний асуултад хариулъя. Нүүрсний үнийн хувьд бол 2007 оноос эхлээд манай улсын урд хил дагасан нүүрсний ордуудаас Хятадын зүүн хойд муж руу, Ганьсу муж руу голчлон экспортлогддог байгаа. Нэгэнт худалдан авагчдынх нь ойр орчмынх нь бүсийн нүүрсний үнийг ашиглах зорилгоор Сангийн сайдын журам гаргасан. Энэ журамд юу гэж заасан гэхээр Татварын ерөнхий газар, Гаалийн ерөнхий газрын шугамаар ногдуулах татварын зорилгоор нүүрсний үнийг тогтоохдоо Шанхайн бирж дээрх холбогдох стандартыг нь харгалзах тэр нүүрсний үнийг баримтална гээд заасан. Тэгэхээр нүүрсний үнийг татвар ногдуулах зорилгоор тогтоохдоо хангалттай хэмжээгээр тогтоож байгаа гэж ойлгож болно.   
   
                АПУ болон тамхины компаниуд нэмэгдсэн өртгийн албан татвар төлөхгүй явж байна гээд. Тэгэхээр эдгээр компаниудын толгой компани Улаанбаатарт байдаг. Тэгээд нэмэгдсэн өртгийн албан татвар төлөгчөөрөө Улаанбаатарт бүртгүүлсэн байдаг. Бүх тооцоогоо Улаанбаатарт төвлөрүүлж хийдэг учраас орон нутагт бас нэмэгдсэн өртгийн албан татвар төлөхгүй байдал үүсгээд орон нутгийн үйлдвэрлэгч нарын хувьд бас үнийн зөрүү гарах ийм асуудал байгаа. Тийм учраас бид эдгээр компанийг орон нутагт НӨАТ төлөгчөөр бүртгүүл гэж хэлэх боломж бас их багатай нэг ийм асуудал ажиглагдаад байдаг.   
   
                За тогтвортой амьжиргаа буюу тэр Дэлхийн банкны хоёрдугаарт төсөл. Энэ хоёрдугаар төслийн хүрээнд улсын төсөв дээр 329 сая төгрөг улсын төсвөөс гарах холбогдох арга хэмжээнүүдэд зориулж тусгасан байгаа. Яг Дэлхийн банкнаас нийтдээ 50.0 сая долларын ийм төсөл байгаа.   
   
                П.Оюунтуяа: - Энэ төвлөрсөн арга хэмжээ, Хүнс, хөдөө аж ахуйн сайдын багцад төвлөрсөн арга хэмжээ гэдэг дотор зориулалт гэдэг дээр хөдөөгийн ядуурлыг бууруулах хөтөлбөр гэдэг дээр 329.0 төгрөг төсөвлөгдсөн байгаа.   
   
                Б.Батжаргал: - За жижиг, дунд үйлдвэрийн агентлаг байгуулах, бодлого шинээр бас хуулийн дагуу тодорхойлогдож байгаа учраас эх үүсвэр бүрдүүлэх чиглэлээр ажиллаж байгаа. Товчхоноор хэлэхэд нийтдээ 50.0 орчим тэрбум төгрөгийн эх үүсвэрийг төв орон нутгийн хэмжээнд эх үүсвэр татахаар тооцож байгаа.   
   
                Р.Буд: - 2009 онд тийм ээ. За. Энэ дотор сумын хөгжлийн сан орж байгаа юу? 50.0 сая.   
   
                Б.Батжаргал: - Яг сумын хөгжлийн сан гэж нэрлэгдээгүй байгаа. Одоохондоо. Одоогоор сумын хөгжлийн санг оруулсан гэсэн тооцоо бид хийгээгүй байгаа. Ерөнхийдөө нийт багцаар нь 50.0 тэрбум гээд л энэ хүрээнд бас зохицуулагдах байх гээд.   
   
                Н.Дэлгэрцогт: - Р.Буд гишүүний асуултад хариулъя. Сая Сангийн яамнаас хариулт өглөө. Тэгэхээр ер нь бүхэлдээ байгаль орчныг хамгаалах, энэ төсөв бол энэ жилээс, Сангийн яамнаас баримталж байгаа чиглэлийн дагуу хөтөлбөрт суурилсан ийм төлөвлөлтийг хийсэн байгаа л даа. Тэгэхээр хөтөлбөр манай салбарын чиглэлээр хэрэгжиж байгаа бүх хөтөлбөрүүд бол өөрөө үр дүнгээр тодорхойлогдсон олон тооны хөтөлбөрүүд байгаа. Тэгээд энэ хөтөлбөрийг хэрэгжүүлэх арга хэмжээний төсөв гэж бид ингэж үзэж байгаа.   
   
                Тэгэхээр яг тодорхой асуудал дээр жишээлбэл тусгай хамгаалалттай газар нутгийг, өнөөдөр Монгол Улсын нийт 14.0 орчим хувь нь тусгай хамгаалалттай газар нутагт харъяалагдаж байгаа. Тэгээд орон нутгийн хүрээнд авсан хамгаалалтаа нэмбэл нийтдээ 17.0 хувь байгаа. Мянганы сорилтын зорилтын дагуу бид энийг нэлээн нэмэгдүүлэхээр ингээд төлөвлөсөн байгаа. Гэхдээ яг одоо бодит байдал дээр тусгай хамгаалалттай газар нутаг, энэ захиргаадууд ажиллаж байгаа. Энэ бүх юмнууд бол норм нормативаараа ингээд хөөгөөд үзэх юм бол шаардлагатай түвшиндээ үнэхээр хүрэхгүй байгаа. Жишээлбэл, яг Р.Буд гишүүний асуусан яг Сэлэнгийн Тужийн нарсны тухай асуудал дээр ярихад 86 онд маш том хэмжээний түймэр Тужийн нарсанд явсан байгаа. Тэгээд энэнээс маш их хохирол хүлээсэн. Тэгээд одоо тэнд ажиллаж байгаа захиргаа одоо 5 дахь жилдээ ажиллаж байна. Тэрнээс хойш жил болгон тодорхой арга хэмжээнүүд байнга төсөвт, тэгээд төслийн шугамаар хэрэгжүүлж байгаа. Энэний үр дүнд мөн Тужийн нарсны ойжуулалтын ажил үндсэндээ сэргэж байгаа. Нэлээн сайн сэргэсэн гэж үр дүнг бид тэгж үзэж байгаа. Ер нь жилийн жилд бас бид тэнд очиж мод тарих үйл ажиллагааг явуулдаг. Ерөнхийдөө бас сэргэлтийн байдалтай, ойжуулалт нэлээн өргөн хүрээнд хийгдэж байгаа гэж ингэж үзэж байгаа.   
   
                Жишээлбэл энэ дээр ой дээр асуудал, ойн ангийг гэхэд энд яг мэргэжлийн анги байгуулахаар одоо 2009 оны төсөвт гэхэд Архангай, Өвөрхангай, Хөвсгөл, Дорнод аймгуудад ойн анги байгуулах 41.2 сая төгрөг бас энэ төсөвт туссан байгаа. Сум дундын ойн ангид 5 ажилтантай байх юм. Тэгэхдээ ер нь аливаа ажлыг ингээд хүн хийх учраас бид энийг мэргэжлийн түвшинд болгох асуудал бол үнэхээр чухал байгаа. Гэхдээ яг өнөөдрийн төрийн албан хаагч болж байгаагийн шаардлагаар байгаль хамгаалагчдыг дээд боловсролтой байлгах ч юм уу, сургалтад хамруулах ийм шаардлагууд байгаа. Энэ чиглэлээр бид энэ жилийн төсөв төлөвлөгөө, нэлээн асуудлуудыг тусгасан байгаа. Яг дотоодын хяналт шалгалтыг нэлээн сайн зохион байгуулж байгаа. Яг манай байгаль хамгаалагчид үйлдэл дээрээ бас янз бүрийн шугамаар нэр төр нь холбогдсон ийм цөөн тооны хүмүүс бий. Бидэнд бас судалгаа юмнууд байгаа. Гэхдээ бүх байгаль хамгаалагчдыг бас бүгдийг нь байгаль хамгаалагчид өөрсдөө сүйтгэдэг тийм байдлаар, тэр түвшинд хараахан хүрээгүй, тэгж ойлгож болохгүй байх гэж ингэж бодож байна.   
   
                Аялал жуулчлалтай холбоотой асуудал бол үнэхээр аялал жуулчлалын салбар нэгдэж орж ирж байна. Аялал жуулчлалын салбарын асуудлуудыг бид авч үзэж байгаа. Аялал жуулчлалын нэг байгууллагуудын хоорондын зай хэмжээ ямар байх вэ гэж яг норм, норматив зохицуулж байгаа журам энэ тэр бол бас тийм сайн боловсрогдсон юм байхгүй. Зүгээр гадны жишгийг бариад хоорондын зайг зохицуулж байгаа ийм юмнууд бий. Манай тусгай хамгаалалтын газар нутаг дээр олгогдож байгаа газар дээр бол ялангуяа Богд уул дээр их томоохон хэмжээний зөрчлүүд байдаг. Зайсангийн ам, тэгээд Нүхт, тэгээд Богд уулын ар талын хэсгүүд дээр үнэхээр.   
   
                Тэр аялал жуулчлалаар олгогдсон тэр компани эргэн тойрныхоо байгалийг хамгаална гээд. Тэрэнд нь тодорхой хэмжээний талбайг бас хамгаалалтад нь өгдөг байсан. Энийг бас хууль дүрмийнхээ дагуу, энийг зохимжгүй, энийг боломжгүй гэж үзсэн байгаа. Энийг бас хүчингүй болгох ийм эрх зүйн акт байхгүй байна гэж. Хэрвээ ийм талбай байх юм бол уг нь бас нэлээн хоорондын зайн зохицуулагдах ийм эерэг талтай. Гэхдээ нөгөө талдаа бас тэр талбайгаа, тэр бага хэмжээний талбай болчихоод нөгөө төлбөрийн асуудал дээр нь эргэж зөрчил үүсээд байгаа ийм талууд байгаа юм. Тэгээд энэ бүх юмыг харгалзаад ер нь аялал жуулчлалын зөвшөөрөл авахдаа байгууллагууд, аж ахуйн нэгж, иргэн бол мөн л томоохон хэмжээний төсөл боловсруулж, тэрийгээ мэргэжлийн байгууллагуудаар хянуулж, үнэлт дүгнэлт гаргаж нарийвчилсан үнэлгээ хийх ийм байдлаар л олгогдож байгаа. Тэгэхдээ байгаль орчны төрийн захиргааны төв байгууллагын хувьд яаманд маш олон тооны иргэн, аж ахуй нэгжийн өргөдөл хүсэлтүүдийг ирүүлж байгаа. Тэгэхээр хуулиараа энэ хүсэлтийг заавал судалж үзэж хариу өгсөн байх ёстой ийм шаардлага заавал тавиагдаж байгаа. Тийм учраас эндээс ер нь судлаад маш цөөн хэмжээнд ирсэн нийт хүсэлтийн 5-аас 10 хувийн хэмжээнд л барагдуулаад явахад өнөөгийн ийм нөхцөл байдал үүсчихээд байгаа. Тийм учраас одоо бид Богд уулын хойд талд бүхэлд нь макетжуулах, тэгээд ирсэн тэр төсөл юмыг схемд оруулаад ингээд нэгдсэн төлөвлөлт оруулах ийм ажлуудыг хийж байгаа.   
   
                За ойн нөөцийн тогтвортой менежментийн асуудал дээр мэдээж ойн асуудал, модны хулгайн асуудал маш их хүндрэлтэй асуудал болсон байгаа. Энэ чиглэлээр бид мэргэжлийн хяналтын байгууллагуудтай хамтраад, мөн холбогдох байгууллагуудтай хамтраад байнгын хяналт тавьж байгаа. Тэгээд үйлдлүүдийг нэг бүрчлэн тогтоохыг хичээж байгаа. Саяханаас хэд хэдэн тийм үйлдлүүд бид видео бичлэгүүдийг бүгдийг нь баримтжуулж авсан байгаа. Тэгээд энэ бүгд дээр бас тодорхой арга хэмжээнүүд авна. Ер нь бидний санаачилж байгаа энэ чиглэлийн гол арга хэмжээ бол эрх зүйн орчинг нь бүрдүүлье. Байгаль орчны эсрэг гэмт хэргийг хугацаа алдахгүй газар дээр нь шийдэж байх эрх зүйн тогтолцоог бий болгоё гэж ийм саналыг дэвшүүлээд байгаа юм. Тэгэхгүй бол нэг хурааж аваад тэгээд машин тэрэг нь номер байхгүй, янз бүрийн бидний санхүүгийн хүндрэлтэй байдлыг ашиглаад, эргээд алга болох, танил талаараа холбогдох, эргэж нөлөөлөх ийм хугацаа алдсан эрх зүйн орчин удаан байгаагаас тийм асуудлууд үүсээд байгаа юм. Тийм учраас газар дээр нь шууд, ерөнхийдөө үйлдэл дээр нь энийг шийдэж байх ийм эрх зүйн орчинг зайлшгүй бүрдүүлэх шаардлагатай гэж ингэж үзэж, энэ чиглэлийн асуудлууд боловсрогдож байна.   
   
                Тэгээд энэ ойн нөөцийн менежментэй холбогдуулаад зөвхөн хөрөнгө дээр энд тусгагдсан бага хэмжээний, түрүүн Г.Занданшатар гишүүн бас хэлсэн. 1.2 тэрбум төгрөг. Энэ бол үнэхээр хүрэхгүй байгаа. Норм, нормативаараа хүрэхгүй байгаа. Тийм учраас бид бас батлагдсан хэмжээндээ үйл ажиллагаа явуулаад, дээр нь хэд хэдэн томоохон төслүүдийг гадны байгууллагаар, жишээлбэл ойн хамгаалах. Мөн ойн дагалдах бүтээгдэхүүнээ ашиглах замаар. Жишээлбэл Дэлхийн банкны шугамаар Японы санхүүжилтээр буцалтгүй тусламжаар 2.0 орчим сая долларын Онон-Балжийн сав газарт нутгийн иргэдийн амьжиргааг дээшлүүлэх ийм төсөл хэрэгжиж байгаа. Ойн дагалдах бүтээгдэхүүнийг ашиглана, энэ төслийн хүрээнд. Энэ төслийн хүрээнд мөн тэр ойн нөхөрлүүд бий болно. Тэр хүмүүс ойгоо эргэж хамгаалах, амьжиргааг дээшлүүлэх ийм арга хэмжээнүүд хэрэгжүүлэх. Тэгээд хэд хэдэн төрийн бус тийм хяналтын байгууллагуудыг бий болгох. Сумдуудын Засаг даргын Тамгын газрын байгууллагуудтай хамтарч ажиллах ийм чиглэлийн арга хэмжээнүүдийг энэ чиглэлээр хэрэгжүүлж байна.   
   
                Модыг орлох асуудлын хувьд эхний алхмууд хийгдэж байгаа. Тухайлбал төмөр замын дэр модыг модоор хийх байдлыг больж одоо өөр материалаар, хуванцар эсвэл цемент тийм материалаар хийх ажлууд эхнээсээ хийгдэж эхэлж байгаа. Мөн барилгын салбар дээр зарим энэ модыг орлох чиглэлийн үйл ажиллагаанууд хийж байгаа. Экспортын асуудал дээр бид аль болох модыг гаднаас хэрэглэх. Тэгэхдээ энд бол үнийн асуудлууд байгаа. Тэгээд өнөөдрийн манай яг нийгэм эдийн засгийн байдал, хүмүүсийн амьжиргааны түвшинтэй холбогдуулаад ихэвчлэн буруу гараар хулгай хийх, янз бүрийн ийм сүлжээ бүх түвшинд үүсэх ийм зохисгүй харьцаанууд байгаа. Тэгээд энийг нэлээн хянаж хязгаарлах замаар ажиллах чиглэлийн арга хэмжээг бодож төлөвлөж байна.   
   
                Р.Буд: - Нийтэд нь хамааруулж хэлээгүй. Зүгээр зарим тодорхой жишээн дээр хэлсэн шүү дээ. Ухаандаа энэ ойрхон хотын орчимд тэр байгаль хамгааллын нөхөд яаж ажиллаж байгаа тухай. Тэгэхээр арга хэмжээ авсан юм байна уу? Ер нь сүүлийн үед энэ шагнал урамшлын юм бол их замбараагүй болоод байгаа шүү дээ. Яамдын сайд их ойр ойрхон солигдож байна. За тэгээд хуучин бол ухаандаа салбарын тэргүүнийг доод тал нь 15 жилээс доошгүй ажилласан, ажил хөдөлмөртөө амжилт гаргасан тэр хүмүүсийг шагнадаг байсан бол одоо бараг ерөөсөө өнөөдөр нь дарга болоод маргааш нь энгэр цоолж байна шүү дээ.   
   
                Тэгэхээр би хариуцлагын тогтолцоо асуугаад байна. Хариуцлага алдсан улсууд байна уу танайхаас. Танайхан бол их шагнагддаг. Би бас мэдээд байгаа юм. Тийм учраас одоо хариуцлага тооцож байгаа юм байна уу? Тэр байгалийг хамгаалах биш сүйтгэж байгаа нөхөдтэй хариуцлага тооцсон жишээ байна уу? Жишээлбэл тусгай хамгаалалттай газар, байгалийн цогцолбортой газруудын удирдлага хийгээд тэнд ажиллаж байгаа хүмүүстэй тооцоо хийсэн юм байна уу гэж.   
   
                Н.Дэлгэрцогт: - За Р.Буд гишүүний асуултад хариулъя. Хариуцлагын тогтолцоо үнэхээр чухал. Тэгэхээр тусгай хамгаалалттай газар нутгийн нийт удирдах ажилтнуудын сонгон шалгаруулах юуг бол энэ 8 сард зохион байгуулсан. Тэгээд энэний дагуу 4, 5 газрын захиргааны даргыг өөрчилсөн байгаа. Ер нь өмнө нь ч хариуцлагын тогтолцоог сайжруулах үүднээс Дорнод аймаг, Улаанбаатар хотын Богд уул, Хан Хэнтийгийн тусгай хамгаалалттай газрын дарга нарыг бас өөрчилсөн. Хариуцлага талаас нь хандаж өөрчилж хариуцлага тооцсон байгаа. Байцаагч нарын түвшинд мөн шат шатанд нь шаардлагыг өндөржүүлж, бидэнд бас нэгдсэн мэдээ, тайлангуудаар бас хариуцлага тооцож байгаа. Хэд хэдэн байцаагчийн эрхийг түдгэлзүүлж өөрчилсөн ийм мэдээ юмнууд байгаа.   
   
                Б.Батбаяр: - За Ц.Шинэбаяр гишүүн.  
   
                Ц.Шинэбаяр: - Надад хоёр гурван асуулт байна. Тэгэхээр энэ манай Байгаль орчны яамны зүгээс энэ ойжуулалтын чиглэлээр их олон ажил жил болгон хийж л байгаа л даа. Энэний үр дүн гэж тодорхой юм харагдахгүй байгаад байгаа юм. Энийг одоо яаж хянах гэж байгаа вэ цаашдаа. Одоо урд жилүүдэд тэгээд баахан төлөвлөгөө хийдэг. Хийсэн төлөвлөгөөний биелэлтийг яг тодорхой гаргаж өгдөггүй ингэж явсаар байгаад энэ ойжуулалтын асуудал бол ер нь үр дүн харагдахгүй байгаа. Гэтэл манай энэ хөрш зэргэлдээ БНХАУ-д тарималаар тарьсан энэ ойг ерөөсөө бүгдийг нь регистрээр бүртгэдэг юм билээ. Хичнээн мод тарьсан, хэдэн онд тарьсан, хэн гэдэг хүн тарьсан бэ гээд бүртгэсэн тийм секторээр хийсэн ийм туршлага байж байна шүү дээ.   
   
                Тэгээд энэнээс ийм ойрхон жишээ туршлага байсаар байхад энийг авдаггүй. Жил болгон ийм үргүй зардал гаргасан, хянаж чаддаггүй ийм зардал гаргаад яваад байдаг энэ юмыг ер нь цаашдаа хэзээ зогсоох юм бэ? Энэ тал дээр ер нь цаашдаа яаж ажиллах гэж байна вэ гэдэг нэгдүгээр асуулт байна.   
   
                Өнгөрсөн жил Байгаль орчны яамны сайдын багцад энэ төвлөрсөн хогийн цэг байгуулах талаар нэлээдгүй мөнгө суусан. Энийг бол Байгаль орчны яам аймгуудын Засаг даргатай бүтээгдэхүүн нийлүүлэх гэрээний дагуу энэ эрхээ шилжүүлсэн. Энэ ажлын үр дүн ер нь ямархуу байна вэ? Одоо энэ ажлууд ер нь ямар шатанд хийгдэж байна вэ? Энэ талаар хариулт авъя гэж бодож байна.   
   
                Хоёрдугаарт, энэ гадаргуугын ус гэдэг бол бас нэлээд одоо сүүлийн үед чухлаар яригдаж байгаа. Энэ үйл ажиллагааны хөтөлбөр дотор ихээхэн том зорилт байгаад байгаа юм. Яг дүгнэх аргачлал юм нь их тодорхой бус байна. Энийг одоо яг эцсийн, 2012 он гэхэд бид нар ер нь ямар түвшинд хүрэх гэж байна вэ? Энэ талаар нэлээн тодорхой хариулт авмаар санагдаж байна.   
   
                Дараагийн нэг зүйл бол энэ Сангийн яамнаас асуух асуулт байгаа юм. Энэ бизнес инкубатор төв, хөдөлмөр эрхлэлтийг дэмжих санд нэлээд хэмжээний мөнгө одоо урд жилүүдийн адил тавьж байна л даа. Бид нэр томъёогоор их хөөцөлдөөд байгаа юм. Нэг сайхан гоё гоё гадаадын нэрүүдийг ашиглаад энэ ажлын үр дүнг одоо дүгнэх талдаа их муу байгаа юм. Тэгэхээр энэ өнгөрсөн жилүүдэд энэ сангуудад оруулсан хөрөнгийн үр дүн ер нь ямар байна вэ?   
   
                Өмнөх 4 жилд яах вэ тодорхой хэмжээний үүргээ гүйцэтгэсэн. Гэтэл бид нар дараагийн 4 жил энэ нэр томъёо хөөцөлдсөн энэ сангуудыг үргэлжлүүлэн ажлуулаад, үр дүнг нь одоо хуучин шигээ байлгах юм бол сайн үр дүнд хүрэхгүй л дээ. Тийм учраас энэ ажлаа сайн дүгнээд цаашдаа яах ёстой вэ гэдгээ бодох ёстой гэж би ойлгож байгаа юм. Тэгэхээр энэ саяны миний дурьдаг хоёр сангийн сангийн талаар дүгнэсэн дүгнэлт Сангийн яаманд байна уу?   
   
                Б.Батбаяр: - За асуултад хариулъя За товчхон хариулаарай.   
   
                Н.Дэлгэрцогт: - За Ц.Шинэбаяр гишүүний асуултад хариулъя. Тэгэхээр үнэхээр 2008 оноос эхлээд төлөвлөөд аймгуудын энэ хогийн төвлөрсөн цэг дээр бас томоохон арга хэмжээ төлөвлөж эхэлсэн. 2008 оноос. 2008 онд бид нийтдээ 7 аймаг. Ховд, Хөвсгөл, Дархан, Архангай, Өвөрхангай, Дорнод. Нийтдээ 10 аймаг оруулсан. Тэгэхдээ 7 аймаг нь зөвшөөрөгдсөн. Тэгээд энэ дээр төвлөрсөн цэг байгуулахад 150 сая төгрөг төлөвлөсөн байгаа. Тэгээд энийг бол тендерээр нь бас нэгдсэн журмаар тоног төхөөрөмжид, гол нь тоног төхөөрөмжийн юмнуудыг хангая гээд. Тэгээд тендерийнх нь асуудлууд зарлагдаад ингээд яамаар явж байгаад тендер дээр будлиан гарсан. Тийм учраас оны дундуур сайдын тушаал гараад тэр тендерийн юуг нь хүчингүй болгоод, янз бүрийн өргөдөл гомдлууд гарсан учраас. Тэгээд орон нутагт нь эрхийг нь шилжүүлсэн.   
   
                Тийм учраас энэ жилийн хувьд бас анх удаа ийм томоохон арга хэмжээ явуулах гэсэн. Гэвч бас жаахан цаг хугацаа алдаж ингэж яасан тал бий. Тэгээд энэ дээр бол, тэгэхдээ энэ жил 2008 онд төсөвлөгдсөн юу байгаа учраас энэ юунууд нь явагдаад орон нутагт эрх шилжүүлсний дагуу энэ шийдэгдэнэ гэж үзэж байгаа. 2009 онд бол бид бас нэлээд хэдэн аймгаар Өвөрхангай, Хөвсгөл бас дөрөв таван аймаг дээр оруулсан байгаа. Хогийн төвлөрсөн цэг барих асуудлыг. Тэгээд энийг ийм байдлаар яваад бүх аймгууд дээр ийм ландпилийн арга хэрэглэх, тэгээд хогийн төвлөрсөн цэгтэй болох, энэ дээр жижиг үйлдвэрүүд ажиллах ийм хүрээнд энэ асуудлыг явуулна. Цаашид сумдууд руу орно гэсэн ийм бодлогыг баримталж байгаа. Энэ үр дүн нь бас засагдаад ерөнхийдөө энэ ажил бас үр дүнтэй болно гэж ингэж найдаж байгаа. Тэгэхдээ би түрүүнд хэллээ. Тендерийн асуудал дээр будлиан гарсан учраас жаахан будлиан гарч хохирсон ийм тал байгаа.   
   
                За он асуудал бол үнэхээр үр дүн гээд тооцоход яг үнэхээр л бас хүн болгон ярьж байгаа л даа. Яг манайд ургуулж байгаа энэ ногоон хэрэм, тэгээд энэ бүх юмнууд бол үнэхээр бас үр дүн талаасаа бас хангалтгүй байгаа. Тийм учраас бид хуулиар ч гэсэн яаман дээр мэдээллийн нэгдсэн ийм сан, төв байгуулах асуудал энэ жил бас нэлээн хүчтэй явагдаж байгаа. Тийм учраас мөн ер нь бол мод болгоныг паспортжуулах, тиймэрхүү байдлаар хяналтын тогтолцоог сайжруулах, энэ тал руугаа ажил хийгдэж эхэлж байна. Ер нь бол Солонгостой хамтарсан бас ойн, ногоон хэрэм хөтөлбөрийн дотор Солонгос Монголын ногоон хэрэм гэж хөтөлбөр бий. Энэ чиглэлийн ажил жишээлбэл Лүн сум, Өмнөговь аймгийн Даланзадгад сум, энэ чиглэлийн ажлууд дээр тавьсан моднуудын ургац бол бас бус жилүүдэд сайн байгаа. Бүртгэлүүд нь нэлээн сайн явагдаж байгаа. Гэхдээ улс орныг хамарсан хэмжээнд бас үр дүн төдийлөн бас сайжирч чадахгүй байгаа. Энэ дээр дүгнэлт хийж ажиллана.   
   
                Усны асуудал дээр товчхон зүйл хэлье. Ус бол үнэхээр усны асуудал дээр үнэхээр бид гишүүний хэлсний дагуу бас анхаарч ажиллах ийм тодорхой зүйлүүд байна. Тэгэхдээ усан дээр хамгийн том асуудал бол бид төсвөөс гадна бас томоохон асуудал жишээлбэл Дарханы Хараагийн ай сав газрын 5.8 сая бас нэлээн томоохон төсөл, Момо гэдэг төсөл хэрэгжүүлж байгаа. Мөн тэрнээс гадна Голландын Засгийн газрын шугамаар мөн томоохон усны нөөцийг тогтоох тийм төсөл, усны менежментийг сайжруулах ийм төслүүд хэрэгжүүлж байгаа. Тэгээд энэ бүгдийг төсвийн хөрөнгө оруулалтаар хийж байгаа. Төсвөөр энэ жилийн арга хэмжээнд 200 сая төгрөг л төлөвлөгдсөн байгаа.   
   
                Б.Батбаяр: - За Сангийн яам хэн нь хариулах вэ?   
   
                П.Ганчимэг: - Сангийн яамны ахлах мэргэжилтэн П.Ганчимэг. Тэгэхээр жил бүр хөдөлмөр эрхлэлтийг дэмжих сан, Жижиг, дунд үйлдвэрийг дэмжих сангийн хөрөнгийг тодорхой эх үүсвэрээс, төсвөөс хуучин нэрээр бол Үйлдвэр, худалдааны сайдын багц, Нийгмийн хамгаалал, хөдөлмөрийн яамны сайдын багцад тусгаж хэрэгжүүлсэн. Жижиг, дунд үйлдвэрийг дэмжих тухай хууль, жижиг, дунд үйлдвэрийг дэмжих хөтөлбөр гарсантай холбогдуулан эдгээр сангууд нэгтгэх асуудлыг бид бас судалж үзээд ер нь жижиг, дунд үйлдвэрийг дэмжих хөтөлбөрийг энэ Хөдөлмөр эрхлэлтийг дэмжих сантай нэгтгэж нэгдсэн байдлаар зохион байгуулахаар 2009 оны төсөвт тусгаад байгаа. Энэ хөрөнгийн үр өгөөж ямар байгаа вэ гэдэг асуудлыг одоо салбарын яамдуудаас бид хөтөлбөрт тусгагдсан арга хэмжээ бүрээр нь зардал шаардагдах хөрөнгийг нь авч үзэж жил бүрийн төсөвт тусгаж байгаа.   
   
                Б.Батбаяр: - За баярлалаа. За Р.Раш гишүүн.   
   
                Р.Раш: - Надад нэг ийм зүйл байна. Энэ 5.4-д бүс нутгийн онцлогыг харгалзан малчдад бэлчээрийг гэрээгээр эзэмшүүлэх, эрх зүйн орчинг бүрдүүлж, бэлчээр усны нөөцийг зохистой ашиглах бодлого баримтална гэж бичсэн байгаа юм. Зүгээр энийг бүс нутгийн онцлогыг харгалзан малчдад бэлчээрийг гэрээгээр эзэмшүүлнэ гэж. Ямар онцлогыг харгалзах гэж байна вэ? Ер нь бэлчээрийг эзэмшүүлнэ гэдэг энэ асуудал өнөөгийн цаг агаарын ийм хүндрэл бэрхшээлтэй, эрсдэлтэй байгаа ийм нөхцөлд, тэгээд мал маань үндсэндээ 100.0 хувь бэлчээрээр ингэж явж байдаг. Цаг хүндэрлээ гэхэд отор нүүдэл болдог. Тэгээд нутаг булаацалдах, бууц булаацалдах, одоо бүр хачин юм руу ингээд орох гэж байгаа юм биш биз гэдэг ийм асуудал.  
   
                Бид энийг нөгөө улсын хөгжлийн цогц бодлого гэдгийг ярьж байхад одоо тэр үед санаж байгаа байх. Нэлээн наана цаана ярьж байгаад тэгээд энэ эзэмшүүлэх нь гэдэг нь одоохондоо эртдэж байна гэсэн зүйл дээр тогтоод тэгээд больсон шүү дээ. Дахиад одоо ингээд шургаад ороод ирсэн байх юм. Хэрвээ зүгээр бууц өвөлжөөний орчин, за нэг 3, 4 км газар, өөрөөр хэлбэл ухаандаа богийн бэлчээр. Энийг ярих гэж байгаа бол би эзэмшүүлж болох юм шиг ингэж бодож байгаа юм. Бууц өвөлжөөний тэр орчим. Түүнээс биш ерөөсөө энэ юуг, энэ бэлчээрийг эзэмшүүлнэ гэх юм бол энэ дээр туйлын их эргэлзээтэй байна. Хариулж өгөөчээ гэж хүсэлт тавьж байна.   
   
                Хоёрдугаарт нь, ер нь цаг хүндэрсэн нөхцөлд, энэ гамшгаас хамгаалах гэж юмнууд бичсэн байгаа юм. Ерөөсөө Хэрлэнбаян-Улааны отор тэжээлийн аж ахуй гээд. Одоо бол тэнд юм байхгүй шүү дээ. Гэх мэтчилэнгийн улсын нөөцийн ийм отрын бэлчээр газрыг зохион байгуулж болохгүй юу. Манай говийн аймгууд. За Өмнөговийн наад тал ч гэх юм уу, Дорноговь аймаг. Дорноговь аймаг бол ухаандаа мал цөөтэй л газар шүү дээ. Харьцангуйгаар. Бусад ухаандаа үйлдвэржсэн, зам харгуй, хил юу гээд гол нь тэр аж ахуй, эдийн засаг нь давамгайлсан болохоор зэрэг мал бол гайгүй. Ер нь отрын бэлчээр нутаг, эд нарыг ухаандаа одоо тийм чиглэл маягаар гаргаж ирж болохгүй юу гэсэн ийм нэг асуулт байна.   
   
                Гуравдугаарт нь, ус, худаг гаргах тухай асуудал байна. Бэлчээрийг усжуулах. Мянгаас доошгүй гэж байна. Энд ямар нэгэн тийм тооцоо байна уу? Аймгуудыг хуваарилсан тийм зүйл байна уу? Мянга гэдэг тоо хаанаас гараад ирэв ээ? Энэ чинь урд жилүүдээсээ буурчихаад л байна л даа. Тэгэхдээ бариад байгаа юм чинь буурч болно. Тэрийг бол ойлгож байна. Бариад байгаа юм чинь ухаандаа буурч болно. Гэхдээ яг энэ өнөөдрийн бэлчээрийн даацыг одоо сайжруулах, тэгээд энэ нутаг, усыг ер нь тогтвортой байлгах, энэ тэрдээ зохицсон тийм тооцоон дээр суурилж гарч ирсэн тоо мөн болов уу гэсэн ийм асуудал байна.   
   
                За тэр 6 голын эхийг хамгаална гэж энд бичсэн байгаа юм. Энэ дээр ер нь тогтож байгаа болов уу? Тийм тийм голуудыг гэж тогтож байгаа зүйл байна уу? Тухайлбал ухаандаа ер нь Монголынхоо хөрс шороонд шингэж байгаа тэр гол бол ганцхан Онгийн гол шүү дээ. Одоо Хангайн нуруунаас эх авч Өмнөговийн Улааннуурт очиж цутгадаг. Тэгээд Улааннуур Онгийн голоос хүн мал хоёр ундаалж жаргадаг. Бусад нь бол тэгээд дандаа мянга гаруй гол горхи чинь гадагшаа давхиад байдаг л гэж бид ярьдаг шүү дээ.   
   
                Б.Батбаяр: - За асуултад хариулъя. За Хүнс, хөдөө аж ахуйн яам.   
   
                Т.Бадамжунай: - Р.Раш гишүүний асуултад хариулъя. Гурав дахь асуулт худгийн тухай асуудал байгаа. Мянга гэдэг тоог ямар учиртай тавьсан бэ гээд. Тэгэхээр 170 гаруй мянган өрх айлыг, малчин өрх айлыг усжуулахад нийтдээ ойрын 15 жилийн хугацаанд 10 мянган ширхэг худаг гаргах ёстой юм гэсэн ерөнхий эрх зүйг 2005-2020 оны 15 жилийн хугацаанд хийх ёстой гэсэн чиглэл гарсан байгаа. Тэгээд тэр чиглэлийн дагуу сүүлийн жилүүдэд явж байгаа. Одоо бид 2 мянгыг нь шийдсэн, 10-аасаа. 2 мянга гаруйг нь шийдсэн байгаа. Тэгээд 8 мянга дутуу байгаа. Энийг 8 жилийнхээ дотор хуваагаад жилийн дундаж нь мянга гэсэн тоо гарч байгаа. Мянгыгаа бид бас зүгээр хатуу тоо тавиад бодлогогүй хуваарилаагүй, яг таны хэлсэнээр эхний ээлжинд шаардлагатай усны хайгуулаа хийсэн үндэслэл дээр нь тулгуурлаад гаргах ийм зорилгоор тоо  тавьсан. Тэгээд энэ тавигдсан тооны санхүүжилтийн асуудлууд бүрэн дүүрэн төсөв талдаа бол тавигдаагүй байгаа гэдгийг хэлмээр байна.   
   
                Хоёр дахь асуулт нь бол улсын нөөцийн тухай асуудал. Энэ асуудлаар онцгой анхаарч байгаа, сүүлийн жилүүдэд. Энэ чиглэлээр отор тэжээлийн аж ахуйг хариуцсан нэгж бий болсон. Отор төв гэсэн төсвөөс санхүүждэг байгууллагатай болсон. Үүнийхээ дагуу гол гол бэлчээрийн хүндрэлтэй байгаа, отрыг эхний ээлжинд шаардаж байгаа нутаг орныг бараадуулсан тэжээлийн аж ахуйнуудыг байгуулж эхэлж байгаа. Үүний нэг нь Хэрлэнбаян-Улаанд байгаа. Энэ дээрээ бид хуучнаас арай өөрөөр, өөрөө тэжээлээ тарьдаг усалгааны системтэй. Тэжээлийн үйлдвэртэй. Өвс хадлангаа авдаг техниктэй. Жилдээ 350-иас 400 мянган толгой малыг отрын байдлаар байлгах бололцоог эхний ээлжинд хийе гэсэн ийм зорилго тавьж явж байгаа.   
   
                Гурав дахь асуулт нь 5.4-ын тухай асуулаа. 5.4-т таны хэлсэнтэй санал нэг байгаа. Энэ агуулга нь өвөлжөө зуслан гээд яг өөрийнх нь хашаа хороо, худаг ус нь байгаа орчныг гэсэн агуулгатай байгаа. Ерөнхийдөө энэ хоёр намын мөрийн хөтөлбөр дээр сонгуулийн үед нэлээн ийм үгээрээ орцгоосон юм билээ. Тэгээд тэр чиглэлээр ингэж явж байгаа. Ер нь бол малын бэлчээрийг эзэмшүүлнэ, тодорхой болгоно гэсэн санаа бол юун дээр байна лээ. Тэгэхээр зэрэг яг таны хэлдэгтэй санал нэг байгаа юм. Хатуу тэгж бэлчээрийг эзэмшүүлээд бүгдэд нь хуваагаад өгвөл маш аюултай үр дагавар авчирна гэдэгтэй санал нэг байна.   
   
                Р.Раш: - Би хоёр зүйл орхигдуулж. Үргэлжлүүлээд. Болох уу дарга аа.   
   
                Б.Батбаяр: - За тэгье тэгье.   
   
                Р.Раш: - Энэ бас л ухаандаа өвөлжөөний орчны бэлчээрийг хаших тухай. Тэр бол том хэмжээний биш ээ. Бага хэмжээний тийм газрыг малчид хүсээд байгаа юм. Тор, нөгөө шон модоор хангаж өгөх тухай. Тэнгэр муухайрлаа гэхэд ухаандаа хороонд байгаа мал нэг гарц тэрүүндээ очиж жаахан байж байгаад тэгээд орой ороод ирэх, өвөлжөө бууцандаа ирэх жишээтэй. Бэлчих газар хол. Ийм юмыг манай хөдөөгийн малчид их ярьж байгаа юм л даа. Энэ талаар бодож цэгнэж байгаа зүйл байна уу? Тодорхой мөнгийг бол яах вэ төсөв гээд ингээд. Би үндсэн чиглэл ярьж байгаа учраас л энэ зүйлүүдийг яриад байна. Энэ чиглэлд л иймэрхүү асуудлуудыг хэр зэрэг судалж байна вэ гэдэг асуудал.   
   
                Дараагийн нэг зүйл нь, ер нь энэ малын түүхий эдийн үнэ чинь бүр навсайтал уналаа шүү дээ. Нөгөө ноолуур гэж гайхуулаад байсан. Тэр ч одоо 10 дээр бараг давхиж ирэх гэж байх шиг байна. Тэгээд л энэ арьс шир энэ тэр чинь одоо байдаггүй. Хүнс, хөдөө аж ахуй, хөнгөн үйлдвэрийн яамыг ингэж одоо хамтатгаж байгуулсан явдлыг би ганцхан энэ зориулалтаар байх гэж, туйлын зөв бүтцээ бид олсон гэж үзэж байгаа юм. Энэ талаар ер нь үндсэн чиглэл болоод өнөөгийн яамны үйл ажиллагаанд хэр зүйл тусгагдаж ингэж байна вэ? Үүнтэй холбогдуулаад ер нь малчдаа. Бид яваад мал маллаж чадахгүй. Хотоос хөдөө явж мал маллана гэдэг бол юу л бол. Хэдхэн малчин ингээд байж байна. Тэгээд энэ хэдэн малчдаа. Тэрүүгээр чинь бид ухаандаа сүүг нь ууж байна, махыг нь идэж байна. Бусад юмыг нь өмсөж эдэлж байна. Ер нь хэрвээ үндсэн малын түүхий эд нь үнэн нь буураад, амьжиргааны хэрэгцээг нь хангаж чадахгүй болоод ийм болох юм бол бид ер нь ямар хамгаалалтыг яаж явуулах бол. Энэ талаар юу бодож байна вэ бид.   
   
                Б.Батбаяр: - За асуултад хариулъя. За Т.Бадамжунай сайд хариулъя. Дараа нь н.Дэлгэрцогт сайд хариулъя.   
   
                Т.Бадамжунай: - Сая Р.Раш гишүүн хөдөө аж ахуйн түүхий эдийн үнэ буурч байгаа талаар, ер нь одоо хөдөө аж ахуйн талаар ерөнхий том асуулт асуулаа. Түрүүн гишүүнийг орж ирэхээс өмнө энэ асуулт давтагдаж гарсан. Өнөөдөр малчид малын талаар төрөөс баримтлах бодлого гэсэн эрх зүйн тодорхой зүйл гаргах болжээ гэдгээр 4 яам холбогдох мэргэжлийн байгууллагууд хамтарсан ажлын хэсэг ажиллаж байгаа. Тэрийг бид УИХ-д оруулж гаргана гэсэн зүйл байгаа. Тэр дотроо бид энэ мал аж ахуйн гаралтай түүхий эдийн үнийг үнэгүйдүүлэхгүй байх, мал аж ахуй, малчин хоёрын нийгмийн асуудал, эрүүл мэндийн асуудал, даатгалын асуудал, татварын асуудал, түүхий эдийг дунд нь хий үнийг нь өсгөдөг шат дамжлагагүйгээр малчдын өрхөөс малчдын өрхийн үйлдвэрлэгч гэж үзэж, анхан шатны үйлдвэрлэгч гэж үзэж боловсруулах үйлдвэрлэл рүү шууд харьцаж, үйлдвэрээс нь хэрэглэгч рүү очдог ийм тогтолцоог бий болгох. Ингэснээр эхний гаргалгааны үнийг тогтвортой байлгаж, эцсийн хэрэглэгч түүнийг бас тогтвортой байлгах, аль аль талынхаа ашгийг гурвалжин холбоогоор бий болгох зэрэг зүйлийг бас бодож хийж байгаа юм байгаа. Мөн одоо энэ асуудалд хамаарах зүйл нь бол энэ төсөв хөтөлбөрт орж байгаа нэг чиглэл нь бол түүхий эдийг боловсруулах, ер нь одоо худалдааны сүлжээ, биржийг бий болгох тухай асуудлууд бас энэ агуулга руу хандаж байгаа гэдгийг хэлмээр байна.   
   
                Б.Батбаяр: - За баярлалаа. Одоо н.Дэлгэрцогт сайд.   
   
                Н.Дэлгэрцогт: - Р.Раш гишүүний асуултад хариулъя. 6 голын эхийг хамгаалах тухай асуудал байсан. Тэгэхээр энэ Үндсэн чиглэлд усны талаар нэлээн суурь бодлогын томоохон асуудлууд орсон байгаа. Тэгэхээр усны тухай хуульд байгаа. Усны тухай хуульд бид энэ 6 голын эх гэдэг энэ дээр усны ай сав газраараа яригдаж байгаа. Ай сав газраараа. Усны ай сав гээд. Тэгэхээр энэ дээр томоохон Хэрлэн, Орхон, Ховд гол гээд ингээд томоохон голууд. Тэгэхээр энэ Сэлэнгэ дээр гэхэд жишээлбэл усны ай, сав газрынх нь хүрээнд энэ зөвлөл нь байгуулагдсан. Энэ хууль дээр зөвлөл байгуулах ёстой. Гол нь усны менежментийн асуудал байгаа. Тэр ай сав газрын гэдэг нь бол тэр их том голын эх дээрх хилийн бүсээс, тэгээд тэнд байгаа, хамрагдаж байгаа засаг, захиргааны нэгж, энэний оролцоо, энэ менежментээ яаж явуулах вэ гэдэг эд нарыг оруулсан ийм зөвлөлийг байгуулах юм. Тэгээд эхлээд Сэлэнгэ дээр эхлээд байгуулсан байгаа. Одоо тэгээд бусад энэ томоохон ай сав, энэ гол, мөрнүүд тэр 6 гэдэг тоо тавьсан байгаа. Ер нь томоохон гол мөрний ай сав газар дээр энэ зөвлөлүүдийг байгуулна. Ингээд энэ зөвлөлүүд усны менежментийн зөвлөл байна. Тэгээд энэ нь ай савынхаа хүрээнд ямар арга хэмжээ авч хэрэгжүүлэх вэ, ямар хөрөнгө мөнгө хэрэгтэй вэ энэ бүх юмыг хурлаараа гаргаад асуудал тавих ёстой. Энэ дагуу дараагийн арга хэмжээнүүд авагдана гэсэн ийм байдалтай байна.   
   
                Б.Батбаяр: - Гишүүд асуулгаа тавьж, саналаа хэллээ гэж ингэж үзэж байна. Одоо 2 гишүүн асууна. Тэгээд асуулт, санал дуусаж байна. Гишүүд асуулгатайгаа хамтруулаад саналаа хэлчихлээ гэж ингэж дүгнэж байгаа. За Д.Балдан-Очир гишүүн.   
   
                Д.Балдан-Очир: - Хөдөө аж ахуйн сайдаас нэг зүйлийг тодруулмаар байна. Ер нь миний ойлгож байгаагаар ирэх жил их хариуцлагатай жил байх ёстой. Одоо өчигдөр уржигдарын сонингоор харж байхад ноолуурын үнэ унаснаас болж хүн амиа хорлож эхэлж байна. Тэгээд одоо 30 мянга, 32 мянгаас ноолуурын үнэ, бөөн өрөнд орсон. Хөдөө тэр чигээрээ. Одоо тийм ХААН банк, бусад арилжааны банкууд хоморголож хэдэн малыг малчдын хотноос тууж авч явж ид нөгөө нядалгааны цаг, хүнс бэлтгэл эхэлж байна. Тэгэхээр бидний хамгийн тол ирэх жилд хийх зорилт бол энэ хөдөө аж ахуйн биржийг байгуулах ёстой асуудал гэж үзэж байгаа. Ингэж байж бүхэлдээ хөдөөгийн ард түмний амьжиргааг өөд нь татах, энэ 18 жил бугласан асуудлыг шийдэх ёстой юм. Гэтэл үндсэн чиглэлд зүгээр хөдөө аж ахуйн түүхий эдийн сүлжээ байгуулах гээд л хаясан.   
   
                Тэгэхээр энэ бол жижигхэн тав арван цаас тавиад хэрэгжих биш Монгол орны бүх л нийгмийн амьдралыг хамарсан том арга хэмжээ эхлэхээр байдаг. Миний санаагаар болдогоор бол ирэх 3 сарын 1-н гэхэд ноолуур гараад эхлэхэд л бирж бараг туршилтаараа ажиллаад, санаагаар болдог бол энэ 12 сард туршилтаар ажиллаад энэ мах бэлтгэлийн асуудал дээр зарим нэгэн оролдлогыг хийж үздэг ч байдаг юм уу, ийм л баймаар байгаа юм. Монголыг бүхэлд нь тэжээдэг энэ системийг янзлах гээд байгаа юм. Тэгэхээр энд зориулж энэ биржийн үйл ажиллагааг явуулахдаа, бэлтгэхтэй холбогдсон зохион байгуулалтын арга хэмжээ, төсөв төлөвлөгөө энд суусан уу гэж.   
   
                Хоёр дахь Байгаль орчны сайдад тавьж байгаа юм. Энэ газрын нэгдсэн бодлого, газрын нэгдмэл сангийн удирдлагын тогтолцоог боловсронгуй болгоно гээд энэ Үндсэн чиглэлд байгаа юм. Тэгээд танай төсөв энэ чиглэлийг хараад байхаар энэ асуудлыг хэрэгжүүлэхтэй холбогдсон зардал ч байхгүй юм шиг. За тэгээд тийм субъект нь байхгүй юм шиг ийм л байна. Энэ тэгээд одоо цаашдаа энэ үндсэн чиглэлд яаж хэрэгжих юм бэ? Энэ төсөвт яаж тусгагдах юм бэ гэсэн хоёрхон асуулт байна.   
   
                Б.Батбаяр: - За их товчхон ярина шүү. Энд н.Дэлгэрцогт сайд эхлээд.   
   
                Н.Дэлгэрцогт: - Газрын нэгдсэн сангийн асуудал. Үнэхээр Улаанбаатар хотод газрын асуудал хүнд байгаа. Тэгэхдээ энэ бол газрын сангийн хувьд ярих юм бол маш багахан хувийг эзэлж байгаа. Гэхдээ энд бол сонирхлын ч гэдэг юм уу, ашиг юуныхаа хувиар бол өндөр хувь эзэлж байгаа. Гэхдээ байгаль орчны яамны хувьд бол Монгол Улсын хэмжээнд газрын нэгдсэн сангийн бодлого, энэ бүх үйл ажиллагаа бол Байгаль орчны яаман дээр байх ёстой гэж би үзэж байгаа. Тэгээд энэ дагуу асуудал тавигдаж яригдаж байгаа.  
   
                Б.Батбаяр: - Хоёрдугаар асуултад Т.Бадамжунай сайд хариулна.   
   
                Т.Бадамжунай: - Тэгэхээр хөдөө аж ахуйн бирж байгуулах тухай асуудал үнэхээр чухал гэдэг сая гишүүнтэй санал нэг байна. Бэлтгэл ажлын талаар энэ жил ч биш энэ урд жилүүдэд ч гэсэн зохис ёсны бүх шатны хэмжээнд юм боловсрогдсон байгаа. Гэхдээ энэ талаар хаа хаанаа их учир дутагдалтай бэлэн бус асуудлууд байгаа. Бид гадна дотноос сурах юм их байна. Нөгөө талаас бирж гэж хэлэх болох сүлжээнийхээ субъектүүдийг сургах асуудал байна. Тэгээд эхний ээлжинд бид бас махан дээр энэ онд нь багтаагаад өөрсдийн онцлогт таарсан эхний алхам маягаар биржийн худалдааг зохион байгуулъя гэсэн маягаар ярьж байгаа. Эртээд бас танд энэ талаар ерөнхий танилцуулга, санал солилцож байсан.   
   
                Ерөнхийдөө яаралтай энэ Их Хурлаас шийдэх зүйл бол худалдааны хуулийг маш хурдан гаргах асуудлыг бид боловсруулсан байгаа. Энийг нэлээн хөөцөлдөж шамдуулъя гэсэн ийм бодолтой байгаа.   
   
                Б.Батбаяр: - За Ж.Энхбаяр гишүүн.   
   
                Ж.Энхбаяр: - За Байгаль орчны яамнаас асууя. Ан амьтны тархац, нөөцийг тогтоож хамгаалах менежментийг боловсронгуй болгох, нэг тийм иргэдийн идэвхтэй тийм нөхөрлөлийн тоог 3 гэсэн байх юм. Энийгээ нэг аймаг болгонд ядахдаа нэгийг бий болгооч. Ийм зорилт тавьж болдоггүй юм уу? Дээрээс нь тэр тусгай хамгаалалтад хамрагдах голын эхийн тоог 6 биш ядахдаа нэг аймаг болгонд нь тавиад нэлээн, ядахдаа 10 юм уу, 15 юм уу. Зорилтоо жаахан томсгоочээ. Тэртээ тэргүй хоцрогдож байгаа ажлууд шүү дээ. Нөгөө ан амьтан нь дуусаж байна. Гол ус нь ширгээд дуусаж байна. Хүндэрч байгаа асуудлыг зорилгоо жаахан том тавиад гэсэн нэг санал, асуулт давхар.   
   
                Хоёрдугаарт, Хөдөө аж ахуйн яамнаас тэр мянган худаг гаргасан гэж байгаа юм. Энэний гүйцэтгэл дээр хэр зэрэг шалгалт хийж чадав. Манай аймгийн тухайд тайланд худаг гарсан. Мөнгө нь авагдсан. Худаг нь ухагдаагүй тохиолдол нэлээн хэд байна. Нэлээн хэд. Тайлан нь тавигдсан. Төсвөөс мөнгийг нь авсан. Худаг ухагдаагүй. Ухагдсан худгууд ус гараагүй. Дутуу хийгдсэн. Суурьлагдсан насос юмнууд нь зориулалтын бус. Мянга гэсэн тоо чанар чинь өөрөө яг байна уу? Энийг яг чанарын шалгалтыг яаж хийх вэ? Би энийг урд нь хэлээд байсан тэр усалгаатай газар тариаланг жишээлбэл дэмжинэ гээд, услалтын системийг хийнэ гээд мөнгө өгсөн. Тэр мөнгө үндсэндээ алга болсон. Манай аймгийн тухайд өгсөн мөнгүүд байхгүй. Тэр далан сайжруулна, ус тогтоох ажил хийгдээд тэр мөнгө байхгүй. Ерөөсөө хийгдээгүй. Буруу гараар ороод алга болсон.   
   
                За тэр Сэлэнгэ, газар тариалангийн бүс нутагт бол хийгдэж байгаа ажлууд нь бас нэлээн олон жишээ би шууд хэлж чадахаар байна. Авсан мөнгүүд хийгдээгүй буюу одоо байхгүй. Тэгээд энэ хийж байгаа бодлого чинь хэтэрхий жиргэсэн маяг руу яваад өнөөдөр 100 га талбайг усжуулахад шаардлагатай хөрөнгө оруулалтын дөнгөж 10 хувийг нь өгчихөөд усжуулалт хийсэн гээд. 10 хувийг нь авсан хүн тэрийгээ хийчихэж болдоггүй яаж ч болдогггүй. Нэг бодитой шалтгаан тэр. Дээрээс нь үйл ажиллагаа явагдахгүй байх нөхцөлийг өөрөө, яам өөрөө нэлээн бүрдүүлээд байгаа юм болов уу гэж. Энэ дээр ямар асуудал байна вэ сайд аа. Тэгэхээр ирэх жилийнхээ энэ төсвийн усжуулалтынхаа ажлыг төвлөрүүлээчээ. Бодитой үр дүнтэй багцлаачээ. Битгий тараагаачээ гэж. Дээрээс нь түрүүний хийгдсэн тэр юмнуудыг сайн гаргаад, тайлагнаад, тэр асуудлууд, улсуудад нь тэр хариуцлагыг нь тооцдог юм бол тооцоод юмыг нь гаргаж өгөөчээ.   
   
                Б.Батбаяр: - За асуултад их товчхон хариулна шүү н.Дэлгэрцогт сайд аа.   
   
                Н.Дэлгэрцогт: - За ан амьтны нөөцийг тогтоодог нөхөрлөлийн хувьд үнэхээр зөв зүйтэй санал. Бид энэ тоог нь нэмэгдүүлнэ. Энэ дээр бас ярьж байгаа юм байна. Голын хувьд бол нөгөө түрүүн ярьсан. Ай саваар нь ярьж байгаа учраас энэ бол ай саваар нь ярихад тоо нь бол нэг ийм хэмжээнд бас томоохон голууд бүхэлдээ тэр жижиг голуудаар ай савдаа багтаж байгаа. Тэгээр тэр ай саваар нь яриад усны менежментийн зөвлөлийг байгуулах юм. Тэгээд энэ бол хуулийнхаа хүрээнд.   
   
                Б.Батбаяр: - Т.Бадамжунай сайд.   
   
                Т.Бадамжунай: - Тэгэхээр усалгаатай холбогдсон саяны Ж.Энхбаяр гишүүний хэлсэн саналыг бид бас анхааралдаа авсан байгаа. Бид газар тариалангийн чиглэлээр усалгааны ажил хийж байгаа байгууллагуудын 2008 оны гүйцэтгэлээр сая комисс явж шалгаад ирсэн. Энэ жилийн бас тохирч усалгаатай ажил хийнэ гэсэн ажлын 80.0 гаруй хувь бол бүтэмжтэй байгаа. 7 аж ахуйн нэгжийг бид энэ тохирсон ажлаа хийж чадахгүйгээр байна гэсэн. Буцааж тохиролцоогоо цуцлах шийдвэр гаргаж байгаа. Гэхдээ бид энэ жилийн нэг онцлог нь бол түрүүлж мөнгө өгөөгүй. Гүйцэтгэсэн ажлынх нь хувьд нь тааруулж санхүүжилтийг газар дээр нь холбогдох яамтай хамтарч үзэж байж энэ зүйл хийж байгаа юм.   
   
                Мянган худгын тухайд бол амьдрал дээр яг тийм алдаанууд гарсан л даа. Нэгдүгээрт тооны хойноос хөөцөлдөөд танил талаараа голдуу бэлэн байдлыг харж худаг гаргадаг. Хоёрдугаарт нь худгын техникийн чанар, хайгуулын чанар байхгүй байсан. Энэ утгаараа тухайн үед гараад эргээд хэрэглээгээ хангаж чадахгүй байгаа ийм дутагдлууд байсан байгаа юм. Тийм учраас өнгөрсөн жилээс эхлээд хайгуулыг нь хийж цэгийг нь тодорхойлоод, тодорхойлсон цэг дээрээ худгаа гаргах асуудлыг хийж эхэлж байгаа. Энэ жилийн төсөв дээр тийм агуулгаар хайгуулын, худгийн гэсэн ийм чиглэлээр явж байгаа. Насос бусад техникийн талаар анхаарал тавина.   
   
                Ж.Энхбаяр: - Боловсруулах үйлдвэрлэлийг нэмэгдүүлнэ гэсэн зорилт тавьчихаад энд ерөөсөө юм алга байна. Энэ нөгөө юмнуудаа боловсруулалтын түвшин яаж сайжруулах юм бэ? Биржийн байгууллагууд ороод ирнэ. Биржээ байгуулчихна. Түүхий эдээ хаашаа өгөх юм бэ? Дахиад Хятад руугаа биржээрээ дамжуулж бид Хятадын түүхий эдийн бэлтгэлээ бүр боловсронгуй болгож өгөх нь байна шүү дээ. Монголын төр. Энэ үйлдвэрлэх, өөрсдийнхөө нөгөө боловсруулах, үйлдвэрлэх юм нь дээр энэ зорилт дээр ердөө нэг өгүүлбэр ч алга байна. Нөгөө ноос, ноолуур, арьс шир, малын хөөвөр, хялгас энийг яах юм бэ гэж. Энийгээ энэ дээрээ энэ Үндсэн чиглэл дээрээ бүгдээрээ яг энэ үйлдвэрлэлийг гэсэн ганц өгүүлбэр нэмье гэсэн. Тийм байгаа биз.   
   
                Б.Батбаяр: - Энийгээ зарчмын зөрүүтэй саналд тодорхойлоод өгөөч. Ж.Энхбаяр гишүүн ээ.   
   
                Тэгэхээр өнөөдөр УИХ-ын Байгаль орчин, хүнс, хөдөө аж ахуйн байнгын хорооны хуралдаанаар Монгол Улсын эдийн засаг, нийгмийг 2009 онд хөгжүүлэх үндсэн чиглэл батлах тухай УИХ-ын тогтоолын төсөл. Хоёрдугаарт, Монгол Улсын 2009 оны төсвийн тухай Монгол Улсыг хөгжүүлэх сангийн 2009 оны төсвийн тухай, Нийгмийн даатгалын сангийн 2009 оны төсвийн тухай гэсэн хуулиудын төслийн хоёр дахь хэлэлцүүлгийг хийлээ. Энд хэлэлцүүлэгт одоо УИХ-ын гишүүдийн илтгэл, танилцуулгатай холбогдуулан илтгэгчдээс асуух асуултаа асууж тайлбар тодруулгаа авлаа гэж үзлээ.   
   
                За мөн төслийн талаар гишүүд саналаа хэлсэн. Зарчмын зөрүүтэй саналыг гишүүд бичгээр ирүүлсэн байгаа. Тэгэхээр энэ төсөлтэй холбогдуулан УИХ-ын гишүүдээс гарсан зарчмын зөрүүтэй саналаар одоо ингээд санал хураалтаа явуулъя.   
   
                За би ингээд саналыг уншина. Ингээд санал хураалт явуулна. Тэр санал дээрээ зарим гишүүд тайлбар өгөх байх. Тайлбар байхгүй шууд хураагаад явчихъя. Тайлбар өгнө гэж байгаа бол өгч болно. Дэгийн дагуу. За ингээд баярлалаа та бүхэнд.   
   
                За энэ УИХ-ын гишүүн Р.Будаас гаргасан энэ зарчмын зөрүүтэй санал байна. Байгаль орчны тэнцвэрт харьцааг хангах зорилтод ойн ашиглалтын менежментийг сайжруулах, орон нутгийн ард иргэдийн түлшний хангамжийг нэмэгдүүлэх, ажилгүй иргэдийг ажлын байраар хангах зорилгоор шатсан болон өгөршсөн ойг цэвэрлэж түлшинд хэрэглэдэг тогтолцоог бий болгох гэж байна. Энэ дээр санал хураалт явуулна. Энэ саналыг дэмжиж байгаа гишүүд гараа өргөнө үү.   
   
                11 гишүүн оролцож 11 гишүүн дэмжиж байна.   
   
                За мөн Р.Буд гишүүний Үндсэн чиглэлийн хүрээнд ирүүлсэн саналууд байна. Нийтдээ 12 санал байна. За бэлчээрийн мал аж ахуйн материаллаг баазыг бэхжүүлэх, ялангуяа хадлан тэжээл бэлтгэлийг эрс нэмэгдүүлэх, бэлчээрийг сайжруулах, усжуулах арга замаар бэлчээрийн хүрэлцээг нэмэгдүүлэх арга хэмжээг хэрэгжүүлэхэд төр засгаас бодлогын хүрээнд дэмжих гэж байна. Энэ санал дээр санал хураалтаа явуулъя. Үндсэн чиглэлийн хүрээнд.   
   
                12-оос 12.   
   
                Н.Ганбямба: - Бид ингээд түрүүн хурал эхлэхэд л саналууд гарсан юм. Одоо ерөөсөө хоёрдугаар хэлэлцүүлэг бол баримжаагүй явчихлаа шүү дээ. Яг урсгал засвараа юу юуг нь хэд хэдээр хасаад орж ирээгүй болохоор бид нөгөө л хуучин том тоон дээр л хэлэлцээд, асуулт хариулт явагдаад, тэгээд одоо ингээд саналаа хураалаа шүү дээ. Гурав, дөрөвдүгээр хэлэлцүүлэг бол хэлэлцүүлэх боломж байдаггүй шүү дээ. Тоогоороо батлаад явчихдаг. Гэтэл яг нарийндаа одоо бид нар чинь нэг их олон саналууд хураагаад ингээд батлаад хаячихсан чинь харин цаана нь нөгөө Засгийн газар уучлаарай ийм ийм урсгал зардлуудыг хаслаа гээд ингээд. Одоо яг нарийн тоогоо бид нарт үзүүлсэнгүй шүү дээ.   
   
                Б.Батбаяр: - Н.Ганбямба гишүүн ээ, энэ чинь Үндсэн чиглэлийн хүрээнд л санал хураалт явуулаад байгаа шүү дээ. Төсөв болоогүй байна. Дараа нь төсвөө хураана.   
   
                Н.Ганбямба: - Төсвөө тэгээд яаж хураах юм?   
   
                Б.Батбаяр: - Одоо энд ирсэн саналаар л хураана шүү дээ. За ингээд энийгээ цааш нь үргэлжлүүлье.   
   
                За Хоёр. Мал сүргийн бүтэц, үйлдвэр угсааг сайжруулах, ашиг шимийг нэмэгдүүлэх, мал сүргийг эрүүлжүүлэх, өвчин эмгэгээс урьдчилан сэргийлэх тарилга, туулга, угаалгын арга хэмжээг тогтмолжуулах үйл хэрэгт төр, засгийн байгууллагаас дэмжлэг үзүүлэх арга механизмыг тогтооно гэж байна.   
   
                За 12-оос 8.   
   
                Гурав. Томоохон хот суурин газруудыг сүү, мах, хүнсний ногооны хангамжийг сайжруулах зорилгоор сүү, махны чиглэлээр эрчимжсэн мал аж ахуйн усалгаатай аж ахуй, усалгаатай тариалан хосолсон фермерийн аж ахуйнуудыг байгуулах. Эхний ээлжинд байгалийн тохиромжтой нөхцөл, боломж бүхий бүс нутагт гадаад улсын болон олон улсын байгууллагын санхүүжилтийн тусламжийн хүрээнд тийм хэлбэрийн үлгэр жишээ цогцолбор аж ахуйг байгуулах талаар анхаарна гэж байна.   
   
                12-оос 7.   
   
                Дөрөв. Гахай, тахианы мах, өндөгийг жирийн ард түмэн худалдан авах боломжтой байхаар үнийг нь хямдруулах түвшинд хүртэл шийдвэрлэх, хангамжийг нэмэгдүүлэхийн тулд гахай, шувууны аж ахуйг хот суурин газрын орчимд өргөн хүрээтэй эрхэлдэг болох арга замыг тогтоож дэмжлэг үзүүлж байх.   
   
                12-оос 8.   
   
                Малчдын бүтээгдэхүүнээ борлуулах, мөнгөн орлогоо өсгөн нэмэгдүүлэх, даатгалын тогтолцоотой болгох, соёл, боловсрол, ахуйн нөхцөлийг сайжруулахад чиглэсэн арга хэмжээг зохистой арга хэлбэрээр хэрэгжүүлнэ гэж байна.   
   
                12-оос 8.   
   
                Зургаа. Мал аж ахуйн салбарт малчдын хөдөлмөрөөр хорших, бүтээгдэхүүнээ зах зээлд борлуулах, хөрөнгө, санхүүгийн эх үүсвэр бүрдүүлэхэд чиглэсэн хоршооллын зохистой тогтолцоог бий болгоход арга зүйн болон зээл, татварын бодлогоор дэмжих.   
   
                12-оос 9.   
   
                Атрын 3 дугаар аяныг үргэлжлүүлэн, тариалангийн атаршсан талбайг шинэ технологийн үндсэн дээр сэргээн ашиглаж, улаан буудай тариалах талбайг өргөтгөж, газар тариалангийн үйлдвэрлэлийг бүрэн сэргээх зорилт тавьж ажиллах. Энэ үндсэн дээр улаан буудай, төмс, хүнсний ногооны дотоодын хэрэгцээг экологийн цэвэр бүтээгдэхүүнээр хангах, импортын хамааралгүй болгох хэмжээнд хүргэх гэж байна.   
   
                12-оос 8.   
   
                Услалтын системийг засварлан сэргээх, шинээр барих замаар усалгаатай газар тариаланг өргөжүүлэн хөгжүүлэх явдлыг тус салбарын үндсэн бодлого болгож хэрэгжүүлэхэд Монгол Улсын хөгжлийн сангаас хөнгөлөлттэй зээл олгох, гадаадын зээл тусламжийн хөрөнгийн эх үүсвэрийг зориулж байх гэж байна. Энэ услалттай холбоотой юм байна.   
   
                12-оос 12.   
   
                Ес. Монгол орны байгаль, цаг уур хөрсний нөхцөлд тохирох тарималын сорьцуудыг бий болгох, үр үржүүлгийн бүсчилсэн аж ахуйг сэргээх, үрийн нөөцийн сантай болох, зохистой арга хэмжээг тогтоох. Энэ чиглэлээр анхны алхмыг хийж эхлэх гэж байна.   
   
                12-оос 10.   
   
                За тариалан эрхлэгч компаниудад бага оврын трактор, хөрс боловсруулах техник хэрэгслэлийг хөнгөлөлттэй үнээр нийлүүлэх, том дунд оврын техникийн лизингийн үйлчилгээг нэвтрүүлэх гэж байна.   
   
                12-оос 10.   
   
                Газар тариалангийн зориулалтаар газар өмчлөх, эзэмшүүлэх асуудлыг оновчтой шийдвэрлэж, газар тариалан эрхлэгчид урт хугацаанд тасралтгүй хөрөнгө оруулах боломжийг бүрдүүлэх.   
   
                12-оос 5. Энэ санал уналаа шүү.   
   
                Зах зээлийн нөхцөлд үр тарианы үйлдвэрлэл эрхэлдэг аж ахуйн нэгжийн тариалангийн талбайн хувьд зохистой хэмжээний үндэслэлийг манай орны байгаль, цаг уурын нөхцөл, эдийн засгийн үр ашиг, мэргэжлийн ажиллах хүчний болон техник хангалт, бүтээгдэхүүний борлуулалт, зах зээлийн санхүүжилтийн боломж зэрэг хүчин зүйлсээ бодолцон судалгаа тооцооны үндсэн дээр тогтоох гэж байна. Бараг илтгэл шахуу юм болоод байна даа.   
   
                Н.Ганбямба: - Одоо наадахаа Үндсэн чиглэл 2 гээд томъёолчих.   
   
                Б.Батбаяр: - За ингээд 12-оос 2. Энэ санал уналаа. 12 саналаас 2 санал унаж, 10 санал дэмжигдсэн Р.Буд гишүүн ээ. Миний хувьд бүгдийг нь дэмжсэн шүү Р.Буд гишүүн ээ. Үндсэн чиглэл Р.Буд болох гээд байна. Бас дахиад байна аа, Р.Буд гишүүний. Болоогүй. Энд зөндөө байна. 7, 8 байна.   
   
                За тэгэхээр Ж.Энхбаяр гишүүний санал байна.   
   
                Нэг. Голын эхийг тусгай хамгаалалтад авах тоог 6-гаас 20 болгох гэж байна. Энэ саналаа тайлбарлах уу, Ж.Энхбаяр гишүүн ээ.   
   
                12-оос 9.   
   
                Ан амьтныг хамгаалах, үржүүлэх нөхөрлөлийн тоог 3-аас 21 болгох.   
   
                12-оос 8. Энэ хоёр санал дэмжигдлээ.   
   
                Б.Бат-Эрдэнэ гишүүний санал байна. Захиргааны зардлыг 20.0 хувиар бууруулах.   
   
                12-оос 10. Энэ санал дэмжигдлээ Б.Бат-Эрдэнэ гишүүн ээ.   
   
                Ц.Шинэбаяр гишүүний санал байна. Хөдөө аж ахуйн эдэлбэр тариалангийн болон эрчимжсэн мал аж ахуйн газар ашиглах гэснийг эзэмшүүлэх, өмчлөх гэж нэмэх гэнэ.   
   
                12-оос 9. Энэ санал дэмжигдлээ.   
   
                За Үндсэн чиглэлд. Я.Батсуурь гишүүний санал байна. Тавантолгой, Оюу Толгойн ордыг ойрын үед ажиллагаанд оруулахтай холбогдуулан тэдгээрийн усны хэрэгцээг гадаргын усны нөөцөөр хангах, үүний тулд Хэрлэн, Орхон голын усыг хоолойгоор татах төсөл хэрэгжүүлэх, эхлэх гэнэ.   
   
                12-оос 1. Энэ санал дэмжигдсэнгүй.   
   
                За Үндсэн чиглэлд нэр бүхий, олон гишүүн байна. За 10 гишүүний санал байна. Энэ жижиг, дунд үйлдвэрлэлийн санг 1.0 тэрбум төгрөгт төлөвлөсөн байна. 1.0 тэрбум төгрөгөөр яаж үйлдвэржүүлэх бодлого явуулах вэ. Иймд жижиг, дунд үйлдвэрлэлийг дэмжих зорилгоор санхүүжилтийг гадаад дотоод эх үүсвэрийг бүрдүүлэх замаар 150.0 тэрбум төгрөг төлөвлөе. Энийг дэмжиж байгаа гишүүд гараа өргөнө үү.   
   
                12-оос 12.   
   
                За Я.Батсуурь, Ц.Сэдванчиг, Р.Буд, Н.Ганбямба, Д.Балдан-Очир гэсэн 5 гишүүний санал байна. Малчдын хөдөлмөрийг хөнгөвчлөх, усан хангамжийг сайжруулахад орчин үеийн техник, технологийг нэвтрүүлэх үүднээс гүний худгийн ус таталтад салхин сэнсээр ажилладаг механик шахуурга нэвтрүүлэх. Энэ их аятайхан юм яриад байсан юм. Би хувьдаа дэмжлээ.   
   
                За 12-оос 12.  
   
                За энэ Р.Раш гишүүний санал байна. За Үндсэн чиглэлийн 5.4-д өвөлжөө бууцны ойролцоох бэлчээрийг хашиж хамгаалах асуудлыг дэмжинэ гэж нэмэх. Улсын мэдлийн отрын бүс нутаг бий болгоно. За би энийг дэмжиж байна.   
   
                12-оос 12.   
   
                За ингээд Үндсэн чиглэлийн хүрээнд одоо санал хураалт явагдаж дууслаа. Одоо төсвийн хүрээнд санал хураалт явна. Зарчмын зөрүүтэй саналаар.   
   
                Р.Буд гишүүний санал байна. Түүх, соёлын дурсгалт зүйл хамгаалах зардалд 1.0 тэрбум төгрөг нэмж тусгах.   
   
                12-оос 10.   
   
                За энэ Д.Батбаяр, Я.Батсуурь, Б.Бат-Эрдэнэ, Д.Балдан-Очир, Н.Ганбямба, Г.Баярсайхан, Р.Буд, Ц.Шинэбаяр, Г.Занданшатар гэсэн 10 гишүүний санал байна. Жижиг, дунд үйлдвэрлэлийн сангийн доод хэмжээг 10.0 тэрбум төгрөгөөр нэмэгдүүлэх.   
   
                12-оос 12. Энэ санал дэмжигдэж байна.   
   
                Ц.Сэдванчиг гишүүний санал байна. Байгаль орчин, аялал жуулчлалын сайдын хөрөнгө оруулалтын багцад гэж байна. Дэлхийн уртраг, өргөрөгийн 50 градусыг үржих нь 100 градус, огтлолцлын цэг Хөвсгөл нуурын ойролцоох аялал жуулчлалын төв замд орших цэгт монументаль уран баримал, уран барилгын цогцолбор барихад 65.0 сая төгрөг тусгах. За жич, ийм цэг дэлхийн бөмбөрцөгийн 4 байрлал дээр тохиолддог. Салбарын аялал жуулчлалын газрын энэ огтолцлолыг дэмжиж шийдвэрлэх санал өгч байна. За энэ дээр санал хураалт явуулъя. За дэмжиж байгаа гишүүд гараа өргө.   
   
                12-оос 4. За энэ санал уналаа.   
   
                Су.Батболд, Г.Баярсайхан, Д.Балдан-Очир, Ж.Энхбаяр, Я.Батсуурь, Г.Занданшатар, Б.Батбаяр гэсэн 7 гишүүний санал байна. Биокомбинатын малын халдварт өвчнөөс урьдчилан сэргийлэх биобэлдмэл үйлдвэрлэлийн үнийн индексжилтэд зориулж 1.8 тэрбум төгрөг нэмж тусгах.   
   
                12-оос 12. Энэ дэмжигдлээ.   
   
                Д.Балдан-Очир, Н.Ганбямба, Ц.Сэдванчиг, Г.Занданшатар, Я.Батсуурь, Б.Бат-Эрдэнэ, Ц.Шинэбаяр, Б.Батбаяр гэсэн гишүүдийн санал байна. Хөдөө аж ахуйн бирж байгуулахтай холбогдуулан бэлтгэл ажлыг хангах үйл ажиллагааг эхлүүлэхэд зориулан 50.0 тэрбум төгрөг төсөвлөх.   
   
                12-оос 11.   
   
                За Н.Ганбямба, Г.Занданшатар, Д.Балдан-Очир, Я.Батсуурь, Ц.Сэдванчиг, Б.Бат-Эрдэнэ, Д.Батбаяр гэсэн энэ 7 гишүүний санал байна. Үр тариа хадгалах элеваторуудыг сэргээн засварлах, газар тариалангийн техник хадгалах агуулахын хүчин чадлыг нэмэгдүүлэхэд 10.0 тэрбум төгрөг төсөвлөх гэж байна. За энэ дээр санал хураалт явуулъя.   
   
                12-оос 12.   
   
                Д.Балдан-Очир, Б.Бат-Эрдэнэ, Н.Ганбямба, Г.Занданшатар, Я.Батсуурь гэсэн гишүүдийн санал байна. Худаг шинээр гаргах төсвийг нэмэгдүүлэн Үндсэн чиглэлд тусгасан 1000 худгийг шинээр гаргахын тулд төсвийн төслийг 4.5 тэрбум төгрөгөөр нэмэгдүүлж 9.0 тэрбум төгрөгөөр төсөвлөх. Энэ дээр санал хураалт явуулъя.   
   
                12-оос 10.   
   
                Д.Балдан-Очир гишүүний санал байна. Үндсэн чиглэлд оруулах. За аялал жуулчлалын талаарх зорилтыг ханган биелүүлэх зорилгоор аялалын жуулчлалын үйл ажиллагааг зохицуулах төрийн өмчийн улсын үйлдвэрийг байгуулах. Ингэснээр Засгийн газрын хөтөлбөрт тусгаснаар жилд ирэх жуулчдын тоог 1.0 саяд хүргэх.   
   
                12-оос 11.   
   
                Д.Балдан-Очир, Н.Ганбямба, Ц.Сэдванчиг нарын гишүүдийн санал байна. Бага оврын трактороор хөдөө аж ахуйн салбарын үйлдвэрлэлийг дэмжих зориулалтаар 4.0 тэрбум төгрөг төсөвлөх. За энэ их чухал шүү дээ.   
   
                12-оос 8.  
   
                Я.Батсуурь, Ж.Энхбаяр, Г.Баярсайхан, Б.Батбаяр, Г.Занданшатар нарын гишүүдийн санал байна. Цөлжилттэй тэмцэх ойжуулалт, ойн аж ахуйн арга хэмжээний зардлыг 1.0 тэрбум төгрөгөөр нэмэгдүүлэх.   
   
                12-оос 12.   
   
                Ингээд дууссан. Одоо ингээд зарчмын зөрүүтэй санал хураалт дууслаа. Энэ санал, дүгнэлтээ УИХ-ын чуулганы нэгдсэн хуралдаанд илтгэх гишүүнийг томилох хэрэгтэй. Хоёр дүгнэлт байгаа. Хоёр гишүүнийг томилъё. Нэгдүгээрт Р.Буд гишүүнийг томилъё гэж ингэж бодож байна. Үндсэн чиглэл дээр Р.Буд гишүүн. Төсвийг Д.Балдан-Очир гишүүн.   
   
                За ингээд хурлын ажил их сайхан явагдлаа. Та бүхэнд баярлалаа. Ингээд дараагийнхаа хуралд цагтаа ирж байгаарай гэж ингэж хүсэх байна. За баяртай.   
   
                Хуралдаан 13 цаг 30 минутад өндөрлөв.   
   
Соронзон хальснаас хянаж буулгасан:  
ХУРАЛДААНЫ ТЭМДЭГЛЭЛ  
ХӨТЛӨГЧ Ц.АЛТАН-ОД